**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Ιουλίου 2024, ημέρα Δευτέρα και ώρα 14.20΄, στην Αίθουσα της Γερουσίας συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών: «Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Γρηγόρης Δημητριάδης, Διευθύνων Σύμβουλος της Ελληνικής Εταιρείας Συμμετοχών και Περιουσίας (ΕΕΣΥΠ) / Υπερταμείο, Παναγιώτης Σταμπουλίδης, Εντεταλμένος Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ), Ηλίας Ξηρουχάκης, Διευθύνων Σύμβουλος Ταμείο Χρηματοπιστωτικής Σταθερότητας (ΤΧΣ), Κωνσταντίνος Εφεντάκης, Σύμβουλος Ελεγκτικού Συνεδρίου, Βασίλειος Σπηλιωτόπουλος, Διευθυντής της Διεύθυνσης Εξυγίανσης Πιστωτικών Ιδρυμάτων της Τράπεζας της Ελλάδος, Ιωάννης Παπαδόπουλος, Πρόεδρος της Ένωσης Ελληνικών Εταιρειών Επιχειρηματικών Κεφαλαίων-HVCA, Γρηγόριος Σκλήκας, Διευθύνων Σύμβουλος των Ελληνικών Ταχυδρομείων (ΕΛΤΑ), Νικόλαος Λιέας, Γραμματέας Οργανωτικού της Πανελλήνιας Ομοσπονδίας Σωματείων Ταχυδρομικών (ΠΟΣΤ) και Κυριάκος Κωστάκος, Πρόεδρος του Συνδικάτου Εργαζομένων του Οργανισμού Αστικών Συγκοινωνιών Αθηνών (ΟΑΣΑ).

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Θεμιστοκλής Αμπλάς, Πρόεδρος της Ομοσπονδίας Συνδικάτων Μεταφορών Ελλάδας (ΟΣΜΕ), Ανδρονίκη Θεοτοκάτου, Πρόεδρος της Ενιαίας Αρχής Δημοσίων Συμβάσεων (ΕΑΔΗΣΥ), Αναστάσιος Τζήκας, Πρόεδρος της Διεθνούς Έκθεσης Θεσσαλονίκης (ΔΕΘ-HELEXPO ΑΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Πασχαλίδης Ιωάννης, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Γαβρήλος Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Κτενά Αφροδίτη, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τζανακόπουλος Δημήτριος, Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας Και Οικονομικών . Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις. Είμαστε στη δεύτερη συνεδρίαση στην ακρόαση των εξωκοινοβουλευτικών προσώπων.

Αρχίζουμε με τον εκπρόσωπο του πρώτου φορέα, τον κ. Γρηγόρη Δημητριάδη, Διευθύνων Σύμβουλο της Ελληνικής Εταιρείας Συμμετοχών Και Περιουσίας. Έχετε το λόγο, κ. Δημητριάδη, για πέντε λεπτά με ανοχή.

**ΓΡΗΓΟΡΗΣ ΔΗΜΗΤΡΙΑΔΗΣ (Διευθύνων Σύμβουλος της Ελληνικής Εταιρείας Συμμετοχών και Περιουσίας (ΕΕΣΥΠ) / Υπερταμείο )):** Ευχαριστώ πολύ, κ. Πρόεδρε.

Το Υπερταμείο όπως είναι γνωστό σε όλους μας ξεκίνησε σε μια πολύ δύσκολη στιγμή για τη χώρα και όπως όλοι ξέρετε, δεν ήταν και ο πιο δημοφιλή οργανισμός του Ελληνικού Δημοσίου. Όμως, από τότε έχουν περάσει αρκετά χρόνια, όπου και η χώρα μας έχει κάνει πάρα πολλά βήματα προόδου, αλλά και το Υπερταμείο το ίδιο. Και αυτό το νομοσχέδιο η Αναδιάρθρωση του Υπερταμείου όπως το ονομάζουμε, δείχνει ακριβώς αυτό ότι είμαστε έτοιμοι για ένα επόμενο βήμα.

Στην ουσία τι; Από το Υπερταμείο έτσι όπως ήταν ως κάτι το οποίο είχε ζητηθεί και απαιτηθεί από την Ελληνική Δημοκρατία να το κάνει, σε κάτι το οποίο έτσι κι αλλιώς η Ελληνική Δημοκρατία θα έπρεπε να έχει κάνει και να το κάνει από μόνη της και να το κάνει δικό της, έτσι ώστε να βοηθήσει σαν ένας μοχλός ανάπτυξης για τη χώρα. Κάτι δηλαδή το οποίο υπάρχει και στις περισσότερες άλλες χώρες στην Ευρώπη και στον υπόλοιπο κόσμο. Οι Ισπανοί, οι Πορτογάλοι, οι Γάλλοι έχουν ένα αντίστοιχο Υπερταμείο, έτσι όπως πάει να διαμορφωθεί αυτό σήμερα. Και προφανώς και άλλες χώρες, με πιο γνωστές ίσως τα πολύ μεγάλα Υπερταμεία που έχουν στη Νορβηγία, στη Σιγκαπούρη ή στα Εμιράτα.

Αυτό το νομοσχέδιο, λοιπόν, δίνει ακριβώς την ευκαιρία να μπορέσουμε σαν Υπερταμείο να μετεξελιχθούμε σε αυτό που ονομάζεται sovereign wealth fund,δηλαδή ένα δημόσιο επενδυτικό ταμείο. Tο οποίο τι θα έχει; Θα συνεχίσει να έχει τις εταιρίες του δημοσίου οι οποίες είναι στο χαρτοφυλάκιο της και τις οποίες προσπαθεί να εξελίσσει συνέχεια και από την άλλη, θα έχει και το επενδυτικό του βραχίονα, ένα καινούργιο μέλος στην οικογένεια του Υπερταμείου, το οποίο θα έχει ένα καταλυτικό ρόλο, ένα καλό αποτέλεσμα στην οικονομία της χώρας.

Για να είμαι και λίγο πιο συγκεκριμένος. Όπως ξέρετε, το Υπερταμείο έχει μετοχικό ποσοστό στη ΔΕΗ και στο Αεροδρόμιο Ελ. Βενιζέλος. Έχει επίσης μειοψηφικό ποσοστό στην ΕΤΒΑ ΒΙ.ΠΕ. και έχει επίσης διάφορες άλλες εταιρείες ως θυγατρικές, από την ΕΤΑΔ που είναι τα ακίνητα, τη ΓΑΙΑΟΣΕ που έχει επίσης ακίνητα στο κομμάτι των σιδηροδρόμων μη σχετιζόμενα με τη λειτουργία των σιδηροδρόμων, είναι η ΔΕΘ HELEXPO, είναι οι Ελληνικές Αλυκές, είναι η Διώρυγα της Κορίνθου, είναι οι συγκοινωνίες της Αθήνας, είναι τα ΕΛΤΑ και έχουμε προφανώς αντίστοιχα και τα 23 μικρότερα αεροδρόμια που έχει η χώρα μας.

Επιπλέον έχει ένα fund, το «Φαιστός», που ασχολείται με το 5G και προωθεί την τεχνολογία 5G στην ελληνική οικονομία και, καινούργιο, επίσης, η συμμετοχή του Υπερταμείου είναι στο ΕΛΚΑΚ, το οποίο πέρασε πρόσφατα από τη Βουλή, που είναι το Ελληνικό Κέντρο Αμυντικής καινοτομίας, το οποίο το κάνουμε σε συνεργασία με το Υπουργείο Άμυνας, έτσι ώστε και το Υπουργείο Άμυνας να καλύψει τις δικές του ανάγκες, αλλά και να έρθει το Υπερταμείο, με τη δική του τεχνογνωσία και τους δικούς του κανόνες και εμπειρία στην σωστή εταιρική διακυβέρνηση, έτσι ώστε να μπορέσει να δυναμώσει αυτό σε ένα κανονικό fund.

Μέσα στο Υπερταμείο, επίσης, υπάρχει η θυγατρική του, που λέγεται ΤΑΙΠΕΔ, με τον κύριο Σταμπουλίδη, που είναι ο Deputy CEO και αντίστοιχα έχουμε και τη μετοχή του ΤΧΣ, με τον κύριο Ξηρουχάκη, αν και το ΤΧΣ πάντα ήταν ανεξάρτητο στο πώς λειτουργούσε σε σχέση με το Υπερταμείο.

Οπότε το πρώτο μεγάλο βήμα είναι, κατ’ αρχάς, ότι από εκεί που ήταν το Υπερταμείο και είχε ένα συμβούλιο εποπτικό, το οποίο επόπτευε τις δραστηριότητες του Διοικητικού Συμβουλίου του Υπερταμείου, αυτό αλλάζει και γίνεται ένα συμβούλιο εταιρικής διακυβέρνησης το οποίο σημαίνει πρακτικά ότι αυτό το συμβούλιο, στο οποίο οι δύο από τους πέντε είναι και εκπρόσωποι των ευρωπαϊκών θεσμών, περιορίζεται μόνο στο να βλέπει για να κάνει ότι συντηρείται σωστά η εταιρική διακυβέρνηση, ενώ, πλέον, μένει τελείως έξω από το κομμάτι του business, το οποίο αυτό σημαίνει ότι ενδυναμώνει το Διοικητικό Συμβούλιο του Υπερταμείου αυτό καθαυτό και, συνεπώς, μπορεί, επομένως, να πούμε ότι είμαστε και ένα sovereign fund, κανονικό.

Επίσης στο νόμο προβλέπεται ότι θα απορροφηθούν το ΤΑΙΠΕΔ και το ΤΧΣ στο Υπερταμείο, το οποίο είναι γι’ αυτό πολύ σημαντικό γιατί στην ουσία έχουμε τρεις μνημονιακούς θεσμούς, επί της ουσίας, οι οποίοι, πλέον, γίνονται ένα πράγμα και ένα το οποίο αφήνει πίσω του τα μνημόνια. Είναι ένα αναπτυξιακό καινούργιο εργαλείο για τη συνέχεια. Αυτό είναι ένα πολύ σημαντικό βήμα και νομίζω ότι είναι και μια σημαντική μεταρρύθμιση που καταδεικνύει την πρόοδο συνολικά της Ελλάδας.

Από κει και πέρα, βέβαια, για να φτάσουμε σε αυτό το επίπεδο και να φτάσουμε και να έχουμε την εμπιστοσύνη ακόμα και των θεσμών να κάνουμε αυτό το βήμα αυτονόμησης περισσότερης και ουσιαστικής, πλέον, ήταν επειδή και το ίδιο το Υπερταμείο είχε πάρα πολύ καλά αποτελέσματα στο χαρτοφυλάκιό του μέχρι στιγμής. Είχε μια πρόοδο, καθώς οι εταιρείες, τις οποίες είχε στην αρχή, δεν ήταν και οι καλύτερες εταιρείες που υπήρχαν στην ελληνική οικονομία. Όμως με συστηματική προσπάθεια, με σωστή εταιρική διακυβέρνηση, με πολύ προσηλωμένη στοχοθεσία, αυτό μπόρεσαν να βοηθήσουν.

Επομένως, για παράδειγμα, από τη στιγμή που οι αλυκές δεν μπορούσαν να έχουν κέρδη φτάσανε σε ένα σημείο που να έχουν κέρδη και στις καλές χρονιές τους και στις κακές χρονιές τους. Να διπλασιαστούν τα έσοδα στον ΟΚΑΑ και ούτω καθεξής.

Αποτέλεσμα ήταν, ότι από εκεί που πολλές φορές αυτές οι εταιρείες επιβάρυναν ίσως τον υπόλοιπο Προϋπολογισμό να φτάσουμε στο σημείο να είναι κερδοφόρες και συνεπώς να έχουν μερίσματα.

Φυσικά, όμως, αυτό θέλει κάποια περαιτέρω βήματα για να μπορέσουν να φτάσουν στην πραγματική δυναμική τους, όπως για παράδειγμα, είχε καταφέρει και η περίπτωση της ΔΕΗ. Γι’ αυτό, αυτό το νομοσχέδιο είναι πάρα πολύ σημαντικό, καθώς δίνει ευελιξίες σε αυτούς τους φορείς έτσι ώστε να μπορέσουν να κάνουν τα άλματα σαν να ήταν μικρές ΔΕΗ. Ακριβώς, λοιπόν, με ένα πλαίσιο τέτοιο το οποίο όμως δεν είναι ανεξέλεγκτο. Έχουμε ως Υπερταμείο να τους παρακολουθούμε όλους τους φορείς μήνα με το μήνα και αυτό ίσως είναι το πιο σημαντικό που έχουμε καταφέρει. Μια μηνιαία παρακολούθηση όλων των δεικτών που αφορούν αυτές τις εταιρείες για να έχουμε μια πραγματική εικόνα. Αυτό ήταν που θα μας δώσει τη δυνατότητα να έχουμε όχι μόνο καλύτερα αποτελέσματα σε αυτές τις εταιρείες οικονομικής φύσης, αλλά και στους βασικούς στόχους που έχουμε ως Υπερταμείο. Να έχουμε καλύτερες υπηρεσίες προς τους πολίτες που είναι ένα βασικό KPI που έχουμε και επίσης, για τη βοήθεια και την προστασία του περιβάλλοντος όπου έχουμε συγκεκριμένες δεσμεύσεις για τη μείωση του περιβαλλοντικού αποτυπώματος.

Αυτό συνθέτει το νέο νομοσχέδιο και μάλιστα, έχει και το καινούργιο Fund το οποίο θα ιδρυθεί στους κόλπους του και θα μπορέσει να βοηθήσει στην ελληνική οικονομία με τον εξής απλό τρόπο, όπως κάνουν και όλες οι άλλες χώρες. Θα συνεπενδύει με ξένους κυρίως θεσμικούς επενδυτές, αλλά προφανώς και με Έλληνες, έτσι ώστε να μπορέσει να τους προσελκύσει και να επενδύσουν στην ελληνική οικονομία μειώνοντας έτσι το επενδυτικό κενό το οποίο έχουμε.

Αυτό είναι συνολικά που προσπαθεί το νομοσχέδιο. Το έχουμε επεξεργαστεί κι εμείς αρκετά. Να ευχαριστήσουμε όλους τους φορείς που έχουν βοηθήσει σε αυτό, όπως προφανώς και το Υπουργείο Εθνικής Οικονομίας που έκανε και τις βασικές διαπραγματεύσεις με τους θεσμούς και τον ESM έτσι ώστε να φτάσουμε στη σημερινή μέρα. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κύριε Δημητριάδη. Συνεχίζουμε, με τον κ. Παναγιώτη Σταμπουλίδη, Εντεταλμένο Σύμβουλο του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ).

**ΠΑΝΑΓΙΩΤΗΣ ΣΤΑΜΠΟΥΛΙΔΗΣ (Εντεταλμένος Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ)):** Ευχαριστώ, κύριε Πρόεδρε. Η εισαγωγή του νομοσχεδίου προς ψήφιση από το Ελληνικό Κοινοβούλιο βρίσκει το ΤΑΙΠΕΔ στο κλείσιμο του ιστορικού του κύκλου, καθότι όλοι γνωρίζουμε ότι τα μεγάλα asset τα οποία κλήθηκε να διαχειριστεί για λογαριασμό της Ελληνικής Δημοκρατίας έχουν βρει το δρόμο της ιδιωτικής, πλέον, πρωτοβουλίας και μάλιστα με έναν τρόπο πολύ εμφαντικό, καθότι από αυτές τις παραχωρήσεις και αποκρατικοποιήσεις έχουν εισέλθει περισσότερα από 20 δισεκατομμύρια ευρώ στα ελληνικά δημόσια ταμεία, έχουν δημιουργηθεί περισσότερες από 20.000 θέσεις εργασίας και φυσικά, το αποτύπωμα, το πιο σημαντικό από όλα, είναι ότι αυτές οι υποδομές οι οποίες παρέπαιαν κάτω από την κρατική αιγίδα έχουν, πλέον, γίνει πόλος επενδύσεων. Θυμίζω τα περιφερειακά αεροδρόμια, τα λιμάνια, μια σειρά από μεγάλα κρατικά asset τα οποία, πλέον, βρίσκονται στον δρόμο της ανάπτυξης και της ποιοτικής υπηρεσίας προς τους πολίτες.

Με αυτό το τρόπο λοιπόν νομίζω ότι συναντιέται η προτεινόμενη νομοθετική πρωτοβουλία με το capacity plan, το οποίο διαθέτει το ΤΑΙΠΕΔ και θεωρούμε ότι αυτή η θεσμική πρωτοβουλία, ενοποιώντας επί της ουσίας τις δραστηριότητες κάτω από το Υπερταμείο, έχει να κάνει με την σωστή διαχείριση ενός ενιαίου μάνατζμεντ καθότι από τη μία έχουμε προφανώς μια εταιρεία που διαχειρίζεται δημόσιες άλλες υποδομές, καθότι επίσης και το μάνατζμεντ σε δημόσιες άλλες εταιρείες, από την άλλη, το ΤΑΙΠΕΔ φέρνει μια κουλτούρα, η οποία σε καμία περίπτωση δεν θα χαθεί, έρχεται να μπολιάσει την λειτουργία του Υπερταμείου, καθότι το σύνολο των στελεχών του, τα οποία έχουν χειριστεί με απόλυτη διαφάνεια κρίσιμες αποκρατικοποιήσεις και παραχωρήσεις, θα συνεχίσουν να προσφέρουν τις υπηρεσίες τους.

Από την άλλη, νομίζω ότι αυτός ο νέος σχεδιασμός θα δώσει καλύτερα πρότυπα διαχείρισης της δημόσιας περιουσίας απέναντι στους πολίτες, στην κοινωνία και στην εθνική οικονομία. Θυμίζω ότι τα asset, τα οποία διαχειρίστηκε το ΤΑΙΠΕΔ αλλά και αυτά που διαχειρίζεται ο Υπερταμείο, δεν απευθύνονται μόνο στην ελληνική εγχώρια οικονομία, είναι asset, τα οποία έχουν προσελκύσει ξένα κεφάλαια και είναι πολύ σωστό πλέον από ένα brand, όπως είναι το Υπερταμείο αυτή τη στιγμή και μέσα από κοινά πρότυπα διαχείρισης των ακινήτων και των εταιρειών να μπορέσουμε να προσελκύσουμε επιπλέον ξένα κεφάλαια.

Για εμάς, και νομίζω ότι αυτό είναι το μεγάλο μήνυμα της ημέρας από το νομοσχέδιο, είναι το άρθρο 36, όπου η Πολιτεία αναγνωρίζει αυτά ακριβώς που είπα πριν ότι υπάρχει τεχνογνωσία, υπάρχει κουλτούρα διαχείρισης των δημόσιων αξιών και φέρνει τη ρύθμιση όπου επί της ουσίας δίνει τη δυνατότητα για πρώτη φορά από τη θέσπιση το 2011 του ΤΑΙΠΕΔ, μέρος της αξίας από την παραχώρηση των λιμένων να μένει στο Υπερταμείο στη νέα πλέον εταιρεία στο ΤΑΙΠΕΔ, προκειμένου να το επιστρέφει ως υποδομές ως ανάπτυξη των υποδομών στα λιμάνια, τα οποία μένουν υπό τον κρατικό έλεγχο.

Αυτό είναι κάτι το οποίο πραγματικά στέλνει επί της ουσίας οριστικά τη σχέση του μνημονίου με το ΤΑΙΠΕΔ στην ιστορία, καθότι πλέον ένα μεγάλο ποσοστό των αποκρατικοποιήσεων θα μένει στο δημόσιο μέσω του Υπερταμείου της νέας, δηλαδή αυτής δομής, ούτως ώστε να αξιοποιούνται λιμένες οι οποίοι σήμερα δεν έχουν την ικανότητα, τη δυνατότητα και τους οικονομικούς πόρους προκειμένου να αναπτυχθούν. Θέλουμε όλοι οι λιμένες να παρακολουθήσουν την τροχιά της ανάπτυξης που έχουν φέρει τα μεγάλα λιμάνια και όσα έχουν περάσει σε ιδιωτικό έλεγχο και αυτός είναι ένας άμεσος τρόπος προκειμένου να μη μείνουν πίσω.

Το δεύτερο χαρακτηριστικό σημείο είναι, κύριε Πρόεδρε, ότι στο ΤΑΙΠΕΔ από το 2021 έχει συσταθεί Μονάδα Συμβάσεων Στρατηγικής Σημασίας. Εδώ η Πολιτεία, η Κυβέρνηση, ο νομοθέτης την ξεχωρίζει ρητά όσο αφορά τη λειτουργία της και την διοικητική της αυτονομία. Είναι η μονάδα που διαχειρίζεται αυτή τη στιγμή 3,8 δισεκατομμύρια λογαριασμό της Ελληνικής Δημοκρατίας, ωριμάζοντας έργα, κυρίως έργα του Ταμείου Ανάκαμψης. Θυμίζω ότι έχουμε ολοκληρώσει τους διαγωνισμούς για όλη την ανακαίνιση των νοσοκομείων της χώρας, για όλα τα κέντρα υγείας της χώρας, θυμίζω ότι έχουμε συμβάλει καθοριστικά με το πρόγραμμα Dinero στην πρόληψη και στην προστασία του ελληνικού δασικού οικοσυστήματος και φυσικά έχουμε ολοκληρώσει και όλους τους διαγωνισμούς για το πρόγραμμα «Αιγίς», το οποίο αποτελεί το εμβληματικότερο έργο που έχει εντάξει ποτέ η χώρα για την αναβάθμιση του εξοπλισμού της για την προστασία, αλλά και για την αντιμετώπιση των δύσκολων καιρικών συνθηκών που έχουν προκύψει από τις κλιματικές αλλαγές.

Κλείνοντας θέλω να πω ότι το νομοσχέδιο αναγνωρίζει, όπως είπα πριν πλήρως τις θέσεις εργασίας, άρα δεν υπάρχει καμία αγωνία για το προσωπικό. Επίσης, αναγνωρίζει και τα εποπτικά όργανα, όπου επί της ουσίας για μας αποτελεί εχέγγυο ότι γίνονται όλα στο πλαίσιο και των ευρωπαϊκών κανόνων και φυσικά οι διαδικασίες για την αξιοποίηση όσων από δω και στο εξής έχουν μείνει asset και θα περιέλθουν στον κοινό αυτό φορέα θα γίνουν με τις διατάξεις που έχουν γίνει μέχρι σήμερα προκειμένου να διασφαλιστεί στο μέγιστο η νομιμότητα και η διαφάνεια.

Άρα λοιπόν εν κατακλείδι νομίζω ότι το νομοσχέδιο θα συμβάλει καθοριστικά στην επιτάχυνση και στην παραγωγικότητα του νέου φορέα του Υπερταμείου, όπως αυτό, τέλος πάντων ενισχύεται με την κουλτούρα του ΤΑΙΠΕΔ και όσο αφορά τη Μονάδα Συμβάσεων Στρατηγικής Σημασίας θέλω να σας πω ότι μένει ανεπηρέαστη από την νομοθετική πρωτοβουλία, ίσα-ίσα ενισχύεται επί της ουσίας με τη θεσμική ομπρέλα στην οποία εντάσσεται.

Θα το πω άλλη μια φορά, ότι αυτό που μας έχετε αναθέσει ως Ελληνική Δημοκρατία, για να μπορέσουμε να συμβάλλουμε καθοριστικά στην επίτευξη των στόχων του Ταμείου Ανάκαμψης, θα το φέρουμε εις πέρας στην ώρα μας.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Σταμπουλίδη και συνεχίζουμε με τον διευθύνοντα σύμβουλο του Ταμείου Χρηματοπιστωτικής Σταθερότητας, τον κ. Ηλία Ξηρουχάκη.

**ΗΛΙΑΣ ΞΗΡΟΥΧΑΚΗΣ (Διευθύνων Σύμβουλος του Ταμείου Χρηματοπιστωτικής Σταθερότητας - ΤΧΣ):** Ευχαριστώ.

Κύριε Υπουργέ, κύριε Πρόεδρε, κυρίες και κύριοι βουλευτές, με ιδιαίτερη χαρά, οφείλω να πω, πως βρίσκομαι σήμερα εδώ, στο πλαίσιο της συζήτησης του νομοσχεδίου για την αναδιάρθρωση της ΕΕΣΥΠ, για να παρουσιάσω έναν σύντομο απολογισμό μιας ιστορικής διαδρομής που ολοκληρώνεται, ενός κύκλου που κλείνει και μαζί του κλείνει ένα μεγάλο κεφάλαιο του ρόλου που διαδραμάτισε το Ταμείο Χρηματοπιστωτικής Σταθερότητας για την αναδιάρθρωση και την ανάπτυξη του ελληνικού τραπεζικού συστήματος.

Παράλληλα, η σημερινή συζήτηση αποτελεί, εκτιμώ, και την πρώτη πινελιά, το άνοιγμα ενός νέου κύκλου, στον οποίο η τεχνογνωσία του Ταμείου και η μετεξέλιξη της συμβολής του, θα διατηρηθούν ιστάμενοι στους κόλπους της ΕΕΣΥΠ, ως μέρος ενός ευρύτερου συνόλου.

Επιτρέψτε μου να θυμίσω ξεκινώντας, ότι η έναρξη της λειτουργίας του Ταμείου Χρηματοπιστωτικής Σταθερότητας συνδέθηκε με μια εξαιρετικά δύσκολη εποχή για την ελληνική Οικονομία και συνέβη εν μέσω μιας από τις μεγαλύτερες κρίσεις δημοσίου χρέους στην ιστορία της χώρας, που εξελίχθηκε σε μια γενικευμένη μακροοικονομική και χρηματοπιστωτική κρίση, η οποία απαίτησε εξωτερική χρηματοδότηση, συνοδευόμενη από τις αυστηρές διατάξεις των δανειακών συμβάσεων και των μνημονίων, που μεταξύ άλλων, αφορούσαν και τον χρηματοπιστωτικό τομέα.

Σε αυτό το δύσκολο περιβάλλον και προκειμένου να διασφαλιστούν οι καταθέσεις και η αδιάλειπτη παροχή χρηματοδότησης προς την πραγματική οικονομία, ήταν αναγκαία η άμεση θεσμική παρέμβαση για την προστασία του χρηματοπιστωτικού συστήματος και την αποκατάσταση της εμπιστοσύνης των καταθετών και των επενδυτών. Αυτό έγινε με την θέσπιση και ενεργοποίηση των διατάξεων του νόμου του Ταμείου, προκειμένου να δημιουργηθεί ένα δίχτυ ασφαλείας προστασίας, αν θέλετε, για την ενίσχυση της κεφαλαιακής επάρκειας των πιστωτικών Ιδρυμάτων της χώρας, σε περίπτωση που θα βρισκόντουσαν σε κατάσταση σημαντικής συρρίκνωσης των κεφαλαίων τους, γεγονός το οποίο, ατυχώς, συνέβη.

Μέσα σε αυτή τη δύσκολη οικονομική συγκυρία και υπό την απειλή ενός ενδεχόμενου κατάρρευσης του χρηματοπιστωτικού συστήματος, το ΤΧΣ επιτέλεσε, με απόλυτη επιτυχία, τον σκοπό του, διασφαλίζοντας συστηματικά τη σταθερότητα και την ανθεκτικότητα του τραπεζικού κλάδου της χώρας. Από την ίδρυσή του το 2010 μέχρι σήμερα, εργαστήκαμε και εργαζόμαστε δρώντας ως όχημα, αρχικά, διάσωσης, καλύψαμε το χρηματοδοτικό κενό ύψους 14,4 δισεκατομμυρίων ευρώ, το ονομαζόμενο και «funding gap», των ιδρυμάτων που αξιολογήθηκαν ως μη-βιώσιμα από την εποπτική Αρχή και τα οποία έσπασαν στη συνέχεια- θα θυμάστε- και απορροφήθηκαν στις συστημικές τράπεζες. Συνολικά 12 στον αριθμό ήταν αυτά, μεταξύ των οποίων θυμίζω, σημαντικές τράπεζες του παρελθόντος, όπως η «ΑΓΡΟΤΙΚΗ», το «Ταχυδρομικό Ταμιευτήριο» κλπ..

Παράλληλα, ανακεφαλαιοποιήσαμε και αναδιαρθρώσαμε τις συστημικές τράπεζες, εισφέροντας συνολικά 31,8 δισεκατομμύρια σε κεφαλαιακές ενισχύσεις. Στη συνέχεια, αφού δηλαδή γεφυρώσαμε το χρηματοδοτικό κενό και ανακεφαλαιοποιήσαμε τις τράπεζες τα έτη 2013, 2014 και 2015, στην επόμενη φάση της αποστολής μας, υιοθετήσαμε την πολιτική της μετοχικής επιμέλειας- το stewardship- ως υπεύθυνος μέτοχος, προασπίζων το δημόσιο συμφέρον, δια της οποίας συμβάλλαμε στη συνέχιση της ομαλής χρηματοδότησης της οικονομίας και στην προστασία των καταθέσεων.

Στο στάδιο αυτό, δηλαδή από το 2018 και μετά, ενισχύσαμε, ως ενεργός μέτοχος των τραπεζών, με σημαντικές μας παρεμβάσεις, τις δομές της εταιρικής διακυβέρνησης και διαχείρισης κινδύνων, πρωτοστατήσαμε στην διαδικασία που οδήγησε στη δραστική μείωση των μη-εξυπηρετούμενων ανοιγμάτων, πραγματοποιήσαμε επενδύσεις με αναπτυξιακό χαρακτήρα για αποφυγή απομείωσης της αξίας των συμμετοχών μας.

Τέλος, συνεισφέραμε στον μετασχηματισμό και εν τέλει, στην επιστροφή στη λειτουργική κερδοφορία των ελληνικών συστημικών τραπεζών, καθιστώντας αυτές ιδιαίτερα ελκυστικούς προορισμούς επενδυτικούς.

Με την τροποποίηση του νόμου του Ταμείου τον Ιούνιο του 2022, εταιρικός σκοπός και στόχος μας, πέραν της χρηματοπιστωτικής σταθερότητας, αποτέλεσε και η επιστροφή των τραπεζών στην ιδιωτική οικονομία εντός συγκεκριμένου χρονικού διαστήματος, με καταληκτικό όριο το τέλος του 2025. Στο πλαίσιο αυτό, προβήκαμε από το 4ο 3μηνο του 2023 έως και το 1ο 3μηνο του 2024, στην πλήρη διάθεση των συμμετοχών μας σε τρεις από τις τέσσερις συστημικές τράπεζες και στη μερική από-επένδυση από την τέταρτη, αξιοποιώντας τις εξαιρετικά ευνοϊκές συνθήκες σε διεθνείς αγορές και το ιδιαίτερα θετικό μακροοικονομικό και μικροοικονομικό περιβάλλον της χώρας μας για την επιτυχημένη διάθεση των συμμετοχών μας.

Αξίζει να επισημάνω εδώ ότι η μείωση των μη-εξυπηρετούμενων ανοιγμάτων και η επιστροφή των τραπεζών στον ιδιωτικό τομέα, αποτέλεσαν δύο από τις βασικές προϋποθέσεις που έθεταν οι διεθνείς οίκοι πιστοληπτικής αξιολόγησης, για την ανάκτηση της επενδυτικής βαθμίδας από την ελληνική δημοκρατία. Η ανάκτηση της επενδυτικής βαθμίδας, οδήγησε στη μείωση του κόστους δανεισμού και ενίσχυσε φυσικά το επενδυτικό προφίλ της χώρας. Στην επίτευξη και των δύο προαναφερθέντων προϋποθέσεων, η συμβολή του Ταμείου, ήταν αδιαμφισβήτητα καταλυτική. Στο πλαίσιο αυτό, μία από τις κορυφαίες, ίσως η κορυφαία πρωτοβουλία μας, ήταν η μελέτη και εμπεριστατωμένη πρόταση προς το Υπουργείο Οικονομικών το 2018, για τη δημιουργία του σχήματος προστασίας περιουσιακών στοιχείων με κρατικές εγγυήσεις, στο οποίο βασίστηκε το σχέδιο που αργότερα ονομάστηκε Ηρακλής. Το σχέδιο προέβλεπε, την τιτλοποίηση μη εξυπηρετούμενων δανείων, με τη μερική εγγύηση της ελληνικής δημοκρατίας. Συνολικά το σχέδιο Ηρακλής, επέτρεψε σε ελληνικές συστημικές τράπεζες, να μειώσουν τα μη εξυπηρετούμενα ανοίγματα τους κατά 51 δισεκατομμύρια, από τα 96,1 δισεκατομμύρια που μειώθηκαν από το 2016.

Κατά συνέπεια ο δείκτης μη εξυπηρετούμενων ανοιγμάτων του ελληνικού τραπεζικού συστήματος από το δυσθεώρητο 504 % τον Σεπτέμβριο του 2016, δηλαδή τότε που ένα στα δύο δάνεια ήταν κόκκινα, διαμορφώνεται σήμερα στο περίπου 4% με στοιχεία Μαρτίου 2024.

Για να μιλάμε με νούμερα υπαρκτά, αναφορικά με όλες τις παραπάνω σημαντικές χρηματικές παρεμβάσεις και δράσεις του Ταμείου, μέχρι σήμερα έχουμε διαθέσει κεφάλαια 46,2 δισεκατομμυρίων ευρώ, που αναλύονται σε τρεις κατηγορίες. Πρώτη κατηγορία, 14,4 για την εξυγίανση μη συστημικών πιστωτικών ιδρυμάτων, τη γεφύρωση δηλαδή του χρηματοδοτικού κενού των 12 τραπεζικών ιδρυμάτων, τα οποία ο επόπτης έκρινε μη βιώσιμα. Δεύτερη κατηγορία 30,9 δισεκατομμύρια για την ανακεφαλαιοποίηση των συστημικών τραπεζών τα έτη 2013, 2014 και 2015 και δι’ αυτών το Ταμείο ανακεφαλαιοποίησε τις τράπεζες, εξασφαλίζοντας το σύνολο των καταθέσεων όλων των πολιτών, συνολικά 7πλάσιου ύψους 215 δισ. ήταν το ύψος τότε, εκ των οποίων βάσει των στοιχείων του Ιουνίου 2013, 100 δις ήταν μη εγγυημένες καταθέσεις. Τρίτη κατηγορία μετά το 2021 το Ταμείο έχει καταβάλει 900 εκατομμύρια ευρώ για τη συμμετοχή στις λεγόμενες αναπτυξιακές αυξήσεις μετοχικού κεφαλαίου, 450 εκατομμύρια για δύο συστημικές τράπεζες, την Πειραιώς και τηνAlpha Bank  και 500 εκατομμύρια προς το παρόν για την τράπεζα Αττικής.

Ταυτόχρονα, το Ταμείο έχει εισπράξει συνολικά από το 2012 έως σήμερα το ποσό των 7,5 δισεκατομμυρίων, από τα οποία 3,8 δισεκατομμύρια από τα Cocos ως το 2015 και τις προμήθειας ανακεφαλαιοποίησης το 2013, 2,8 δισεκατομμύρια από τις συναλλαγές αποεπένδυσης το 2023 και το 2024 και 900 εκατομμύρια από τις τράπεζες υπό εκκαθάριση.

Επιπροσθέτως, η αξία του χαρτοφυλακίου των υπολειπόμενων συμμετοχών του Ταμείου ανέρχεται σε 2,616 δισεκατομμύρια ευρώ, αποτίμηση με κλείσιμο Παρασκευής 27/7.

Απομονώνοντας τα νούμερα, νομίζω ότι είναι απολύτως διακριτό ότι το κόστος που επωμίστηκε το Ταμείο για τη σταθεροποίηση του ελληνικού χρηματοπιστωτικού συστήματος, ήταν σημαντικό. Τα χρήματα χρειάστηκαν και αξιοποιήθηκαν, κυρίως για την προστασία των καταθέσεων συγγνώμη των Ελλήνων πολιτών, την αιμοδοσία των ελληνικών επιχειρήσεων και νοικοκυριών με ρευστότητα, αλλά και για να έρθουν οι ελληνικές τράπεζες στο επίπεδο που βλέπουμε σήμερα, πλήρως υγιείς, αποδοτικές και κερδοφόρες, ώστε να προσελκύουν επενδυτές, να στηρίζουν την πραγματική οικονομία και να μοιράζουν μερίσματα.

Είναι κρίνω χρήσιμο να υπενθυμίσω στο σημείο αυτό ότι όπως ανέλυσε τον Απρίλιο του 2024 ο Διοικητής της Τράπεζας της Ελλάδος, σε αυτήν ακριβώς την αίθουσα, πώς συμπεριλαμβάνοντας το όφελος του δημοσίου από την εθελοντική ανταλλαγή του δημόσιου χρέους το γνωστό PSI, τα μερίσματα που κατέβαλε η Τράπεζα της Ελλάδος στο ελληνικό δημόσιο λόγω της παροχής ρευστότητας στις τράπεζες, τον ELA, αλλά και την απόσβεση του αναβαλλόμενου φόρου, ο Έλληνας φορολογούμενος έχει έως σήμερα επωφεληθεί συνολικά περίπου 3,5 δισεκατομμύρια ευρώ.

Αναφορικά, με τις μεταρρυθμιστικές δράσεις στο ταμείο και για την ενίσχυση των δομών εταιρικής διακυβέρνησης, θέλω να επισημάνω ότι με τις τρεις αξιολογήσεις το 2016 2017 και 2021, όπως προβλέπονταν από τον νόμο των συστημικών τραπεζών που πραγματοποιήσαμε σε συνεργασία με υψηλού κύρους ανεξάρτητες διεθνείς εξειδικευμένες εταιρείες, επιβεβαιώθηκε η επίτευξη των εξής.

Πρώτον. Από τον Ιούλιο του 2016, που ολοκληρώθηκε η πρώτη αξιολόγηση μέχρι το Δεκέμβριο του 2017, το 59% του συνόλου των μελών των διοικητικών συμβουλίων και το 73% των συνόλων των μη εκτελεστικών μελών των διοικητικών συμβουλίων των συστημικών τραπεζών, αντικαταστάθηκε από περισσότερο κατάλληλους νέους υποψηφίους, με σημαντική διεθνή εμπειρία, κατάλληλες δεξιότητες και γνώσεις.

Επισημαίνω, ότι το ένα τρίτο των μελών των διοικητικών συμβουλίων που διορίστηκαν ήταν γυναίκες, στοιχείο πρωτόγνωρο για τα ελληνικά δεδομένα, με σκοπό τη σταδιακή επίτευξη ορθολογιστική εκπροσώπηση των δύο φύλων στα διοικητικά συμβούλια των τραπεζών.

Δεύτερον. Οι τράπεζες βελτίωσαν σημαντικά το πλαίσιο, την κουλτούρα διαχείρισης κινδύνων, τα συστήματα εσωτερικού ελέγχου τους, τη λειτουργία των επιτροπών διαχείρισης κινδύνων και ελέγχου των διοικητικών συμβουλίων, υλοποιώντας 175 σχετικές συστάσεις του Ταμείου Χρηματοπιστωτικής Σταθερότητας, εντός συγκεκριμένου χρονοδιαγράμματος.

Τρίτον. Τον Μάρτιο του 2018, το ταμείο δημοσίευσε τις οδηγίες για διαδικασία επιλογής και διορισμού μελών διοικητικών συμβουλίων, προκειμένου να βοηθήσει τις τράπεζες να βελτιώσουν σημαντικά τις πολιτικές τους, διασφαλίζοντας παράλληλα μια διαφανή διαδικασία επιλογής και διορισμού για τα νέα μέλη των διοικητικών συμβουλίων.

Τέταρτον. Το 2018 τον Μάιο, το ταμείο δημοσίευσε τις Αρχές για την αμοιβή των μη εκτελεστικών μελών των διοικητικών συμβουλίων στο ευρύτερο πλαίσιο, των συνεχιζόμενων εξελίξεων, στην εταιρική διακυβέρνηση διεθνώς.

Πέμπτο. Το 2018, το ΤΧΣ, πρότεινε τη σύσταση επιτροπής δεοντολογίας και βιώσιμης ανάπτυξης στα διοικητικά συμβούλια των τραπεζών και υιοθετώντας την πρότασή μας, ήδη δύο συστημικές τράπεζες έχουν από τότε, συστήσει τις εν λόγω Επιτροπές.

Έκτο και τελευταίο. Το 2021, το Ταμείο πρότεινε την εισαγωγή του ρόλου Senior Independent Non-Executive Director στα διοικητικά συμβούλια, που θεωρείται από τους διεθνείς επενδυτές ως, ουσιαστικής σημασίας για την εποπτεία των διοικητικών συμβουλίων και τις αποφάσεις σχετικά, με τη στρατηγική, τον σχεδιασμό διαδοχής, τις αμοιβές και τη λογοδοσία προς τους μετόχους. Ήδη από το 2021, δύο συστημικές τράπεζες, καθιέρωσαν τη θέση αυτή, στα διοικητικά τους συμβούλια. Περαιτέρω και αναφορικά στην άσκηση πολιτικής μετοχικής επιμέλειας, το ΤΧΣ ως υπεύθυνος μέτοχος.

Πρώτον. Συμμετείχε και συμμετέχει ενεργά μέχρι σήμερα, μέσω των εκπροσώπων του, σε περισσότερες από 950 συνεδριάσεις διοικητικών συμβουλίων, καθώς και σε περισσότερες από 2000 συνεδριάσεις των Επιτροπών των διοικητικών συμβουλίων, των τεσσάρων συστημικών τραπεζών και της Τράπεζας Αττικής.

Δεύτερον. Επισκόπησε και παρείχε, μέσω των εξειδικευμένων στελεχών του, σχόλια και οδηγίες για περισσότερα από 15.000 θέματα ημερήσιας διάταξης και επιτροπών διοικητικών συμβουλίων, σε σχέση με τη στρατηγική, τον μετασχηματισμό και την αναδιάρθρωση. Τον εσωτερικό έλεγχο, την εταιρική διακυβέρνηση, τη διαχείριση κινδύνων, την κανονιστική συμμόρφωση, την ανάδειξη υποψηφίων για διοίκηση και διακυβέρνηση, την πολιτική αποδοχών, τα θέματα περιβάλλοντος κοινωνίας και διακυβέρνησης και φυσικά τις χρηματοοικονομικές επιδόσεις των τραπεζών.

Τρίτον. Επισκόπηση, που παρείχε την απόφασή του κατά τα προβλεπόμενα από το νόμο, σε 189 εξειδικευμένα αιτήματα των τραπεζών σχετικά με τη διαχείριση κινδύνων, την εταιρική διακυβέρνηση και την πολιτική αποδοχών και σε 68 αιτήματα των τραπεζών σχετικά με μεγάλες και πολύ μεγάλες συναλλαγές. Παραδείγματος χάρη, πωλήσεις θυγατρικών εξωτερικού, απόσχισης και πώλησης κλάδων, πώλησης και τιτλοποίηση δανειακών χαρτοφυλακίων κλπ συνολικού ύψους 55 δισεκατομμυρίων ευρώ.

Κύριε Πρόεδρε, είναι φανερό από αυτά που ανέφερα το Ταμείο κατά τη διάρκεια της λειτουργίας του, έχει αναπτύξει στον υψηλότερο δυνατό βαθμό και επίπεδο μιας μοναδικής κλίμακας, σε τεχνογνωσία, σε θέματα ανάλυσης-παρακολούθησης στρατηγικής, αναδιάρθρωσης και μετασχηματισμού οργανωτικών δομών και επιχειρηματικών μοντέλων, επενδύσεων και στρατηγικών συναλλαγών, διαχείρισης κινδύνων, εταιρικής διακυβέρνησης, χρηματοοικονομικής διαχείρισης και άσκησης πολιτικής μετοχικής επιμέλειας, ως υπεύθυνος μέτοχος αναφορικά στις τράπεζες. Είναι πολύ σημαντικό, η εν λόγω τεχνογνωσία να παραμείνει συγκεντρωμένη σε ένα φορέα και να μην χαθεί, καθώς η πρόσφατη εμπειρία της ισχυρής κατάρρευσης τραπεζών σε προηγμένες οικονομίες της Ελβετίας παραδείγματος χάριν ή των Ηνωμένων Πολιτειών μας διδάσκει ότι οι χρηματοπιστωτικές κρίσεις δυστυχώς δεν προβλέπονται και μετά βεβαιότητας επαναλαμβάνονται.

Επισημαίνω ότι σε αντίθεση με παρόμοια σχήματα στην Ευρώπη και αλλού, στην Ελλάδα το Ταμείο Χρηματοπιστωτικής Σταθερότητας, είχε την ευθύνη της αναδιάρθρωσης και παρακολούθησης, ως ενεργός και υπεύθυνος μέτοχος του συνόλου του τραπεζικού συστήματος. Δηλαδή, και τις τέσσερις συστημικές τράπεζες, καθώς και τη μία μη συστημική για 14 ολόκληρα χρόνια και όχι κάποιων μεμονωμένων τραπεζών. Αυτό, δεν έχει συμβεί σε καμιά άλλη χώρα. Για το λόγο αυτό, θεωρούμε χωρίς αμφιβολία «ορθή» την επιλογή του νομοθέτη για τη διατήρηση και ενίσχυση της εν λόγω τεχνογνωσίας και των αρμοδιοτήτων του Ταμείου, μέσω της απορρόφησης αυτού από το Υπερταμείο, καθώς ΤΧΣ μπορεί να μεταλαμπαδεύσει την εν λόγω τεχνογνωσία και να προσφέρει σημαντική υποστήριξη στο Υπερταμείο και τις θυγατρικές του, με απώτερο στόχο τη δημιουργία προστιθέμενης αξίας για το μέτοχο δηλαδή το Ελληνικό Δημόσιο.

Η υποστήριξη που μπορεί να παρέχει δύναται να διοχετευθεί σε πολλούς τομείς της δραστηριότητας του Υπερταμείου, όπως ενδεικτικά αναφέρω μεταξύ άλλων. Στην κατάλληλη στοχοθεσία και την παρακολούθηση της λειτουργίας και της προόδου των θυγατρικών του εταιρειών, στη διαχείριση των περιουσιακών στοιχείων των θυγατρικών, στην ολοκληρωμένη οικονομική διαχείριση, στην αναδιάρθρωση και τον μετασχηματισμό των δομών, στη βελτιστοποίηση και τον περιορισμό του λειτουργικού κόστους, στη βελτίωση των πολιτικών-διαδικασιών, καθώς και στην ανάπτυξη της στρατηγικής ανάληψης κινδύνων και βεβαίως την ενσωμάτωση των κριτηρίων στρατηγικής των εταιρειών.

Κύριε Πρόεδρε, κυρίες και κύριοι Βουλευτές, σήμερα μπορούμε να πούμε με απόλυτη βεβαιότητα ότι το Ελληνικό Τραπεζικό Σύστημα είναι ασύγκριτα πιο ισχυρό και ανθεκτικό, από ότι ήταν στην αρχή της κρίσης. Οι τράπεζες με τα πλέον πρόσφατα στοιχεία του πρώτου τριμήνου του 2024, έχουν θωρακίσει τα κεφάλαια και τη ρευστότητα τους. Ενδεικτικά αναφέρω ότι ο μέσος συνολικός δείκτης της κεφαλαιακής επάρκειας των συστημικών τραπεζών είναι στο 19,7% σημαντικά πιο πάνω από τις εποπτικές απαιτήσεις, καθώς και στην μερική αποεπένδυση του Ταμείου από την Eθνική Tράπεζα τον περασμένο Νοέμβριο, αλλά και στην πλήρη αποεπένδυση του Ταμείου, από την Τράπεζα Πειραιώς τον Μάρτιο, η συνολική ζήτηση ήταν πρωτοφανής και ξεπέρασε κάθε προσδοκία και έφτασε στα 8,6 δισεκατομμύρια ευρώ για την Εθνική και στα 10,7 στην περίπτωση της Πειραιώς.

Ιδιαίτερα δε, η συναλλαγή της Πειραιώς συνεκτιμώντας πέραν της υπερκάλυψης και με άλλα ποιοτικά στοιχεία, ήταν μια συναλλαγή χωρίς προηγούμενο διεθνώς. Τέλος, κατά την αποεπένδυση του ΤΧΣ από την Α, το Ταμείο ήρθε σε συμφωνία με την UNIT GREDIT τη δεύτερη μεγαλύτερη τράπεζα της Ιταλίας με παρουσία σε 12 χώρες και μία από τις παγκοσμίως συστημικά σημαντικές τράπεζες. Η συμφωνία αυτή υπογράμμισε με εμφατικό τρόπο για πρώτη φορά μετά την έναρξη της κρίσης, την ολική επαναφορά του ενδιαφέροντος για το Ελληνικό Τραπεζικό Σύστημα, από διεθνείς τράπεζες και στρατηγικούς επενδυτές τέτοιας σημαντικότητας και Βεληνεκούς. Τι αποδεικνύει όλα αυτά; Μα τι άλλο, παρά τα γιγαντιαία βήματα βελτίωσης της οικονομίας, αλλά και του τραπεζικού κλάδου που από «ουραγός και παρίας» έχει καταστεί περιζήτητος και κοσμεί πλέον τα χαρτοφυλάκια των μεγαλύτερων θεσμικών επενδυτών διεθνώς.

Κύριε Πρόεδρε, το ΤΧΣ διαδραμάτισε καθοριστικό ρόλο στη διαδικασία αναδιάρθρωσης και ανάταξης του χρηματοπιστωτικού τομέα της χώρας και συνεχίζει να εργάζεται για την περαιτέρω θωράκιση και ανάπτυξή του. Η ένταξη του δια απορροφήσεως στο Υπερταμείο, κληροδοτεί μια σπουδαία παρακαταθήκη αυτής της τεράστιας και μοναδικής τεχνογνωσίας που έχει αναπτύξει στη διαχείριση σημαντικών τραπεζικών κρίσεων και που όπως διαπιστώσαμε συμβαίνουν ακόμα και στις ισχυρότερες οικονομίες, εν μέσω ενός τόσο ασταθούς γεωπολιτικού και οικονομικού περιβάλλοντος, διεθνώς.

Κλείνοντας, θα ήθελα, να τονίσω ότι το έργο και η παρακαταθήκη του Ταμείου, δεν θα ήταν δυνατόν να έχουν υλοποιηθεί χωρίς την αφοσίωση και τη συνεργασία όλων των εμπλεκομένων φορέων των τραπεζών της κεντρικής τράπεζας της χώρας, της πολιτικής ηγεσίας, των ευρωπαϊκών θεσμών και κυρίως των πολιτών που έδειξαν εμπιστοσύνη στις προσπάθειές μας και δικαιώθηκαν. Ευχαριστώ πολύ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κύριε Ξηρουχάκη. Το λόγο έχει ο κ. Εφεντάκης, Σύμβουλος Ελεγκτικού Συνεδρίου.

**ΚΩΝΣΤΑΝΤΙΝΟΣ ΕΦΕΝΤΑΚΗΣ (Σύμβουλος Ελεγκτικού Συνεδρίου):** Ευχαριστώ. Για κάποιες περιφερειακές ρυθμίσεις του σχεδίου νόμου, θα μιλήσω από Πλευράς Ελεγκτικού Συνεδρίου για κάποια πράγματα που εμείς εντοπίζουμε. Είναι, καταρχάς, μια σειρά διατάξεων με τις οποίες καθιερώνονται όσον αφορά την ανάθεση δημοσίων συμβάσεων από τους φορείς στους οποίους οι διατάξεις αυτές αναφέρονται. Καθιερώνονται, λοιπόν, παρεκκλίσεις από το νόμο 4412/2016, υπό την επιφύλαξη του Ενωσιακού Δικαίου. Άλλες από τις διατάξεις αυτές, απλώς, επαναλαμβάνουν ήδη ισχύον δίκαιο, για παράδειγμα, τη διάταξη του άρθρου 7 για την τροποποίηση του άρθρου 189 του νόμου σ 4389/2016. Άλλες θεσπίζουν νέες ρυθμίσεις.

Όπως και να έχει, αυτό που θα θέλαμε να επισημάνουμε είναι, ότι, είναι μια συνήθης και πάγια πρακτική νομοθετική πρακτική να εξαιρούνται από το εθνικό δίκαιο για τις δημόσιες συμβάσεις οι δημόσιες συμβάσεις των δημοσίων εταιρειών και να γίνεται επιφύλαξη του Ενωσιακού Δικαίου από το οποίο, ούτως η άλλως, ο Έλληνας νομοθέτης δεν μπορεί να θεσπίσει οποιαδήποτε παρέκκλιση ακριβώς από το Ενωσιακό Δίκαιο, όπως είναι γνωστό η περί νομοθετικής ισχύος. Επομένως, θα έλεγα, δεν βλέπουμε κάτι ιδιαίτερα πρωτότυπο σε αυτές τις σχετικές ρυθμίσεις του σχεδίου νόμου και ούτε παρόμοιες διατάξεις στο παρελθόν, έχουν δημιουργήσει κατά την εφαρμογή τους από το Ελεγκτικό Συνέδριο προβλήματα.

Κατά τα λοιπά, στο άρθρο 10, αν θυμάμαι καλά, του σχεδίου νόμου με το οποίο τροποποιεί το άρθρο 192 του νόμου 4389/2016, επαναλαμβάνω, ότι αυτό που και σήμερα ορίζεται για τον περιορισμό της ευθύνης των μελών του διοικητικού συμβουλίου και των άλλων συλλογικών οργάνων της ελληνικής εταιρείας συμμετοχών και περιουσίας για τις πράξεις παράλειψης που έχουν αποτελέσει αντικείμενο ελέγχου από το Ελεγκτικό Συνέδριο όπως επίσης επανάληψη του ισχύοντος δικαίου των ήδη εφαρμοζόμενων ρυθμίσεων, να έχουν και στην περίπτωση του άρθρου 33, οι παράγραφοι 7 και 8, που αναφέρεται στην υπαγωγή και της εξαίρεσης από την υπαγωγή σε προσυμβατικό έλεγχο του Ελεγκτικού Συνεδρίου των συμβάσεων αξιοποίησης της δημόσιας περιουσίας που συνάπτονταν από το ΤΑΙΠΕΔ, το οποίο πλέον απορροφάται από την ελληνική εταιρεία συμμετοχών και περιουσίας. Αυτά επί του παρόντος, κύριε Πρόεδρε. Αν χρειαστεί οποιαδήποτε διευκρίνιση είμαι στη διάθεσή σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε Εφεντάκη. Το λόγο έχει ο κύριος Σπηλιωτόπουλος, Διευθυντής της Διεύθυνσης Εξυγίανσης Πιστωτικών Ιδρυμάτων της Τράπεζας της Ελλάδος.

**ΒΑΣΙΛΕΙΟΣ ΣΠΗΛΙΩΤΟΠΟΥΛΟΣ (Διευθυντής της Διεύθυνσης Εξυγίανσης Πιστωτικών Ιδρυμάτων της Τράπεζας της Ελλάδος):** Ευχαριστώ κύριε Πρόεδρε. Κύριε Υπουργέ, κυρίες και κύριοι βουλευτές, η Τράπεζα της Ελλάδος θεωρεί ότι το σχέδιο νόμου για την αναδιάρθρωση της ελληνικής εταιρείας συμμετοχών και περιουσίας και των θυγατρικών της, στο σύνολό του κινείται προς τη σωστή κατεύθυνση, καθώς επιτυγχάνει τον εκσυγχρονισμό του μοντέλου διακυβέρνησης του υπερταμείου και την αποτελεσματικότερη διαχείριση της δημόσιας περιουσίας.

Ταυτόχρονα, η δημιουργία του εθνικού επενδυτικού ταμείου θα ενισχύσει μακροπρόθεσμα την ελληνική οικονομία. Το νομοσχέδιο, περιλαμβάνει μεταξύ άλλων την απορρόφηση του Ταμείου Χρηματοπιστωτικής Σταθερότητας από την ΕΕΣΥΠ, στην οποία και θα εστιάσουμε ως Τράπεζα της Ελλάδος. Το ΤΧΣ, ξεκίνησε τη λειτουργία του σε μια δύσκολη συγκυρία για την ελληνική οικονομία και το χρηματοπιστωτικό σύστημα. Στα χρόνια της λειτουργίας του έχει εκπληρώσει πλήρως το σκοπό του, ο οποίος σύμφωνα με τον νόμο του ΤΧΣ, όπως ισχύει σήμερα, είναι η συνεισφορά στη διατήρηση της σταθερότητας του ελληνικού τραπεζικού συστήματος προς χάριν του δημοσίου συμφέροντος, καθώς και η αποτελεσματική διάθεση των μετοχών ή άλλων χρηματοπιστωτικών μέσων που κατέχει σε πιστωτικά ιδρύματα, η οποία συντελείται βάσει στρατηγικής αποεπένδυσης με συγκεκριμένο χρονικό ορίζοντα, ο οποίος κατ’ αρχήν δεν εκτείνεται πέραν της λήξεως λειτουργίας του ταμείου, ήτοι, την 30η Δεκεμβρίου 2025.

Ως προς το πρώτο σκέλος της αποστολής του, δηλαδή, τη διατήρηση της χρηματοπιστωτικής σταθερότητας το ΤΧΣ σε συνεργασία με την Τράπεζα της Ελλάδος, την πολιτική ηγεσία, τις τράπεζες, τους ευρωπαϊκούς και διεθνείς θεσμούς, συνετέλεσε στην ανακεφαλαιοποίηση των τεσσάρων σημαντικών τραπεζών και στην αναδιάρθρωση του εγχώριου τραπεζικού συστήματος.

Ως υπεύθυνος και ενεργός μέτοχος των τεσσάρων σημαντικών τραπεζών συνέβαλε μεταξύ άλλων, στην ενίσχυση της εταιρικής διακυβέρνησης τους και του πλαισίου διαχείρισης κινδύνων και συνεισέφερε ουσιωδώς, στην εξεύρεση λύσης για τη δραστική μείωση των μη εξυπηρετούμενων δανείων. Με τον τρόπο αυτό, έπαιξε καθοριστικό ρόλο στην επιστροφή των τραπεζών σε λειτουργική κερδοφορία, γεγονός που τους κατέστησε ελκυστικό προορισμό για επενδυτές, ανοίγοντας τον δρόμο για το δεύτερο σκέλος της αποστολής του, την αποεπένδυση του από τη συμμετοχή του σε αυτές.

Στο πλαίσιο αυτό, από το τέλος του προηγούμενου έτους, το ΤΧΣ έχει προχωρήσει με μεγάλη επιτυχία στη σταδιακή αποεπένδυση του από τις τράπεζες, ολοκληρώνοντας ήδη τη διάθεση του συνόλου του ποσοστού που κατείχε σε Eurobank, Alpha Bank και Πειραιώς και τη μερική αποεπένδυση από την Εθνική Τράπεζα.

Επίσης, μόλις την προηγούμενη εβδομάδα κυρώθηκε από τη Bουλή, η επικερδής για το ΤΧΣ και το Ελληνικό Δημόσιο, συμφωνία για τη συγχώνευση της Attica Bank με την Παγκρήτια, με την οποία το ποσοστό του ΤΧΣ στη νέα συγχωνευμένη τράπεζα θα μειωθεί σημαντικά. Βάσει το ανωτέρω θεωρούμε, ότι το ΤΧΣ έχει επιτελέσει τον σκοπό του και δεδομένης, της συμμετοχής του στις τράπεζες είναι εύλογη η απόφαση για την αναπορρόφηση του από του Υπερταμείου, πριν την προβλεπόμενη λήξη της λειτουργίας του στις 31 Μαΐου του 2025. Η εξέλιξη αυτή, εκτιμάται ότι δεν θα έχει επίπτωση στη χρηματοπιστωτική σταθερότητα, καθώς.

Πρώτον. Όπως, προαναφέρθηκε η συμμετοχή του ΤΧΣ στις τράπεζες, είναι αισθητά μειωμένη και αναμένεται να περιορισθεί περαιτέρω, με αποτέλεσμα ο ρόλος του να βαίνει μειούμενος.

Δεύτερον. Το σχέδιο νόμου προβλέπει τη μεταφορά όχι, μόνο των περιουσιακών στοιχείων του ΤΧΣ στο υπερταμείο, αλλά και της τεχνογνωσίας αυτού. Κατά τα χρόνια της λειτουργίας του το προσωπικό του ταμείο έχει αποκτήσει πολύτιμη εμπειρία στα θέματα του εγχώριου τραπεζικού τομέα και σε τομείς, όπως η εταιρική διακυβέρνηση, η άσκηση του ρόλου του υπεύθυνου μετόχου, η ανάλυση στρατηγικής και επιχειρησιακών σχεδίων, η διαχείριση κρίσεων και οι συναλλαγές επενδύσεις και από επενδύσεις, εμπειρία και τεχνογνωσία, η οποία θα είναι χρήσιμη στο Υπερταμείο.

Τρίτον. Η συμμετοχή ενός, εκ των Διοικητών της Τράπεζας της Ελλάδος στο Συμβούλιο Εταιρικής Διακυβέρνησης, θα εξασφαλίσει ότι μεταξύ των μελών του Δ.Σ. του Υπερταμείου που διορίζονται από το Συμβούλιο Εταιρικής Διακυβέρνησης, θα είναι και πρόσωπα με γνώση του τραπεζικού συστήματος και της λειτουργίας των τραπεζών. Εκτιμάμε δε, ότι η συμμετοχή του Υποδιοικητή στο Συμβούλιο Εταιρικής Διακυβέρνησης, δεν θα έχει επίπτωση στην ανεξαρτησία της Τράπεζας της Ελλάδος. Ευχαριστούμε πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Σας ευχαριστούμε κ. Σπηλιωτόπουλε. Τον λόγο έχει ο κ. Ιωάννης Παπαδόπουλος, Πρόεδρος της Ένωσης Ελληνικών Εταιρειών Επιχειρηματικών Κεφαλαίων-HVCA.

**ΙΩΑΝΝΗΣ ΠΑΠΑΔΟΠΟΥΛΟΣ (Πρόεδρος της Ένωσης Ελληνικών Εταιρειών Επιχειρηματικών Κεφαλαίων):** Καλημέρα σας κύριε Υπουργέ, κύριοι βουλευτές. Κυρίες και κύριοι, σε σχέση με το προτεινόμενο σχέδιο νόμου η Ένωση Ελληνικών Εταιρειών Επιχειρηματικών Κεφαλαίων έχει να τονίσει τα ακόλουθα. Το ελληνικό οικοσύστημα επιχειρηματικότητας και καινοτομίας έχει αναπτυχθεί σημαντικά τα τελευταία χρόνια σύμφωνα με τα τελευταία στοιχεία της ένωσης μας. Τα υπό διαχείριση κεφάλαια ξεπερνούν τα 2,5 δισεκατομμύρια ευρώ από 300 εκατομμύρια πριν 10 χρόνια και αναμένεται να ξεπεράσουν τα 6 δις, την επόμενη τριετία. Οι δε εταιρείες διαχείρισης τέτοιων επιχειρηματικών κεφαλαίων ξεπερνούν τις 30 σήμερα. Υπάρχουν funds τα οποία είναι σε όλο το φάσμα της επιχειρηματικής δραστηριότητας, είτε μιλάμε για τα start up μέχρι και επιχειρηματικά κεφάλαια για ανεπτυγμένες εταιρείες ακόμη και για αναδιάρθρωση επιχειρήσεων. Αυτή η ανάπτυξη της αγοράς βασίστηκε στη συγχρηματοδότηση η οποία υπήρξε από την ελληνική Αναπτυξιακή Τράπεζα Επενδύσεων, το οποίο αποτελεί στη διάρκεια αυτών των τελευταίων είκοσι και πλέον χρόνων το επενδυτικό βραχίονα του κράτους για την ενίσχυση της αγοράς. Σήμερα η ΑΤΕ έχει περισσότερα από 2,5 δις, υπό διαχείριση για συνεπενδύσεις και έχει συμβάλει στη δημιουργία περισσότερων από 30 τέτοιων σχημάτων. Και οφείλω να πω εδώ ότι καθοριστικός ήταν ο ρόλος του νυν υπουργού του κ. Χατζηδάκη όταν το 2014 και το 2015 σχεδιάστηκε η στρατηγική του τότε νέου ΕΣΠΑ, όπου κλήθηκαν η Ελληνική Ένωση Εταιρειών Επιχειρηματικών Κεφαλαίων να συμμετέχει στη διαβούλευση αυτή με κεντρικό ρόλο και αποτέλεσε τη βάση για τη διαμόρφωση της σημερινής πολιτικής που υλοποιείται και που έχει αυτά τα αποτελέσματα που σας ανέφερα προηγουμένως δημιουργώντας ένα εξαιρετικά ανθηρό οικοσύστημα καινοτομίας και επενδύσεων στην Ελλάδα.

Έτσι, υπάρχουν σήμερα, Funds τα οποία είναι 500 εκατ. ευρώ υπό διαχείριση και άλλα 20 και 30 και 100, υπάρχει δηλαδή, σε όλο το εύρος και το βάθος της αγοράς ένα πλήρως ανεπτυγμένο οικοσύστημα, χωρίς να μετράμε σε αυτά τα 2,2 δις, τα περίπου άλλα τόσα, τα οποία έρχονται από ξένα funds, τα οποία συμμετέχουν σε ελληνικές επιχειρήσεις. Θα αναφέρω, χαρακτηριστικά, τη CBC, τη BC Partners, ως μερικούς από τους μεγαλύτερους επενδυτές που με δικά τους επενδυτικά κεφάλαια συμμετέχουν στην αγορά αυτή.

Αποτέλεσμα, όλης αυτής της διαχρονικής παρουσίας και θα τα αναφέρω όλα, για να δείξω το πόσο ανεπτυγμένη και το πόσο βαθιά ολοκληρωμένη αγορά είναι αυτή. Είναι εταιρείες που βγήκαν όπως η Taxibeat, ta Mastihashop, τα Cosmos Sport, το Viva wallet, ο Φρεσκούλης και άλλες.

Οι εταιρείες αυτές, συγκέντρωσαν στη διάρκεια αυτών των χρόνων, πολλά κεφάλαια είτε από ελληνικά funds είτε από συνδυασμό ελληνικών και ξένων κεφαλαίων είτε απευθείας είτε μέσω της συμμετοχής των επενδυτών αυτών, στις ελληνικές εταιρείες διαχείρισης τέτοιων κεφαλαίων.

Σε αυτό το πλαίσιο, θεωρούμε ό,τι η δημιουργία αυτού του Επενδυτικού Ταμείου από το Υπερταμείο, δημιουργεί κατά μία έννοια μια σύγχυση υπό την έννοια του ό,τι έρχεται να μπει σε κομμάτια της αγοράς, στα οποία ήδη υπάρχει ένας φορέας και όταν το κράτος αρχίζει και έχει δύο και τρεις, φορείς σε ένα χώρο, δημιουργείται σύγχυση.

Μπορεί σήμερα, να έχουμε δύο διοικήσεις, οι οποίες λειτουργούν αρμονικά μεταξύ τους, εννοώ της Αναπτυξιακής Τράπεζας Επενδύσεων και του Υπερταμείου, στο μέλλον όμως δεν μπορεί να γνωρίζει ιδιωτική αγορά και να ζει υπό την αίρεση μιας πιθανής διαφορετικής αντίληψης, στον τρόπο που αυτές λειτουργούν.

Επίσης, αποτελεί διαχρονική θέση της Ένωσης Ελληνικών Εταιρειών Επιχειρηματικών Κεφαλαίων, η ύπαρξη ενός ενιαίου φορέα για την ανάπτυξη της αγοράς και σε αυτό οφείλω να ξέρω πέρα από τη συμβολή του Υπουργού του κ. Χατζηδάκη, την προηγούμενη δεκαετία στη διατήρηση και άρα, στη μετέπειτα ανάπτυξή του και τον ρόλο που είχε και ο κ. Δραγασάκης και ο Σταθάκης.

Άρα, ήταν διαρκής και συνεχής η συνεργασία και υποστήριξα την πλευρά της πολιτείας, στον τρόπο της λειτουργίας και της ανάπτυξης του θεσμού αυτού. Θεωρώντας δεδομένο, όμως ό,τι δημιουργείται αυτό το Ταμείο, είναι κατ’ αρχήν εξαιρετικά θετικό το ότι υπάρχουν άλλα 400 εκατ. ευρώ, τα οποία περίπου θα μπουν στην αγορά αυτή.

Θέλουμε όμως, να κάνουμε δύο παρατηρήσεις που για εμάς είναι κρίσιμες, σε άρθρα που σχετίζονται με το Επενδυτικό Ταμείο και θεωρούμε ότι πρέπει να ληφθούν υπόψη.

Καταρχήν, στο άρθρο 16, παράγραφος 3, θεωρούμε ότι θα πρέπει να απαλειφθεί η πρόσκληση σε ό,τι αφορά να δημιουργούνται κεφάλαια μαζί με άλλους επενδυτικούς φορείς, να καλούνται, να συμμετέχουν άλλοι επενδυτικοί φορείς και άλλα επενδυτικά ταμεία και οργανισμοί να συμμετέχουν ως συν επενδυτές στο επενδυτικό Ταμείο και αυτό, γιατί όπως είπα η ελληνική αγορά είναι εξαιρετικά ανεπτυγμένη.

Χρειαζόμαστε τη στήριξη του Κράτους, προκειμένου τα ιδιωτικά κεφάλαια να προσελκύσουν ξένα. Σε μια αγορά, λοιπόν που είναι ανεπτυγμένος ο ρόλος του Κράτους, δεν είναι να παρέμβει και να συμμετέχει και αυτό, με μια εταιρεία που θα καλεί και αυτό ιδιώτες επενδυτές. Να πάρει λεφτά και να μπει στην αγορά συμμετέχοντας ως ο 301 πρώτος παίκτης στην αγορά αυτή.

Άρα, θεωρούμε ότι θα πρέπει σε αυτή τη λογική να απαλειφθεί και η παράγραφος 6, του άρθρου 17, μένοντας στη βάση και στη φιλοσοφία της παραγράφου 7, όπου να μπορεί να είναι επενδυτής και συν επενδυτής, σε κεφάλαια ιδιωτικά που δημιουργούνται στην αγορά. Όπως, αυτά, τα οποία έχουμε πάρα πολλά σήμερα και να συνεπενδύει αν θέλει και απευθείας, σε εταιρείες που επενδύουν ελληνικά inventure capital funds στην Ελλάδα.

Αυτός, είναι ο ρόλος, ενός φορέα που έρχεται να υποστηρίξει την επιχειρηματικότητα, ειδικότερα όταν έχουμε μια αγορά που δεν είναι υπό ανάπτυξη, αλλά είναι εξαιρετικά ανεπτυγμένη. Με αυτές τις σκέψεις, σας ευχαριστώ πολύ για το χρόνο σας και παραμένω στη διάθεσή σας..

### ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε, κύριε Παπαδόπουλε και συνεχίζουμε με τον κύριο Γρηγορίου Σκλήκα, Διευθύνων Σύμβουλο των Ελληνικών Ταχυδρομείων.

### ΓΡΗΓΟΡΙΟΣ ΣΚΛΗΚΑΣ (Διευθύνων Σύμβουλος των Ελληνικών Ταχυδρομείων (ΕΛΤΑ)): Καλησπέρα σας, κύριε Πρόεδρε. Ευχαριστώ πολύ για την πρόσκληση και τη δυνατότητα να τοποθετηθώ εκ μέρους των Ελληνικών Ταχυδρομείων για το νέο σχέδιο νόμου. Το σχέδιο νόμου είναι ένα σημαντικό βήμα προς τη σωστή κατεύθυνση, το οποίο μέσα από τις ρυθμίσεις του αναγνωρίζει δυσλειτουργίες και αδράνειες που παρεμποδίζουν τις επιχειρήσεις, μέχρι στιγμής, που τελικά έχουν μέτοχο το δημόσιο.

### Χτίζοντας πάνω στο πλαίσιο του νόμου 4972, εκτιμώ ότι τελικά τώρα μπορεί να φέρει ισορροπία στη λειτουργία αυτών των επιχειρήσεων με τις απαιτήσεις της αγοράς, ειδικά για τις περιπτώσεις όπως αυτή των ΕΛΤΑ που δραστηριοποιούνται στην ελεύθερη αγορά με εξαιρετικά ενεργητικό ανταγωνισμό.

### Ενδεχομένως, λόγω της κρίσης ή του χρόνιου προστατευτικού συστήματος στην Ελλάδα και από την εικόνα που έχω από τη μακρά μου παρουσία σε ευρωπαϊκές χώρες, οι συγκεκριμένες παρεμβάσεις έχουν καθυστερήσει τουλάχιστον 10 χρόνια και θεωρούμε ότι είναι απαραίτητες για την ανταγωνιστική λειτουργία αυτών των εταιρειών. Είναι αναμφισβήτητο ότι τα Ελληνικά Ταχυδρομεία είναι η ιστορικότερη και παλαιότερη ελληνική εταιρεία, με ιστορία που αγγίζει τους δύο αιώνες, αρχαιότερη κατά 3 χρόνια του ίδιου του Ελληνικού Κράτους.

### Τα ΕΛΤΑ γεφυρώνουν πολίτες και υπηρεσίες σε κάθε γωνιά της Ελλάδας με όραμα και, τώρα, αξιόπιστο σχέδιο να αποτελέσουν τον κορμό στήριξης της μεσαίας οικονομίας, με υπηρεσίες από σημείο σε σημείο, χρηματοοικονομικά, υποστήριξη του ηλεκτρονικού εμπορίου, με συνεργασίες, όμως, που θα είναι σε ευρύτερο επίπεδο στη σημερινή απόλυτα διασυνδεδεμένη παγκόσμια οικονομία. Λειτουργούν σε μια ελεύθερη και εξαιρετικά ανταγωνιστική αγορά. Ωστόσο αντιμετωπίζουν προκλήσεις όπως αναποτελεσματικότητα, διαρκή μακρά καθυστέρηση εξόφλησης των παρεχόμενων υπηρεσιών και, ιδιαίτερα, πολύ αργή αναπροσαρμογή δομών και λειτουργιών που έχουν οδηγήσει σε σημαντικά προβλήματα μέχρι και το πρόσφατο παρελθόν.

### Τον τελευταίο ενάμιση χρόνο τα ΕΛΤΑ υλοποιούν ένα εξαιρετικά φιλόδοξο και επιμελώς μελετημένο πλάνο μετασχηματισμού, με κύριους άξονες τη μείωση κόστους, επικαιροποίηση δομών που μένουν αναλλοίωτες από τη δεκαετία του ’90, βελτίωση του μίγματος προϊόντων και υπηρεσιών, καθώς και την ανάδειξή τους σε βασικό πρωταγωνιστή του e-commerce στη Νοτιοανατολική Ευρώπη μέσα από συνεργασίες και εμπορική εξωστρέφεια.

### Η προσέλκυση και διατήρηση έμπειρων και ικανών στελεχών, οι ευέλικτες διαδικασίες, η απλοποίηση του θεσμικού πλαισίου είναι απολύτως αναγκαία για την επίτευξη αυτών των φιλόδοξων στόχων και θα προσφέρει, έτσι, τις αναγκαίες συνθήκες, ώστε τα ΕΛΤΑ να μπορούν να ανταγωνιστούν, επιτέλους και επί ίσοις όροις, με τους άλλους παίκτες της αγοράς.

### Από την εμπειρία που αποκομίσαμε, δημιουργώντας το στρατηγικό σχέδιο ανάκαμψης ΕΛΤΑ, μεταξύ άλλων αναλύοντας πρώην κρατικές και κρατικές ταχυδρομικές υπηρεσίες σε Ευρώπη και Αμερική, έχει αποδειχθεί ότι όταν παρέχονται τα κατάλληλα εργαλεία και οι δυνατότητες οι εταιρείες αυτές μπορούν από προβληματικές να ανταγωνιστούν αποτελεσματικά και να διεκδικήσουν ηγετική θέση στην αγορά. Επιτρέψτε μου να αναφερθώ εν συντομία στις βασικές παρεμβάσεις που θεωρώ ότι θα βοηθήσουν τα ΕΛΤΑ στα επόμενα βήματα.

### Η σύσταση Επιτροπής Προσλήψεων και Αμοιβών, η οποία θα αποτελείται, κατά πλειοψηφία, από ανεξάρτητα μη εκτελεστικά μέλη, αποτελεί σημαντική τομή για τον καθορισμό της διαδικασίας και των όρων πρόσληψης των στελεχών με επίκαιρους όρους αγοράς. Με τα άρθρα που αναφέρονται στις διαδικασίες προσλήψεων προσωπικού ορισμένου και αορίστου χρόνου το πλαίσιο γίνεται πιο ευέλικτο για την πρόσληψη εξειδικευμένων στελεχών σε όλες τις βαθμίδες της οργανωτικής δομής της εταιρείας. Έτσι θα μπορέσει να δημιουργηθεί ένα επιτυχημένο μείγμα γνώσης στελεχών από την αγορά και των ανθρώπων που έχουν να προσφέρουν την εμπειρία της εσωτερικής λειτουργίας της ίδιας επιχείρησης.

### Η νέα διαδικασία επιλογής γενικών διευθυντών και διευθυντών δίνει τη δυνατότητα προσέλκυσης στελεχών από την ιδιωτική αγορά. Μέχρι σήμερα η διαδικασία που προβλέπεται αποτελεί πάρα πολύ χρόνο, είναι εξαιρετικά γραφειοκρατική, καθόλου ελκυστική έως και αποτρεπτική για όποιον ενδιαφέρεται σοβαρά να διεκδικήσει και να προσφέρει στις θυγατρικές εταιρείες του Υπερταμείου. Η διάρκεια της θητείας των στελεχών αυξάνεται από 3 χρόνια σε 4 με δυνατότητα ανανέωσης. Αυτό θα διασφαλίσει τη συνέχεια και τη σταθερότητα στη διοίκηση των εταιρειών.

Παράλληλα, δίνεται η ουσιαστική δυνατότητα, όχι μόνο της προσέλκυσης αξιόλογων ταλέντων από την αγορά, αλλά και η δυνατότητα ουσιαστικής, αντικειμενικής και πολυεπίπεδης αξιολόγησής τους με κριτήρια επίτευξης στόχων και, βέβαια, την αντίστοιχη δυνατότητα επιβράβευσης. Όπως και το αντίστροφο. Δηλαδή, προβλέπεται η δυνατότητα πρόωρης λήξης της σύμβασης, σε περίπτωση δυσαρμονίας και μη επίτευξης των στόχων.

Ένα σημαντικό. Δημιουργείται πιο ευέλικτο πλαίσιο προμηθειών και αγορών που παραμένει εναρμονισμένο με το ενωσιακό Δίκαιο. Η νέα πολιτική προμηθειών θα επιτρέψει στα Ελληνικά Ταχυδρομεία να αντιδρούν γρήγορα στις επιχειρηματικές αποφάσεις, εξασφαλίζοντας ανταγωνιστικά πλεονεκτήματα και στρατηγικές συνεργασίες. Με αυτές τις ρυθμίσεις, τα ΕΛΤΑ θα μπορέσουν να εφαρμόσουν διαφανές ανταγωνιστικό πλαίσιο προμηθειών, που ταυτόχρονα θα βοηθήσει να απεμπλακεί η επιχείρηση από τη διελκυστίνδα διεκδικητών των διαφόρων έργων που την καταδικάζουν σε απραγία, στασιμότητα δομών και παρωχημένο εξοπλισμό.

Ολοκληρώνοντας, θα ήθελα να εκφράσω την προσδοκία μου για δύο συγκεκριμένα σημεία, τα οποία ελπίζω να δω στο τελικό σχέδιο:

Το πρώτο είναι ότι θα ήθελα μαζί με τις ευελιξίες και τα εργαλεία για τις εταιρείες, που δραστηριοποιούνται στην ελεύθερη αγορά, να δω και προβλέψεις που θα προστατεύουν και τους ίδιους τους νέους εργαζόμενους από τις αγκυλώσεις θεσμικών πλαισίων του παρελθόντος, που προσθέτουν χρόνιες αδράνειες, έλλειψη ενδιαφέροντος από τους εργαζόμενους και ιδιαίτερα όσον αφορά την παραγωγή αποτελέσματος και τη λογοδοσία επ’ αυτού.

Το δεύτερο, που είναι ένα πολύ ειδικό σημείο για τα ΕΛΤΑ και το οποίο θα ήθελα να αναφέρω, είναι ότι χρειάζεται αναπροσαρμογή του πλαισίου όσον αφορά το έκτακτο και όχι αποκλειστικά εποχικό προσωπικό, όπως αναφέρεται τώρα στο νομοσχέδιο, με διάρκεια σύμβασης 12 μηνών και δυνατότητα ανανέωσης για άλλους 12 μήνες -2 επί 12 το λέμε εσωτερικά. Είναι σημαντικό ότι το 8μηνο προσωπικό που προορίζεται σήμερα για εποχικές ανάγκες δεν μπορεί να εφαρμοστεί στα ΕΛΤΑ, αφού η επιχείρηση λειτουργεί όλο το χρόνο με μη εποχικές περιόδους εκτάκτων αναγκών. Ειδικά τώρα, που η επιχείρηση βρίσκεται σε φάση μετάβασης δομών και προσαρμογής σε νέο επιχειρησιακό μοντέλο λειτουργίας, δημιουργούνται έκτακτες ανάγκες που αφορούν στις δομές μετάβασης για κάλυψη προσωρινού έργου σε χώρους διανομής, μεταφορών, υποστηρικτικών λειτουργιών κλπ.

Η έλλειψη τέτοιων εργαλείων αναγκάζει στην κοστοβόρα υιοθέτηση πρακτικών απασχόλησης με ενοικίαση προσωπικού, το οποίο προϋποθέτει και υπερβάλλον κόστος, ετήσια, της τάξης του 15% που ούτε καν δίνει τη δυνατότητα εκπαίδευσης και ανάπτυξης δεξιοτήτων σε νέους εργαζόμενους, ούτε επιτρέπει στην εταιρεία να ανιχνεύσει ταλέντα που, σε επόμενο στάδιο και με μοριοδότηση, θα μπορέσουν να προσληφθούν με σύμβαση αορίστου χρόνου και με τις προβλεπόμενες διαδικασίες.

Θέλω να τονίσω ότι πολλές εταιρείες, παγκοσμίως -και εδώ πέρα, πραγματικά, θα πρέπει να βλέπουμε εταιρείες, είτε ανήκουν στον ιδιωτικό τομέα, είτε είναι με τελικό μέτοχο το δημόσιο- στην περίοδο των αναδιοργανώσεων και όχι μόνο, στηρίχτηκαν πάντοτε σε δυναμικό που δίνει τη δυνατότητα εισαγωγής επιχειρηματικών πρωτοβουλιών, χωρίς να δημιουργούνται αναγκαστικά δύσκαμπτες και μόνιμες δομές ιδιαίτερα όταν δεν είναι σίγουρο το αποτέλεσμά τους. Τα Γερμανικά Ταχυδρομεία, για παράδειγμα, λειτουργούν με αυτόν τον τρόπο, απασχολώντας νεανικό και ενεργητικό δυναμικό που αποκτά εμπειρία και προϋπηρεσία από αξιόλογο και αξιόπιστο εργοδότη.

Με αυτά, θέλω να εκφράσω την πεποίθησή μου και την εμπιστοσύνη την προσωπική που έχω ότι, με τις αλλαγές που φέρνει η νέα πρόταση νόμου, τα ΕΛΤΑ θα επιτύχουν τους στόχους τους και θα συνεχίσουν να προσφέρουν ακόμα υψηλότερες υπηρεσίες, όσον αφορά την ποιότητα, σε πελάτες και πολίτες.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον Διευθύνοντα Σύμβουλο των ΕΛΤΑ κύριο Σκλήκα.

Το λόγο έχει ο κ. Λιέας, Γραμματέας της Ομοσπονδίας των Ταχυδρομικών. Ορίστε.

**ΝΙΚΟΛΑΟΣ ΛΙΕΑΣ (Γραμματέας Οργανωτικού της Πανελλήνιας Ομοσπονδίας Σωματείων Ταχυδρομικών (Π.Ο.Σ.Τ.)):** Ευχαριστώ, κύριε Πρόεδρε.

Κυρίες και κύριοι, ευχαριστούμε την Επιτροπή για την αποδοχή του αιτήματός μας να παραστούμε στη συνεδρίαση, που μας δίνει τη δυνατότητα να εκθέσουμε τις ενστάσεις μας επί του νομοσχεδίου και ειδικότερα επί του άρθρου 30, το οποίο προβλέπει -όπως έχει διατυπωθεί- την κατάρτιση Κανονισμών Προσωπικού, μονομερώς από τις Διοικήσεις των θυγατρικών εταιρειών του Υπερταμείου.

Μόλις τον προηγούμενο μήνα, υπογράψαμε στα ΕΛΤΑ νέα Συλλογική Σύμβαση που περιλαμβάνει και Κανονισμό Προσωπικού, με 3ετή ισχύ. Μια Σύμβαση που επιτεύχθηκε μέσα από έναν ουσιαστικό και ειλικρινή διάλογο, μέσω του οποίου καλλιεργήθηκε και τελικά εμπεδώθηκε κλίμα καλής συνεργασίας και εμπιστοσύνης μεταξύ Συνδικάτου και Διοίκησης.

Στο κείμενο της σύμβασης που συνυπογράψαμε συνδικάτο και διοίκηση υπάρχει η ακόλουθη αναφορά: Οι διαδικασίες αναδιοργάνωσης και αναβάθμισης των Ελληνικών Ταχυδρομείων και ο ψηφιακός τους μετασχηματισμός για να επιτευχθούν απαιτούν μεταξύ των άλλων και την παγίωση υγιούς εργασιακού κλίματος και τη διευθέτηση κάθε ζητήματος που μπορεί να σταθεί εμπόδιο στην προσπάθεια να υπάρξει η απαιτούμενη για την ανάκαμψη της εταιρείας εργασιακή ειρήνη. Για τον σκοπό αυτό συνυπογράφτηκε αυτή η συλλογική σύμβαση και ο κανονισμός προσωπικού.

Επίσης αναφέρει και τα ακόλουθα: Τα συμβαλλόμενα μέρη εξέφρασαν την κοινή τους διαπίστωση ότι υπάρχουν περιθώρια ουσιαστικής και καίριας βελτίωσης των όρων του παρόντος κανονισμού. Για τον σκοπό αυτόν συμφωνείται η σύσταση επιτροπής που θα εξετάσει και θα προτείνει τις μεταβολές αυτές εντός έξι μηνών από την έναρξη ισχύος του παρόντος κανονισμού.

Σε καμία περίπτωση δεν περιμέναμε ότι στο νομοσχέδιο θα ερχόταν μια τέτοια διάταξη που απαξιώνει εργαζομένους και συνδικάτα και διασπείρει οργή και αναστάτωση δυναμιτίζοντας το όποιο καλό κλίμα υπάρχει. Δημιουργεί γκρίζες ζώνες και σύγχυση η διατύπωση που υπάρχει.

Η Πανελλήνια Ομοσπονδία Σωματείων Ταχυδρομικών ως πρώτο βήμα αντίδρασης κατέθεσε δια της Προέδρου της σχόλιο στη διαβούλευση με το οποίο υποστηρίζουμε μεταξύ άλλων ότι: Η προτεινόμενη διάταξη που τροποποιεί το ισχύον νομοθετικό πλαίσιο είναι κατ΄ αρχήν αντισυνταγματική διότι παραβιάζει το άρθρο 22 του Συντάγματος το οποίο θεσπίζει τη συλλογική αυτονομία. Ο νομοθέτης έως σήμερα, συμμορφούμενος στη συνταγματική επιταγή με το ν.1876 του 1990 όπως τροποποιήθηκε, προέβλεψε ότι οι συνδικαλιστικές οργανώσεις και οι εργοδότες συνάπτουν με συλλογική σύμβαση εργασίας τον κανονισμό προσωπικού και σε περίπτωση διαφωνίας προσφεύγουν στον οργανισμό μεσολάβησης και διαιτησίας και εκδίδεται διαιτητική απόφαση η οποία δεσμεύει τα μέρη. Μέσω της διαδικασίας συλλογικής διαπραγμάτευσης τροποποιείται, επίσης, ο κανονισμός προσωπικού όποτε κρίνεται απαραίτητο για να επικαιροποιείται.

Μέχρι τώρα δεν έχει γίνει οποιαδήποτε αλλαγή και δεν έχει δοθεί καμία διευκρίνιση. Η μονομερής κατάρτιση και θέσπιση του κανονισμού προσωπικού που ρυθμίζει το πλαίσιο των εργασιακών σχέσεων από τον εργοδότη εκτός της αντισυνταγματικότητας της θα δημιουργήσει προβλήματα στη λειτουργία των εταιρειών που αφορά καθώς και συνεχή ένταση στις εργασιακές σχέσεις.

Κύριε Υπουργέ, για τους λόγους αυτούς εύλογα ζητάμε, ή την απάλειψη της προσθήκης και τους κανονισμούς προσωπικού ή την επαναδιατύπωση της ως εξής: Ο εσωτερικός κανονισμός λειτουργίας και το οργανόγραμμα των λοιπών θυγατρικών καταρτίζονται με απόφαση του διοικητικού συμβουλίου και υποβάλλονται προς έγκριση στη γενική συνέλευση. Στις θυγατρικές που δεν δύναται να εκπονηθεί κανονισμός εργασίας προσωπικού με συλλογική σύμβαση εργασίας ή διαιτητική απόφαση τότε αυτός καταρτίζεται από το διοικητικό συμβούλιο αυτής και κυρώνεται από την αρμόδια επιθεώρηση του Υπουργείου Εργασίας.

Οτιδήποτε άλλο για εμάς είναι αντισυνταγματικό και ως τέτοιο θα αντιμετωπιστεί με κάθε νόμιμο τρόπο. Θέλουμε να πιστεύουμε, κύριε Υπουργέ, ότι πρόκειται απλά για μια κακή διατύπωση και θα υπάρξουν εγκαίρως οι σχετικές βελτιώσεις.

Σε κάθε περίπτωση δηλώνουμε από αυτό το βήμα ότι οι εργαζόμενοι στα Ελληνικά Ταχυδρομεία έχουν κανονισμό εργασίας με τριετή ισχύ, εργάζονται από κοινού με τη διοίκηση για να βελτιώσουν και όποτε χρειαστεί, πάλι με συλλογική σύμβαση, θα τον διαμορφώσουν.

Καλούμε την Επιτροπή σας να λάβει υπόψη τα έγκυρα και δίκαια επιχειρήματα μας και να αποτρέψει κάθε ενδεχόμενο εργασιακής αναταραχής και δικαστικής διαμάχης. Για τους λόγους αυτούς είναι απαραίτητο να υπάρξουν οι απαραίτητες διευκρινήσεις και αλλαγές. Σας ευχαριστούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κ. Λιέα, Γραμματέα Οργανωτικού της Πανελλήνιας Ομοσπονδίας Σωματείων Ταχυδρομικών.

Το λόγο έχει ο κ. Κυριάκο Κωστάκο, Πρόεδρος του Συνδικάτου Εργαζομένων ΟΑΣΑ.

**ΚΥΡΙΑΚΟΣ ΚΩΣΤΑΚΟΣ (Πρόεδρος του Συνδικάτου Εργαζομένων ΟΑΣΑ):** Αξιότιμοι κύριοι και κυρίες, το νομοσχέδιο που ετέθη το προηγούμενο διάστημα σε δημόσια διαβούλευση προβλέπει την απορρόφηση του ΤΑΙΠΕΔ και του Ταμείου Χρηματοπιστωτικής Σταθερότητας από την ΕΕΣΥΠ. Επίσης, περιλαμβάνει ρυθμίσεις για διάφορα ζητήματα που αφορούν τις άμεσες και λοιπές θυγατρικές εταιρείες της. Η ΟΣΥ ως εντασσόμενη σε αυτές επηρεάζεται από ορισμένες διατάξεις του εν λόγω σχεδίου νόμου.

Αναφορικά με το άρθρο 13 η μετακίνηση προσωπικού που προβλέπεται στο νομοσχέδιο αποτελεί ένα από τα αρνητικά μέτρα του νομοθετήματος, καθώς, αυτή η μετακίνηση ενδέχεται να προκαλέσει αστάθεια και σύγχυση στο πλαίσιο της εκτέλεσης της εργασίας. Το προσωπικό της ΟΣΥ είναι εξειδικευμένο, ειδικά εκπαιδευμένο και έμπειρο ώστε να ανταποκρίνεται άριστα στις απαιτήσεις των καθηκόντων του. Θα ήταν εντελώς απρόσφορο και επισφαλές να γίνει μετακίνηση εργαζομένων από άλλες θυγατρικές εταιρείες με διαφορετικό αντικείμενο εργασίας από αυτό της ΟΣΥ, καθώς, θα χρειαζόταν αρκετός χρόνος προσαρμογής στις νέες συνθήκες.

Ταυτόχρονα, με το να απομακρυνθούν από την ΟΣΥ εργαζόμενοι με πείρα, εξειδίκευση στο αντικείμενό τους και εξοικείωση με το περιβάλλον, το ανθρώπινο δυναμικό, ακόμα και με τις εγκαταστάσεις της ΟΣΥ, θα προκαλούσε υποβάθμιση στην εταιρεία.

Αναφορικά με το άρθρο 26. Είναι αξιοσημείωτο ότι από τη σύνθεση του πειθαρχικού συμβουλίου αφαιρείται ο εκπρόσωπος των εργαζομένων. Στη σύνθεση αυτού επιβάλλεται η συμμετοχή μας με σκοπό να προστατεύσουμε τους συναδέλφους μας και να προασπίσουμε τα συμφέροντά τους από ενδεχόμενες άδικες κρίσεις. Με την απομάκρυνσή μας από τα πειθαρχικά συμβούλια καταπατάτε το θεμελιώδες δικαίωμα των εργαζομένων στην υπεράσπιση του εαυτού τους και το επαγγελματικού τους κύρους.

Τέλος, πρωτοφανές είναι αυτό που πρόκειται να συμβεί αν εν τέλει ισχύσει το άρθρο 28 του νομοσχεδίου. Δυνάμει αυτού του άρθρου, οι συνδικαλιστικές οργανώσεις θα εξαιρεθούν από τις διαπραγματεύσεις για την υιοθέτηση κανονισμού προσωπικού, ο οποίος θα υιοθετείται μονομερώς από τη διοίκηση. Μια τέτοια πρόβλεψη είναι καταφανώς απαράδεκτη.

Εμείς οι εργαζόμενοι λέμε ναι στον κοινωνικό διάλογο, λέμε ναι στη συμμετοχή μας σε ό,τι αφορά την εργασία μας. Για τους λόγους αυτούς, θα θέλαμε να αποδεχτείτε την εισήγησή μας και να αποσυρθούν οι διατάξεις που αναφερθήκαμε.

Ευχαριστώ για τον χρόνο και την προσοχή σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κ. Κωστάκο.

Και τώρα, το λόγο έχει η κυρία Ανδρονίκη Θεοτοκάτου, Πρόεδρος της Ενιαίας Αρχής Δημοσίων Συμβάσεων, μέσω Webex. Μας ακούτε, κυρία Θεοτοκάτου.

**ΑΝΔΡΟΝΙΚΗ ΘΕΟΤΟΚΑΤΟΥ (Πρόεδρος της Ενιαίας Αρχής Δημοσίων Συμβάσεων (ΕΑΔΗΣΥ)):** Ναι, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ωραία, έχετε το λόγο για πέντε λεπτά.

**ΑΝΔΡΟΝΙΚΗ ΘΕΟΤΟΚΑΤΟΥ (Πρόεδρος της Ενιαίας Αρχής Δημοσίων Συμβάσεων (ΕΑΔΗΣΥ)):** Κύριε Πρόεδρε, κατ’ αρχάς ευχαριστώ για την πρόσκληση. Θα μιλήσω μόνο για τα άρθρα 31 και 32 του νομοσχεδίου που αφορούν την έννομη προστασία και δεν θα μιλήσω για τα λοιπά εννοείται.

Με το άρθρο 31 παράγραφος 1 του σχεδίου νόμου, η Ελληνική Εταιρεία Συμμετοχών και Περιουσίας και οι θυγατρικές της, δηλαδή κατ’ ουσίαν όλες οι δημόσιες επιχειρήσεις, εξαιρούνται από την εφαρμογή των βιβλίων 1 και 2 του ν. 4412 όπως ισχύει, αλλά πλέον και από τα βιβλίο 4, δηλαδή από τη διαδικασία προδικαστικής προσφυγής ενώπιον της Ενιαίας Αρχής Δημοσίων Συμβάσεων και στη συνέχεια από το ένδικο βοήθημα της αίτησης ακύρωσης και αναστολής ενώπιον του Συμβουλίου της Επικρατείας ή και των διοικητικών εφετείων.

Αντ’ αυτών, το νέο άρθρο 38 παράγραφος 2 του νόμου 3972/2022, προβλέπει ότι το γενικό πλαίσιο κανονισμού έργων προμηθειών και υπηρεσιών της ΕΕΣΥΠ και οι αντίστοιχοι κανονισμοί των λοιπών θυγατρικών εταιρειών της, θα προβλέπουν τα όργανα και τις διαδικασίες ώστε να εκπληρώνονται οι υποχρεώσεις που προκύπτουν από την Δικονομική Οδηγία 21/12/1989/89665 Ε.Ε., για τον συντονισμό των νομοθετικών, κανονιστικών και διοικητικών διατάξεων περί της εφαρμογής των διαδικασιών προσφυγής στον τομέα της σύναψης συμβάσεων κρατικών προμηθειών και δημοσίων έργων.

Καταρχάς, λοιπόν, επισημαίνεται ότι η εκπλήρωση υποχρεώσεων μπορεί να αφορά μόνο τις εσωτερικές διοικητικές διαδικασίες, δηλαδή τη θέσπιση ιδιαίτερης διαδικασίας προδικαστικής προσφυγής, καθώς και τα όργανα που θα την εξετάσουν. Επιλογή του νομοθέτη είναι προφανώς να υπάρξει προδικαστική προσφυγή, αφού ως γνωστόν το άρθρο 1 παράγραφος 5 της Δικονομικής Οδηγίας αφήνει στη διακριτική ευχέρεια των κρατών μελών αν θα προβλέψουν προσφυγή στην αναθέτουσα αρχή, της οποίας η άσκηση θα είναι υποχρεωτική πριν την άσκηση της δικαστικής προσφυγής.

Θα ήταν ορθότερο, κατά την κρίση μας, στη συγκεκριμένη περίπτωση να αναφέρεται ρητά ότι η προσφυγή αυτή πρέπει να ασκείται υποχρεωτικά ως προϋπόθεση δικαστικής προσφυγής. Διότι το γενικό πλαίσιο κανονισμού έργων προμηθειών και υπηρεσιών της ΕΕΣΥΠ και οι αντίστοιχοι κανονισμοί των θυγατρικών εταιρειών της, δεν αποτελούν κανονιστικές πράξεις κατά την κλασική έννοια του όρου, αλλά πράξεις οργάνων διοίκησης ανωνύμων εταιρειών και φυσικά δεν μπορούν καταρχάς να προβλέψουν τέτοια ρύθμιση.

Επιπλέον, ήθελα να επισημάνω ότι παραλείπεται η αναφορά επί της έτερης οικονομικής Οδηγίας, ήτοι της Οδηγίας 92/13/ΕΟΚ του Συμβουλίου της 25ης Φεβρουαρίου 1992 για το συντονισμό των νομοθετικών, κανονιστικών και διοικητικών διατάξεων σχετικά με την εφαρμογή των κοινοτικών κανόνων στις διαδικασίες σύναψης των συμβάσεων φορέων οι οποίοι λειτουργούν στους τομείς του ύδατος, της ενέργειας, των μεταφορών και των τηλεπικοινωνιών, δεδομένου ότι αυτή αφορά αρκετές από τις θυγατρικές της ΕΕΣΥΠ.

Οι διαφορές από την εφαρμογή των Κανονισμών Έργων, Προμηθειών και Υπηρεσιών υπάγονται στη δικαιοδοσία των Πολιτικών Δικαστηρίων. Η συγκεκριμένη ρύθμιση, καθ’ ημάς, ελλοχεύει σοβαρούς κινδύνους δικονομικών εμπλοκών και φυσικά, διεμβολίζει το μπλοκ των δικαιοδοσιών και αυτό, γιατί δεν προβλέπεται δικονομικό πλαίσιο εφαρμογής της.

Το Γενικό Πλαίσιο Κανονισμού Έργων, Προμηθειών και Υπηρεσιών της ΕΕΣΥΠ και οι αντίστοιχοι Κανονισμοί των θυγατρικών δεν μπορούν να περιέχουν δικονομικές ρυθμίσεις, διότι αποτελούν αποφάσεις οργάνων Ανωνύμων Εταιριών, δηλαδή ιδιωτών. Ακόμη κι αν θεωρούντο ως αποφάσεις διφυούς νομικού προσώπου και ότι αποτελούν κανονιστικές πράξεις, επίσης δεν δύναται ενόψει των διατάξεων του Συντάγματος να γίνει δεκτό ότι μπορούν να θεσπίσουν οικονομικούς κανόνες, εφόσον κατά κανόνα οι δικονομικές ρυθμίσεις τίθενται μόνο με τυπικούς νόμους ή με Προεδρικά Διατάγματα που εκδίδονται κατ’ εξουσιοδότησή της.

Να σημειώσω ότι στο παρελθόν είχε κριθεί από το Συμβούλιο της Επικρατείας ότι δικονομικές διατάξεις δεν επιτρέπεται να τίθενται σκόρπιες σε άσχετα σχέδια νόμου, - Η υπόθεση είναι του Ειρηνοδικείου Νάξου - πόσο μάλλον με Κανονισμούς Ανωνύμων Εταιρειών που δημοσιεύονται μόνο στον ιστότοπό τους, - Ούτε σε ΦΕΚ, ούτε καν στη Διαύγεια - σύμφωνα με το ισχύον άρθρο 38 του νόμου 4972/2022. Υπό τη μορφή που έχει η προτεινόμενη διάταξη η μεν προσωρινή δικαστική προστασία θα παρέχεται κατά την κοινή διαδικασία των ασφαλιστικών μέτρων του άρθρου 682 του Κώδικα Πολιτικής Δικονομίας με άμεση εφαρμογή των διατάξεων των οικονομικών Οδηγιών, η οριστική δικαστική προστασία θα παρέχεται στο πλαίσιο τακτικής αγωγής, προφανώς, ενώπιον του Πολυμελούς Πρωτοδικείου με αντικείμενο την αναγνώριση της ακυρότητας της απόφασης της αναθέτουσας Αρχής και με την κοινή διαδικασία, δηλαδή κατάθεση των προτάσεων εντός 90 ημερών και λοιπά. Η απόφαση που θα εκδίδεται θα υπόκειται προφανώς σε ένδικα μέσα σύμφωνα με τις κείμενες διατάξεις, έφεση και αναίρεση.

Υπενθυμίζεται ότι, όταν διαφορές δημοσίων συμβάσεων πηγαίνουν στα Πολιτικά Δικαστήρια υπήρξε έντονη αμφισβήτηση και εκφράστηκε κατ’ επανάληψη από παράγοντες της Ευρωπαϊκής Επιτροπής για την επάρκεια και ποιότητα της δικαστικής προστασίας που παρέχεται από τα Μονομελή Πρωτοδικεία στις περιπτώσεις, ανάθεση συμβάσεων από φορείς με μορφή Νομικών Προσώπων Ιδιωτικού Δικαίου. Τούτο δε, παρά την ύπαρξη ειδικού δικονομικού πλαισίου για την εκδίκαση των διαφορών αυτών από τα Πολιτικά Δικαστήρια με τον νόμο 2522/1997. Δηλαδή, θεωρώ ότι είναι πολύ μεγάλο λάθος το να πηγαίνουμε σε ένα προγενέστερο καθεστώς για την εξέταση των προσφυγών από τα Πολιτικά Δικαστήρια το οποίο είχε θιγεί με αρνητικό πρόσημο από την Ευρωπαϊκή Επιτροπή και για τον λόγο αυτό στην αρχή είχαμε τον ν.3886/2010 και στη συνέχεια, είχαμε το 4412 με τον οποίο ενιαιοποιήθηκαν οι δικαιοδοσίες.

Πριν, λοιπόν, τον νόμο 2522/ 1997 οι υποθέσεις ανάθεσης δημοσίων συμβάσεων αναθετουσών Αρχών, υπό τη μορφή Νομικών Προσώπων Δημοσίου Δικαίου θυμίζω, εκδικάζονταν από τα Πολιτικά Δικαστήρια με τρόπο ανάλογο με αυτόν που τώρα προτείνεται και ο οποίος κρίθηκε τότε ότι παραβιάζει το δίκαιο της Ένωσης. Ιδίως πρέπει να αναφερθεί ότι τα Πολιτικά Δικαστήρια με το ισχύον δίκαιο του Κώδικα Πολιτικής Δικονομίας πολύ δύσκολα θα μπορούν να χορηγούν προσωρινή δικαστική προστασία, διότι αυτό θα αποτελεί ενδεχομένως ικανοποίηση του δικαιώματος και πρέπει να διαμορφώσουν συναφώς νομολογία που να στηρίζεται στην ευθεία εφαρμογή των Οδηγιών. Και όλα αυτά, πρέπει να γίνουν εν μέσω της επιχειρούμενης σοβαρής αναδιοργάνωσης των Πολιτικών Δικαστηρίων και με τα τινά και ιδίως των ασφαλιστικών μέτρων εξαιρετικά επιβαρυμένα.

Άρα, γιατί συνεπώς η προτεινόμενη κατάργηση των προδικαστικών προσφυγών στην Ενιαία Αρχή Δημοσίων Συμβάσεων και η υπαγωγή των διαφορών στα Πολιτικά Δικαστήρια θα αποτελέσει βελτίωση έναντι της σημερινής κατάστασης, για μας είναι αναμφίβολο, ιδίως όταν γίνεται με τελείως ανασφαλές θεσμικό περιβάλλον που είναι βέβαιο ότι θα προκαλέσει προσφυγές στην Ευρωπαϊκή Ένωση και τελικά, καθυστέρηση των διαδικασιών αναθέσεων.

Στο σημείο αυτό θα ήθελα να τονίσω ότι λόγω της απορρόφησης από την ΕΕΣΥΟ του ΤΑΙΠΕΔ με το παρόν σχέδιο νόμου, θα υπαχθεί στο προτεινόμενο καθεστώς όπως προείπε και ο κύριος Σταμπουλίδης και η Μονάδα Συμβάσεων Στρατηγικής Σημασίας και συνεπώς και όλες οι συμβάσεις του αναπτυξιακού προγράμματος συμβάσεων στρατηγικής σημασίας, το άρθρο 126 του ν. 4799, δηλαδή και τα έργα του Ταμείου Ανάκαμψης και Σταθερότητος και Ανθεκτικότητας. Αυτό το λέω γιατί δεν ξέρω με βάση τα ορόσημα που υπάρχουν και την απαίτηση να έχουν ολοκληρωθεί τα έργα, εφόσον δεν δοθεί φυσικά παράταση, που νομίζω ότι θα δοθεί μέχρι το τέλος Αυγούστου του 2026, νομίζω ότι δεν είναι η κατάλληλη στιγμή να αλλάζουμε το καθεστώς των προσφύγων.

Τώρα, με το άρθρο 31 παράγραφος 2 του σχεδίου νόμου προβλέπονται οι μεταβατικές διατάξεις εφαρμογής της παραγράφου 1 και ορίζεται ότι έως την έκδοση των κανονισμών εφαρμόζεται αναλογικά, δηλαδή όχι πλέον ως κρατικό δίκαιο, αλλά ως προσωρινό εσωτερικό δίκαιο της ΕΕΣΥΠ και των θυγατρικών της, ο νόμος 4412 του 2016. Τώρα αυτή η αναλογική εφαρμογή για μας δεν είναι σαφές τι περιλαμβάνει. Περιλαμβάνει μόνο τις ουσιαστικού δικαίου διατάξεις των βιβλίων 1 και 2 ή και τις διατάξεις του βιβλίου 4, δηλαδή την έννομη προστασία που αφορούν την προδικαστική προσφυγή στην ΕΑΔΗΣΥ; Αυτό δεν είναι αυτονόητο γιατί η ύπαρξη προδικαστικής προσφυγής επαφίεται, όπως επισημάνθηκε και ανωτέρω στη διακριτική ευχέρεια των κρατών μελών, ώστε να μπορεί να θεωρηθεί ως την έκδοση των κανονισμών δεν υπάρχουν καν προδικαστικές προσφυγές και αν θεωρηθεί ότι υπάρχει μεταβατικά αρμοδιότητα της ΕΑΔΗΣΥ, αυτό θα σημαίνει ότι για το χρονικό διάστημα αυτό έως την έκδοση των κανονισμών, οι αποφάσεις της ΕΑΔΗΣΥ δεν θα προσβάλλονται πλέον στο Συμβούλιο Επικρατείας ή στα διοικητικά δικαστήρια, αλλά στα πολιτικά δικαστήρια. Αυτό είναι ερώτημα.

Επίσης, δεν είναι σαφές τι θα συμβεί με τις εκκρεμείς διαδικασίες ανάθεσης και εκτέλεσης δημοσίων συμβάσεων όταν εκδοθούν οι προβλεπόμενοι κανονισμοί που περιλαμβάνουν διαφορετική ρύθμιση από αυτή του νόμου 4412 που θα εφαρμόζεται ως τότε αναλογικώς. Το ζήτημα τίθεται διότι ως εσωτερικό δίκαιο ανώνυμης εταιρείας δεν τίθεται ζήτημα εφαρμογής των αρχών περί αναδρομικής ή μη ρύθμισης που αφορούν το κρατικό δίκαιο. Το νέο δίκαιο, ουσιαστικό και διαδικαστικό, θα μπορεί να καταλαμβάνει αυτόματα τις υφιστάμενες διαδικασίες ανάθεσης και εκτέλεσης, αν δεν υπάρχει σχετική αντίθετη διάταξη.

Προχωράω λοιπόν στο άρθρο 32 που αφορά την ΕΛΤΑ Α.Ε. Με το άρθρο 32 τίθενται ειδικές διατάξεις σχετικά με την ανάθεση και μόνο -όχι την εκτέλεση- δημοσίων συμβάσεων από την ΕΛΤΑ Α.Ε.. Χαρακτηριστικό της ρύθμισης είναι ότι έμμεσα καταργεί κάθε μορφής προδικαστική προσφυγή, υπό την έννοια της θέσης της ως προϋπόθεση για την άσκηση δικαστικής προσφυγής, ακόμη και σε δικά της εσωτερικά όργανα, δεδομένου ότι με κανονισμό νομικού προσώπου ιδιωτικού δικαίου δεν μπορεί να προβλεφθεί προϋπόθεση παραδεκτού ενδίκου μέσου. Αναρωτιέται λοιπόν κανείς γιατί αυτή η διαφοροποίηση σε σχέση με τις με τις λοιπές θυγατρικές της ΕΕΣΥΠ;

Επίσης, δεν είναι σαφές τι εννοείται όταν αναφέρεται ότι ως την κατάρτιση του νέου κανονισμού το Διοικητικό Συμβούλιο δύναται να αποφασίζει για τον τρόπο και τη διαδικασία ανάθεσης των συμβάσεων έργων, προμηθειών και υπηρεσιών κάτω των χρηματικών ορίων. Δηλαδή τι σημαίνει; Το «δύναται» έχει διακριτική ευχέρεια έως να, αν δεν υπάρχει απόφαση εφαρμόζεται το κάτω των ορίων καθεστώς του νόμου 4412 ή σημαίνει ότι το Διοικητικό Συμβούλιο αποφασίζει κατά περίπτωση, δηλαδή ανάλογα με το διαγωνισμό ή με κανονιστική απόφαση του, δηλαδή εγκύκλιο στη συγκεκριμένη περίπτωση; Αν αυτό είναι σύμφωνο με τις ελάχιστες επιταγές διαφάνειας και ισότητας που απαιτεί το Δίκαιο της Ένωσης για τις συμβάσεις κάτω των ορίων, είναι για μας αμφίβολο.

Επίσης ήθελα να αναφέρω ότι με τις προτεινόμενες ρυθμίσεις, είναι φανερό ότι επιχειρείται κάποιας μορφής επιτάχυνση των διαδικασιών ανάθεσης δημοσίων συμβάσεων, στην πραγματικότητα, όμως, λόγω της αποσπασματικότητας τους, οι συγκεκριμένες προτάσεις κινδυνεύουν να οδηγήσουν σε νομικές αμφισβητήσεις και ανασφάλεια δικαίου, ενώ είναι σχεδόν βέβαιο ότι θα υπάρχει και αντίδραση της Ευρωπαϊκής Επιτροπής υπό την πίεση φυσικά των οικονομικών φορέων, αλλά και αμφισβήτηση των έργων ως προς τη διαδικασία ένταξής τους. Ήδη η Ενιαία Αρχή Δημοσίων Συμβάσεων έχει κάποιες προτάσεις σημειακών αλλαγών στο υφιστάμενο σύστημα δικαστικής προστασίας του νόμου 4412, που μπορεί να οδηγήσουν σε μείωση του χρόνου δικαστικής αντίδρασης έως και ένα μήνα και σε αποφυγή αναπομπών στην ΕΑΔΗΣΥ για νέα κρίση.

Βέβαια, πρέπει να υπάρχουν και άλλα οργανωτικά μέτρα, στο πλαίσιο της Διοικητικής Δικαιοσύνης, δε θα τα πω τώρα, αν θέλετε μπορώ να σας στείλω όλα αυτά που λέω σε ένα υπόμνημα. Επίσης υπάρχει πρόταση της ΕΑΔΗΣΥ για νέο κανονισμό εξέτασης προδικαστικών προσφυγών που θα επιταχύνουν τη διαδικασία των προδικαστικών προσφυγών, ενώ η πρόσφατη στελέχωσή της με 2 νέους συμβούλους και 23 μέλη και η ενεργοποίηση 2 πρόσθετων κλιμακίων, ώστε να ώστε να ανέλθουν συνολικά σε 8, θα ελαττώσει σημαντικά τους χρόνους έκδοσης των αποφάσεων.

Τέλος, καθ’ υμάς ορθότερη λύση θα ήταν η πρόβλεψη ειδικών διατάξεων για τα έργα του Ταμείου Ανάκαμψης, στο πλαίσιο του υφιστάμενου συστήματος. Μια λύση θα ήταν η πρόβλεψη ειδικών σύντομων προθεσμιών εξέτασης για τα συγκεκριμένα έργα από Κλιμάκια της ΕΑΔΗΣΥ.

Έχω τελειώσει, κύριε Πρόεδρε και είμαι στη διάθεσή σας για οποιαδήποτε διευκρίνηση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κυρία Θεοτοκάτου και περιμένουμε το υπόμνημα με τις προτάσεις σας. Συνεχίζουμε με τον κ.Θεμιστοκλή Αμπλά, πρόεδρο της Ομοσπονδίας Συνδικάτων Μεταφορών Ελλάδος

**ΘΕΜΙΣΤΟΚΛΗΣ ΑΜΠΛΑΣ (Πρόεδρος της Ομοσπονδίας Συνδικάτων Μεταφορών Ελλάδας - ΟΣΜΕ):** Κύριε Πρόεδρε, σας ευχαριστούμε για την πρόσκληση παρουσίας στη συνεδρίαση της Διαρκούς Επιτροπής Οικονομικών Υποθέσεων, προκειμένου να καταθέσουμε τις απόψεις μας επί του παρόντος νομοσχεδίου.

Κύριε Πρόεδρε, κύριοι Υπουργοί, κύριοι βουλευτές, συμμετείχαμε στη δημόσια ηλεκτρονική διαβούλευση και συνεχίζουμε να παρακολουθούμε στενά το ζήτημα, αφού αρκετά πρωτοβάθμια σωματεία μέλη μας, δραστηριοποιούνται στους οργανισμούς οι οποίοι επηρεάζονται αρκετά από τις σχεδιαζόμενες- αντεργατικές κατά την άποψή μας- παρεμβάσεις. Πέραν όμως της συμμετοχής μας στη δημόσια διαβούλευση εκτιμούμε, ότι οι επιπτώσεις του νομοσχεδίου αυτού θα είναι αρνητικές για το δημόσιο συμφέρον και τις εργασιακές σχέσεις και για τον λόγο αυτό είμαστε υποχρεωμένοι, αλλά και αναγκασμένοι, να καταβάλλουμε κάθε δυνατή προσπάθεια προκειμένου να αποτρέψουμε την ψήφισή τους.

Η Ομοσπονδία Συνδικάτων Μεταφορών Ελλάδος, κύριε Πρόεδρε, είναι στην πρώτη γραμμή και μάχεται καθημερινά για να εξασφαλίσει σε όλους τους εργαζόμενους στις επιβατικές και εμπορευματικές μεταφορές, αξιοπρεπείς, ασφαλείς και δίκαιες συνθήκες εργασίας. Το συγκεκριμένο νομοσχέδιο, μέσω των διατάξεων τις οποίες εμπεριέχει, έρχεται να πλήξει και τους τρεις αυτούς άξονες.

Συγκεκριμένα, άρθρο 14, θέματα Προσωπικού. Εκτός του ότι, εξ αρχής θεωρούμε ότι η μεταφορά εργαζομένων από εταιρεία σε εταιρεία, χωρίς τη συναίνεση και τη σύμφωνη γνώμη τους, αποτελεί βλαπτική μεταβολή των όρων εργασίας τους, θα πρέπει να διευκρινιστεί και να δοθούν απαντήσεις στην περίπτωση μετακίνησης στα παρακάτω ερωτήματα: Με ποια κριτήρια θα γίνονται οι μεταφορές Προσωπικού, θα υπάρχουν χρονικά όρια, με ποιους όρους αμοιβής και εργασίας θα μεταφέρονται οι εργαζόμενοι, του φορέα υποδοχής ή του φορέα προέλευσης, θα υπάρξει λύση της μεταφοράς, σε ποια θέση θα επανέρχονται οι εργαζόμενοι;

Σε κάθε περίπτωση και κατά την άποψή μας, η μεταφορά εργαζομένων θα πρέπει, όταν πραγματοποιείται, να πραγματοποιείται κατόπιν αίτησής τους και δεν θα πρέπει να ολοκληρώνεται ποτέ χωρίς τη σύμφωνη γνώμη τους.

Άρθρο 20, συγκρότηση επιτροπής προσλήψεων και αμοιβών. Εισάγεται ένα εντελώς νέο πλαίσιο, όπου για τα θέματα υψίστης προτεραιότητας για τη λειτουργία της εταιρείας, όπως είναι οι προσλήψεις και οι αμοιβές, αποφασίζει μία επιτροπή. Πώς γίνεται να δημιουργείται μία επιτροπή από μέλη του διοικητικού συμβουλίου και να υποβάλλει εισηγήσεις για σημαντικά ζητήματα, όπως αυτά των προσλήψεων και των αμοιβών, και τα ίδια μέλη της επιτροπής, ως μέλη του διοικητικού συμβουλίου, να έχουν την αρμοδιότητα έγκρισης αυτών των εισηγήσεων; Δημιουργούνται οι προϋποθέσεις για εργαζόμενους πολλών ταχυτήτων και ειδικά μεταξύ γενικών διευθυντών και διευθυντών από τη μία και των λοιπών, όπως αναφέρεται στο νομοσχέδιο, εργαζομένων από την άλλη. Οι όροι εργασίας και οι αμοιβές των γενικών διευθυντών και διευθυντών θα καθορίζονται από το διοικητικό συμβούλιο της εταιρείας, ενώ οι υπόλοιποι εργαζόμενοι θα αμείβονται με βάση τον ν.4354/2015. Βασική αρχή μας είναι η ίση μεταχείριση όλων των εργαζομένων, με κατάλληλες συνθήκες εργασίας και επαρκής αμοιβής και όχι ο διαχωρισμός του Προσωπικού και η δημιουργία εργαζομένων πολλών ταχυτήτων.

Άρθρο 21, προσλήψεις Προσωπικού αορίστου χρόνου. Είναι δεδομένο ότι υπάρχει τεράστια ανάγκη για πρόσληψη Προσωπικού στις αστικές συγκοινωνίες της πρωτεύουσας. Η ενίσχυση αυτών των αστικών συγκοινωνιών με Προσωπικό αποτελεί πάγιο και διαχρονικό αίτημα των συνδικάτων, όμως αυτές οι προσλήψεις θα πρέπει να γίνουν με καθεστώς διαφάνειας, αξιοκρατίας και ίσων ευκαιριών.

Οι διατάξεις του άρθρου κινούνται σε αντίθετη ακριβώς κατεύθυνση, καθώς προβλέπουν: Πρώτον, ασφυκτικές και μη ρεαλιστικές προθεσμίες ανταπόκρισης από το ΑΣΕΠ, σε διάφορα στάδια των προσλήψεων. Δεύτερον, παρέκκλιση από το ισχύον νομικό πλαίσιο του ν.4765/2021. Τρίτον, προσλήψεις έμμεσης εντολής, χωρίς πρόβλεψη για την διαδικασία με κριτήρια αξιολόγησης, διάρκεια σύμβασης, ειδικότητα κλπ.. Όλες οι εξαιρέσεις από το υφιστάμενο καθεστώς με την πρόφαση της επιτάχυνσης των διαδικασιών πρόσληψης, απλά καταργούν τον δημόσιο χαρακτήρα των λοιπών θυγατρικών και πλήττουν τη διαφάνεια και την αξιοκρατία. Προβλέπεται η δυνατότητα συνέντευξης, χωρίς να τεκμηριώνεται η χρησιμότητά της ανά ειδικότητα, παραδείγματος χάριν, για οδηγούς και τεχνίτες στην Ο.ΣΥ. Α.Ε., χωρίς να διευκρινίζεται το ποσοστό συνεισφοράς της, ούτε η δομή και το περιεχόμενο της. Εξαιρούνται οι εταιρείες της ΕΕΣΥΠ από ευεργετικές διατάξεις, όπως η παράγραφος 20 του άρθρου 14 του ν.2266/1994, περί δυνατότητας διορισμού συγγενούς αποβιώσαντος εργαζομένου.

Υπάρχουν πλέον πολύ σημαντικά ζητήματα για τις προσλήψεις προσωπικού, που δεν ρυθμίζονται με το παρόν άρθρο, όπως η αναγνώριση και μισθολογικά της προϋπηρεσίας που ζητείται ως προσόν για την πρόσληψη και ενώ τα τελευταία χρόνια έγιναν προσλήψεις προσωπικού, πολλοί από τους εργαζόμενους που προσλήφθηκαν παίρνοντας επιπλέον μόρια λόγω της εμπειρίας τους, αποφάσισαν να αποχωρήσουν από την εταιρεία, καθώς αυτή η προϋπηρεσία δεν αναγνωρίστηκε ποτέ για την ένταξή τους σε μισθολογικά κλιμάκια. Αυτή είναι μια κατάσταση, που δημιουργεί ανισότητες μεταξύ των εργαζομένων και ταυτόχρονα μια ανοιχτή πληγή για τις εταιρείες, που διαρκώς χάνουν αναγκαίο προσωπικό.

Αυτό είναι ένα πραγματικό πρόβλημα που πρέπει να το λύσει το σχέδιο νόμου, να αναγνωρίζεται δηλαδή πλήρως όλη η προϋπηρεσία και στον ιδιωτικό τομέα, που αφορά προσόν για το οποίο μοριοδοτείται ο εργαζόμενος κατά την πρόσληψη. Η εύρεση και διατήρηση έμπειρου και κατάλληλου κατά την άποψή μας προσωπικού, είναι και προϋπόθεση για την οδική ασφάλεια στις μεταφορές.

Άρθρο 22. Προσλήψεις προσωπικού ορισμένου χρόνου, χρησιμοποιούνται και πάλι ως πρόφαση οι παροδικές εποχικές και πρόσκαιρες ανάγκες. Όπως έχουμε διατυπώσει, πολλές φορές, οι ανάγκες πρόσληψης προσωπικού στις συγκοινωνίες, είναι διαρκείς και μόνιμες. Το μόνο που εξυπηρετεί αυτό το άρθρο, είναι η ανάγκη να βγει το ΑΣΕΠ από την μέση κατά την άποψή μας, σε διαφορετική περίπτωση να δοθεί στη δημοσιότητα μελέτη για το σύνολο των εποχικών αναγκών ανά ειδικότητα, ανά εταιρεία και ανά περίοδο, να δοθούν ακόμη στη δημοσιότητα τα οργανογράμματα και οι προβλεπόμενες μόνιμες θέσεις ανά εταιρεία και ανά ειδικότητα και οι ενέργειες που έχουν γίνει για προσλήψεις μόνιμου προσωπικού τα τελευταία χρόνια. Θα πρέπει να τονιστεί ότι οι ειδικότητες των οδηγών και των τεχνιτών, είναι ιδιαίτερα κρίσιμες για την ομαλή και ασφαλή λειτουργία της συγκοινωνίας και των μεταφορών. Επιπλέον, δημιουργείται άλλη μία κατηγορία προσωπικού, οι ορισμένου χρόνου, με επισφαλές καθεστώς εργασίας και χωρίς σαφείς όρους αμοιβών.

Ζητάμε προσλήψεις μόνιμου προσωπικού, κύριε Πρόεδρε, με όρους διαφάνειας, αξιοκρατίας και ισότητας.

Άρθρο 25, οι αποδοχές και οι αμοιβές διοικητικών συμβουλίων. Το άρθρο παγιώνει διαφορετικές ταχύτητες εργαζομένων στους όρους αμοιβής. Υπάρχουν υψηλές αμοιβές για τη διοικητική elite, που μάλιστα καθορίζονται από τη διοίκηση της κάθε εταιρείας και ανεπαρκείς αμοιβές για το υπόλοιπο προσωπικό που καθορίζεται από το ν.4354/2015. Ζητάμε, ίσες αμοιβές για την παροχή ίδιας εργασίας. Ζητάμε, επαρκείς αμοιβές για όλους, χωρίς διακρίσεις. Ζητάμε, ενίσχυση και ουσιαστική εφαρμογή των συλλογικών διαπραγματεύσεων, για μισθολογικά και μη μυθολογικά θέματα.

Άρθρο 26, λειτουργία σύμβασης. Το άρθρο, επεκτείνει υπέρμετρα και ανεξέλεγκτα το διευθυντικό δικαίωμα. Επί της ουσίας καταργεί τους κανονισμούς προσωπικού των εταιριών, καταργούνται συλλογικά όργανα, που προβλέπουν τους κανονισμούς προσωπικού και τους κανονισμούς λειτουργίας, όπως υπηρεσιακά και επιβατικά συμβούλια. Καταργούνται μέτρα προστασίας των εργαζομένων οι οποίοι για τους όρους αμοιβών εντάσσονται στο ενιαίο μισθολόγιο του δημοσίου, ενώ για τους όρους εργασίας εντάσσονται στην κείμενη εργατική νομοθεσία του ιδιωτικού τομέα. Συντελείται τελικά μια σταδιακή ιδιωτικοποίηση των εταιρειών, ξεκινώντας από το καθεστώς εργασίας των εργαζομένων, οι οποίοι μένουν χωρίς δικλείδες ασφαλείας.

Άρθρο 27, πειθαρχικά συμβούλια. Καταργείται η συμμετοχή των εκπροσώπων των εργαζομένων στη λειτουργία των πειθαρχικών συμβουλίων, αφαιρείτε η δυνατότητα εκπροσώπησης των εργαζομένων και άρα, αφαιρείται άλλη μία προστατευτική εργατική διάταξη. Αντιθέτως, προβλέπεται η συμμετοχή ενός ατόμου, σύμφωνα με το νομοσχέδιο εγνωσμένου κύρους, χωρίς κριτήρια και χωρίς καμία διαφάνεια.

Κύριε Πρόεδρε, τα επιχειρησιακά σωματεία και τα συνδικάτα, βρίσκονται σε συνεργασία και αλληλεπίδραση με κοινωνικούς φορείς και οργανώσεις, μεριμνώντας για τη στήριξη, οικονομική και κοινωνική των εργαζομένων. Η κατάργηση του θεσμού του αξιακού τους ρόλου, όπως η συμμετοχή σε πειθαρχικές διαδικασίες, προκαλεί αλγεινή εντύπωση, στερείται τεκμηρίωσης και θα πρέπει να αποσυρθεί.

Άρθρο 30, κατάρτιση κανονισμών και οργανογράμματος στις εταιρείες της ΕSES, υπάρχουν σε ισχύ κανονισμοί προσωπικού. Η πρόβλεψη της κατάρτισης του κανονισμού με απόφαση της γενικής συνέλευσης των μετόχων, δεν θέτει και δεν μπορεί, να θέσει επί οδόν το ρυθμιστικό πλαίσιο κατάρτισης κανονισμών εργασίας, που προβλέπεται από το νομοθετικό διάταγμα ν.3789/1957, το οποίο προβλέπει, εγγυήσεις υπέρ των εργαζομένων για έλεγχο από τις υπηρεσίες του Υπουργείου Εργασίας, για τους κανονισμούς που καταρτίζονται μονομερώς, από τον εργοδότη.

Από πού προήλθε η αναγκαιότητα αλλαγής στον εσωτερικό κανονισμό λειτουργίας των οργανογραμμάτων και των κανονισμών προσωπικού;

Πρέπει, να δοθούν όλα τα στοιχεία που τεκμηριώνουν αυτή την ανάγκη.

Τέλος κύριε Πρόεδρε, σας ευχαριστώ που μου δώσατε την ευκαιρία, να εκθέσουν τις απόψεις Ομοσπονδίας Συνδικάτων Μεταφορών Ελλάδας. Σας ευχαριστώ, πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς. Ολοκληρώνουμε, τον κύκλο των τοποθετήσεων των εκπροσώπων των φορέων που έχουν κληθεί, με την κυρία Ένη Δώδου, Επικεφαλής Νομικών Υπηρεσιών, της ΔΕΘ- HELEXPO. Μας ακούτε κυρία Δώδου;

Χίλια συγνώμη, με ενημέρωσαν ότι είναι ο κύριος Αναστάσιος Τζήκας, ο Πρόεδρος της ΔΕΘ-HELEXPO.

**ΑΝΑΣΤΑΣΙΟΣ ΤΖΗΚΑΣ (Πρόεδρος της ΔΕΘ-HELEXPO ΑΕ):** Κύριε Πρόεδρε, θα κάνω την παρέμβαση εγώ.

**ΑΝΑΣΤΑΣΙΟΣ ΤΖΗΚΑΣ (Πρόεδρος της ΔΕΘ-HELEXPO AE):** Όσον αφορά τη ΔΕΘ-HELEXPO, πρέπει να πω ότι το σχέδιο νόμου, του νόμου του Υπουργείου, για τη ΔΕΘ-HELEXPO, ουσιαστικά επιβεβαίωσε ζητήματα, που αφορούν την ανταγωνιστική λειτουργία της ΔΕΘ-HELEXPO στην αγορά, τα οποία γινόντουσαν με τον ν. 4109/2013.

Επομένως, οι παρεμβάσεις που κάναμε μέσα από την νομική μας υπηρεσία με υπεύθυνη την κυρία ‘Ένη Δώδου, ήταν ουσιαστικά διευκρινιστικές για ζητήματα που τα αντιμετωπίζει σωστά το σχέδιο νόμου και είχαν επικαιροποιηθεί με το ν.4909/2013.

Επομένως, εμείς θεωρούμε ότι σε συνεργασία με το Υπερταμείο και σε σχέση με το ν.4972/2022, είχαμε συνεργαστεί άμεσα και επομένως είχαν λυθεί κάποια ζητήματα που υπήρχαν.

Θεωρούμε ότι το νόμος κινείται απολύτως, προς τη σωστή κατεύθυνση. Οι παρεμβάσεις μας ήταν και στα δύο άρθρα διευκρινιστικές, για λόγους αποσαφήνισης και νομίζουμε ότι αυτό βοηθάει στη δουλειά μας. Η ΔΕΘ-HELEXPO είναι σε μια περίοδο αρκετά κρίσιμη. Από το 2013 που ξεκινήσαμε ενοποιώντας τις δύο εταιρείες έχουμε καταφέρει να μπούμε σε μια περίοδο ανάπτυξης, έχουμε βελτιώσει τα παραγόμενα προϊόντα, δηλαδή εκθέσεις και συνέδρια, πάνω από 250 το χρόνο. Επίσης, έχουμε βελτιώσει τις ημέρες λειτουργίας περίπου 275 από 100 που ήταν πριν από το 2013 και έχουμε βελτιώσει την ανάδειξη νέων εκθεσιακών προϊόντων συνολικά πάνω από 40 το χρόνο.

Είμαστε σε μία διαρκή ανάπτυξη της κερδοφορίας αφαιρουμένων των ετών του Covid και φέτος θα είναι η 88η` Έκθεση, μια πολύ σημαντική έκθεση με τιμώμενη χώρα τη Γερμανία. Ήδη, μπορούμε να πούμε ότι θα είναι η καλύτερη όσον αφορά την κερδοφορία οργάνωση των τελευταίων 20 χρόνων. Άρα, όσον αφορά την οικονομική δραστηριότητα της ΔΕΘ-ΗELEXPO νομίζω ότι ο νέος νόμος με την επίλυση που δίνει σε διάφορα ζητήματα που αφορούν την πρόσληψη στελεχών και του εργασιακού περιβάλλοντος θα μας διευκολύνει ακόμη περισσότερο, ώστε να λειτουργήσουμε καλύτερα στον ανταγωνισμό.

Βέβαια, θα ήθελα να κλείσω λέγοντας ότι το θέμα της ανάπλασης με την πολύ καλή συνεργασία, με την επικαιροποίηση που κάναμε στο «BUISNESS PLAN» με το Υπερταμείο, καθώς και την υπογραφή που είχαμε από την διυπουργική επιτροπή όπου θεωρεί το έργο της ανάπλασης σαν ένα σχέδιο στρατηγικής σημασίας. Νομίζω ότι μπαίνουμε σε μια περίοδο στην οποία με τη βοήθεια του ΤΑΙΠΕΔ θα πάρουμε την απόφαση από το διοικητικό συμβούλιο και θα υπογράψουμε τη σύμβαση με το ΤΑΙΠΕΔ προκειμένου να λειτουργήσει, ως τεχνικός μας σύμβουλος. Νομίζω ότι με τις ανακοινώσεις που έκανε ο Πρωθυπουργός, μπαίνουμε σε μια περίοδο σε ενάμιση με δύο χρόνια, όπου θα προετοιμάσουμε τα τεύχη της προκήρυξης και νομίζω αυτό είναι το όνειρο των Θεσσαλονικέων και όλης της χώρας, ώστε να έχουμε ένα νέο εκθεσιακό κέντρο, στα 165 στρέμματα και με 37 περίπτερα που λειτουργούν και με μηδενικό πράσινο.

Ψάχνουμε ένα νέο εκθεσιακό κέντρο, το πιο βιοκλιματικό της Ευρώπης και το 60% της σημερινής έκτασης να δοθεί στην πόλη για την δημιουργία ενός πρότυπου αστικού πάρκου, μέσα στο κέντρο της πόλης. Αυτό έγινε τελευταία με τη συμφωνία που κάναμε με τον Δήμο της Θεσσαλονίκης, την συμφωνία με την Περιφέρεια Κεντρικής Μακεδονίας καθώς είχαμε την απόλυτη πλειοψηφία των φορέων της πόλης. Επίσης, έχουμε μαζί μας και την κοινωνία σύμφωνα με διάφορες έρευνες που έχουμε κάνει και νομίζω ότι η ΔΕΘ-HELEXPO μπαίνει σε μια περίοδο ανάπτυξης που έτσι κι αλλιώς είναι τα τελευταία χρόνια, αλλά λύνοντας και το θέμα των υποδομών της νομίζω ότι θα μπορέσει να γίνει ένας πρότυπος εκθεσιακός φορέας όχι μόνο για την Ελλάδα, αλλά και για την περιοχή της ευρύτερης νοτιοανατολικής Ευρώπης και των Βαλκανίων.

Αυτά από εμάς. Επομένως, συμφωνούμε απόλυτα με το σχέδιο νόμου. Έχουμε συμμετάσχει στη Διαβούλευση και νομίζω ότι θα μας βοηθήσει ακόμη περισσότερο, ώστε να λειτουργήσουν όπως πρέπει στον οικονομικό ανταγωνισμό.

Σας ευχαριστώ.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Γαβρήλος Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Κτενά Αφροδίτη, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τζανακόπουλος Δημήτριος, Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, τον κύριο Τζήκα, Πρόεδρο της ΔΕΘ-HELEXPO. Ολοκληρώθηκε ο κύκλος των τοποθετήσεων των εκπροσώπων των φορέων. Περνάμε στο δεύτερο κύκλο στους συναδέλφους Βουλευτές, στους Εισηγητές και Ειδικούς Αγορητές των Κοινοβουλευτικών Ομάδων για να απευθύνουν τις ερωτήσεις, στους εκπροσώπους των φορέων. Τον λόγο, έχει ο κύριος Θεοχάρης (Χάρης) Θεοχάρης, Εισηγητής της Πλειοψηφίας.

**ΘΕΟΧΑΡΗΣ (ΧΑΡΗΣ)ΘΕΟΧΑΡΗΣ (Εισηγητής της Μειοψηφίας):** Ευχαριστώ πολύ κύριε Πρόεδρε. Νομίζω, ότι, όλες οι τοποθετήσεις ήταν αρκετά σαφείς και φάνηκαν και οι διαχωριστικές γραμμές των φορέων που είναι υπέρ και κατά. Μόνο ένα μικρό σημείο θα ήθελα να αναφέρω και να ζητήσω μια διευκρίνιση από την κυρία Θεοτοκάτου. Πρώτα απ’ όλα να πω, ότι θα περιμένουμε με ενδιαφέρον το υπόμνημα της, διότι, αυτά στα οποία αναφέρθηκε ήταν δικονομικής και τεχνικής φύσης και νομίζω και οι νομικοί του Υπουργείου θα χρειαστούν το υπόμνημα για να δουν κατά πόσον θα χρειαστεί να γίνουν προσαρμογές σύμφωνα με τις επισημάνσεις της.

Όμως, ανέφερε κάποια στιγμή ότι γυρίζουμε σε μια κατάσταση η οποία έχει κριθεί ως μη συμβατή με το Ενωσιακό Δίκαιο σε σχέση με τα ένδικα μέσα και βοηθήματα και τις αρμοδιότητες των οργάνων και ή ερώτησή μου είναι, ότι δεδομένης της ρητής πρόνοιας του νομοσχεδίου ότι μετά από έλεγχο της ίδιας της ΕΑΔΗΣΥ σε έναν εύλογο χρόνο που θα μπορεί να ανταποκριθεί, θα πρέπει ρητά να είναι οι κανονισμοί προμηθειών εντός του πλαισίου του Ενωσιακού Δικαίου. Συνεπώς, αν θεωρεί ότι παρ’ όλο που θα υπάρχει γνωμοδότηση ότι είναι εντός του ενωσιακού πλαισίου υπάρχει κίνδυνος να βρεθούμε εκτός του πλαισίου αυτού. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κ. Θεοχάρη. Τον λόγο έχει ο κ. Γαβρήλος, Εισηγητής της Μειοψηφίας.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ κύριε Πρόεδρε. Θα ήθελα να απευθύνω μία ερώτηση στον Πρόεδρο του ΤΑΙΠΕΔ. Ο κύριος Υπουργός, μάς ενημέρωσε ότι έχουν μείνει κάποια λίγα περιουσιακά στοιχεία στο ΤΑΙΠΕΔ, μεταξύ αυτών λιμάνια και κάποια δημόσια ακίνητα. Ωστόσο, θα ήθελα να ρωτήσω, αν υπάρχει κάποια σχετική έκθεση αποτίμησης για την είσοδο του ταμείου στο νέο Υπερταμείο όπως δημιουργείται. Το ένα ερώτημα είναι αυτό.

Άλλο ένα ερώτημα, που ασφαλώς δεν έχει να κάνει με τη νομοθέτηση που σήμερα συζητούμε, αλλά σε κάθε περίπτωση είναι μια ευκαιρία γιατί είμαστε εκπρόσωποι του λαού εδώ ως βουλευτές και θέλω να απευθύνω μία ερώτηση στον πρόεδρο του ΤΑΙΠΕΔ. Υπάρχουν κάποια ακίνητα μεταξύ αυτών όπως γνωρίζετε, κύριε Πρόεδρε και το οικόπεδο στην Καραθώνα στην περιοχή Ναυπλίου της Αργολίδας. Μία έκταση μεγάλη που έχει η αξιοποίησή της μία κοινωνική διάσταση για ολόκληρο το νομό και πέρα από την οικονομική που έχει να κάνει με το κράτος, έχει μια κοινωνική διάσταση και μια λαϊκότητα αυτή η παραλία. Θέλω να ρωτήσω, αν γνωρίζετε, τι σχεδιασμός υπάρχει γιατί έχουμε απευθύνει σχετικές ερωτήσεις και δεν έχουμε λάβει μία απάντηση.

Ο κόσμος της Αργολίδας ανησυχεί αυτό τον καιρό. Ήδη, υπάρχουν κινητοποιήσεις και ο δήμος ενδιαφέρεται να έχει μία εικόνα για το τι προτίθεστε να κάνετε για το μεγάλο ακίνητο της Καραθώνας στην Αργολίδα. Περιμένω μία απάντηση σας λόγω αυτής της ιδιαίτερης κοινωνικής διάστασης που έχει αυτή η παραλία για όλη την Αργολίδα και για την πόλη του Ναυπλίου.

Θα ήθελα να απευθύνω και μία κοινή ερώτηση και στον κύριο Λιέα, τον Πρόεδρο της Ομοσπονδίας Ταχυδρομικών όπως και στον κύριο Αμπλά που εκπροσωπεί τους εργαζόμενους στις μεταφορές. Πώς βλέπετε και οι δύο εκπρόσωποι των εργαζομένων να διαμορφώνονται οι εργασιακές σχέσεις την επόμενη μέρα της ψήφισης του νομοσχεδίου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε συνάδελφε. Συνεχίζουμε με τον Ειδικό Αγορητή της Κοινοβουλευτικής Ομάδας του «ΠΑΣΟΚ - ΚΙΝΗΜΑ ΑΛΛΑΓΗΣ» τον κ. Παύλο Γερουλάνο.

**ΠΑΥΛΟΣ ΓΕΡΟΥΛΑΝΟΣ (Ειδικός Αγορητή της Κοινοβουλευτικής Ομάδας του «ΠΑΣΟΚ - ΚΙΝΗΜΑ ΑΛΛΑΓΗΣ»):** Κύριε Πρόεδρε, με την ανοχή σας, στον κύριο Δημητριάδη θα ήθελα να κάνω μερικές ερωτήσεις. Μιλήσατε για KPI υπηρεσιών. Υπάρχει κάποιος απολογισμός που μπορεί να δούμε και αν τα αποτελέσματα που λέτε είναι θετικά, κατά πόσον, δημιούργησαν πρόβλημα οι εργασιακές σχέσεις, ώστε, τώρα να χρειάζονται αλλαγή στο βαθμό που συζητάμε.

Δεύτερη ερώτηση, πόσοι σύμβουλοι υπάρχουν σήμερα στο Υπερταμείο, ποιο είναι το συνολικό τους κόστος και τι προβλέπεται ότι θα είναι τις επόμενες χρονιές. Ρωτάω, γιατί έχουμε ακούσει ότι θα αυξηθούν δραματικά και θέλουμε να ξέρουμε γιατί. Παρακολουθούσατε τα ΕΛΤΑ για μεγάλο χρονικό διάστημα και μια περίοδο που τουλάχιστον από τη δική μας εικόνα η εταιρεία δεν πήγαινε καλά. Υπήρχε παραπληροφόρηση από την τότε διοίκηση ή υπήρχαν πιέσεις για να μην παρέμβετε σε αυτήν;

Επίσης, υπάρχει πληροφόρηση ότι για τα ΕΛΤΑ, ανατέθηκε σε ελεγκτική εταιρεία έρευνα για τα πεπραγμένα της προηγούμενης διοίκησης. Αυτό πριν, από δύο χρόνια και θέλουμε να ξέρουμε, αν υπάρχουν κάποια στοιχεία γι’ αυτή την έρευνα.

Σχετικά με την ΕΤΑΔ, για το 2022 – 2024, ο στρατηγικός σχεδιασμός προέβλεπε και την αποτίμηση των περιουσιακών στοιχείων και την αναδιάρθρωση της εταιρείας με μεγαλύτερη αποδοτικότητα, αν έχει γίνει κάτι από αυτά;

Στην ΓΑΙΑ ΟΣΕ, κάνετε μια αλλαγή Διοίκησης, την οποία την ερμηνεύω και - ελπίζω να μην κάνω λάθος - ήταν μάλλον βεβιασμένη, διότι δεν είχατε βρει τον επόμενο Διευθύνοντα Σύμβουλο. Βάλατε Διευθύνοντα Σύμβουλο, με προσωρινά καθήκοντα και αναρωτιέμαι, αν αυτή η βεβιασμένη κίνηση ήταν επειδή είχατε προβλήματα με το πώς είχε πάει η Διοίκηση, μέχρι τότε και αν έχετε κάποια στοιχεία γι’ αυτό;

Τέλος, μιλήσατε για Sovereign Fund, μου αρέσει ο όρος, αλλά το Sovereign Funds θέλουνε και Sovereign και η ερώτηση μου είναι, αν νιώθετε ότι η παρουσία των Θεσμών είναι πλέον απαραίτητη στο Υπερταμείο και αν ναι, γιατί;

Κύριε Σταμπουλίδη, μιλήσατε για τα λιμάνια. Τα περισσότερα λιμάνια στην Ευρώπη τουλάχιστον, δεν πουλιούνται, αλλά τα κρατάει το Δημόσιο και πουλάει τις υπηρεσίες πάνω τους, κάτι το οποίο έχει φαντάζομαι μια λογική και εθνικής σημασίας. Η απόφαση να πουληθούν τα λιμάνια θεωρείται ότι ήταν καλή απόφαση και ναι, γιατί; Η Ελλάδα τα αντιμετωπίζει με διαφορετικό τρόπο.

Σε ό,τι αφορά το ΤΧΣ, δεν υπάρχει καμία αμφιβολία ότι το ΤΧΣ μοιάζει να έχει σχεδόν αδειάσει, ένα ποσοστό της Εθνικής έχει μείνει. Ακούω πολύ συχνά - είναι μάλιστα η δεύτερη φορά σε μία εβδομάδα - που ακούω τον Διευθύνοντα Σύμβουλο να χειροκροτεί για το κατόρθωμά του ΤΧΣ. Δεν υπάρχει καμία αναφορά, παρά μόνο στην τελευταία φράση και αυτό θα έλεγα σε πολύ μικρό βαθμό, των χρημάτων με τα οποία χρηματοδότησαν οι Έλληνες φορολογούμενοι το τραπεζικό σύστημα. Απολογισμό για το πώς πήγαν αυτά τα χρήματα, δεν έχουμε ή αν έχουμε, συνήθως μαγειρεύονται, έτσι ώστε να μοιάζει ότι βγάλαμε και κέρδη από αυτή τη διαδικασία. Τελικά ποια είναι η πραγματικότητα;

Επίσης, για τη μείωση των μη εξυπηρετούμενων δανείων, ακούω πολλά καλά λόγια για το πόσο καλά τα καταφέραμε, αλλά δεν νομίζω να ισχύει κάτι τέτοιο.

Σε ό,τι αφορά την τεχνογνωσία την οποία πήραν το ΤΑΙΠΕΔ και το ΤΧΣ, δεν έχω καμία αμφιβολία, ότι αυτό είναι πραγματικότητα. Οποιοσδήποτε, έχει περάσει μια τόσο εντατική εμπειρία σίγουρα έχει μαζέψει πολλές πληροφορίες για το τι, μπορούν να κάνουν καλύτερα, αλλά εκεί δεν μπορώ παρά, να αναρωτηθώ. Εφόσον, υπάρχει αυτή η τεχνογνωσία εφόσον, ουσιαστικά συγχωνεύονται αυτοί οι δύο φορείς, δεν μας αρκεί το προσωπικό τους και η εμπειρία τους, για τα επόμενα βήματα που έχουν να κάνουν με ένα Υπερταμείο το οποίο είναι ουσιαστικά ή πολύ υποδεέστερο των απαιτήσεων που είχε στην αρχή της θητείας του;

Νιώθω, ότι εδώ υπάρχει μία αντίφαση μεταξύ του πόσο καλά τα έχουμε πάει και με το τι χρειαζόμαστε από δω και πέρα για να πάμε καλύτερα.

Για τον κ. Παπαδόπουλο, συμφωνώ ότι 300.000.000 εκατομμύρια είναι πάντα χρήσιμα και συμφωνώ ότι, το να παρεμβαίνεις μέσα στην αγορά ως, Κράτος δεν είναι πάντα σωστό.

Επίσης, μπορώ να ακούσω και την πρότασή σας, να πάνε κατευθείαν αυτά τα χρήματα σε funds τα οποία κάνουν αυτή τη δουλειά έτσι κι αλλιώς και την κάνουν καλά. Υπάρχει όμως, μια σειρά από οικονομικές δραστηριότητες οι οποίες σήμερα δεν βλέπουν αυτά τα funds. Μιλάω για αγροτικές δραστηριότητες, βιοτεχνίες ακόμα και όλη αυτή η παραφιλολογία περί επαναβιομηχανοποίηση της χώρας.

Όλα, αυτά δεν υπάρχουν σήμερα, τουλάχιστον, στις εταιρείες που έχω δει εγώ από τα funds. Αν θεωρείτε ό,τι αυτά, δεν είναι σημαντικά, είναι ένα πράγμα, αν θεωρείτε ότι είναι σημαντικά και ότι καλύπτονται τώρα από τις υπάρχουσες εταιρείες, αυτό είναι κάτι άλλο. Αν δεν καλύπτονται καθόλου, μήπως αυτά τα 300 εκατ. θα πήγαιναν καλύτερα εκεί;

Για τον κ. Σκλήκα, θα ήθελα να ρωτήσω εάν πιστεύετε ότι τα ΕΛΤΑ είναι βιώσιμα, αν θα επιβιώσουν και ποια είναι η στρατηγική σας, για να επιβιώσουν; Γιατί, βλέπω ότι γίνεται πολλή συζήτηση, για το ποιες πρέπει να είναι οι εργασιακές σχέσεις, τι πρέπει να γίνεται με τις συμβάσεις κτλ. πώς πρέπει να αγοράζετε πράγματα, πώς πρέπει να υπάρχει ευελιξία.

Αλλά για να πετύχουμε τι; Ποιο είναι το στρατηγικό σχέδιο για τα επόμενα χρόνια; Επίσης, φτιάξατε έναν κανονισμό εργασίας το 2021, έχετε παράπονα με αυτόν και χρειάζεται καινούργιους κανόνες εργασιακών όπως περνάει αυτό το νομοσχέδιο;

Για τον εκπρόσωπο της ΠΟΣΤ, πόσες συλλογικές συμβάσεις έχουν υπογραφεί από το 21, μέχρι σήμερα και αν είχατε ποτέ προβλήματα με τη διοίκηση των ΕΛΤΑ;

Σε ό,τι αφορά τον κανονισμό προσωπικού, κατά πόσον θεωρείτε ότι η παρουσία του προσωπικού εκεί, προστατεύει το προσωπικό από πειθαρχικά παραπτώματα κτλ. και αν έχουν απολυθεί από το 21, μέχρι σήμερα, κάποιοι υπάλληλοι των ΕΛΤΑ που είχαν πειθαρχικά παραπτώματα;

Με άλλα λόγια, αυτή τη στιγμή μας ζητάνε να φύγουν οι εργαζόμενοι από εκεί. Είσαστε, πρόβλημα τελικά, στη λειτουργία αυτών των επιτροπών ή όχι;

Ευχαριστώ κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κύριε συνάδελφε. Τον λόγο έχει ο κύριος Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ κύριε Πρόεδρε. Να ευχαριστήσω και εγώ με τη σειρά μου τους φορείς που ήρθαν σήμερα και μας ενημέρωσαν. Θα ξεκινήσω με το ΤΑΙΠΕΔ.

Δεν θεωρείτε ό,τι θα πρέπει να γίνει αναμόρφωση των οικονομικών στοιχείων του ΤΑΙΠΕΔ, με βάση την πλήρη καταγραφή και αποτίμηση, των παγίων και των συμμετοχών του πριν την συγχώνευση;

Στη συνέχεια, όσον αφορά το Ταμείο Χρηματοπιστωτικής Σταθερότητας, παρόμοια ερώτηση. Πότε θα συνταχθούν, επιτέλους, αξιόπιστες οικονομικές καταστάσεις, οι οποίες να εμφανίζουν τις αποτιμήσεις των παγίων και των συμμετοχών;

Επόμενη, ερώτηση. Γιατί γίνεται αποτίμηση μόνο στα 6.000 ακίνητα από τα 72.000 ακίνητα της ΕΤΑΔ;

Γιατί, δεν αναγράφεται την αξία των παγίων του ΤΑΙΠΕΔ, στις οικονομικές καταστάσεις όπως είναι τα λιμάνια;

Όσον αφορά τα λιμάνια, τι σκοπεύετε να κάνετε; Βλέπουμε να προωθούνται και άλλες πωλήσεις, ενώ σε άλλα, γίνονται επιμέρους συμβάσεις όπως π.χ. της Κέρκυρας;

Τι θα γίνει, επίσης και με τα αεροδρόμια; Πώς θα χειριστεί, το Υπερταμείο, το χαρτοφυλάκιο κόκκινων δανείων από τις τράπεζες υπό εκκαθάριση του ΤΧΣ, ειδικά της Αγροτικής Τράπεζας;

Μπορούν, να μεταβιβαστούν οι υποχρεώσεις του ως προς αυτά ή άλλες νομικές υποθέσεις στο Υπερταμείο, μέχρι το τέλος του έτους;

Που βρίσκεται η περίπτωση της Ελληνικής Βιομηχανίας Ζάχαρης, θα επαναδραστηριοποιηθεί όπως και η καλλιέργεια τεύτλων, για λόγους τροφικής ασφάλειας αν όχι, ελέγχου τιμών και απασχόλησης;

Στους τομείς επένδυσης του Ταμείου Ανάκαμψης άρθρο 18, παράγραφος 8, παρατηρούμε απουσία, επενδύσεων σε βιομηχανία ή πρωτογενή τομέα, έχει μόνο την Πράσινη Μετάβαση, γιατί μπορείτε να μας το εξηγήσετε;

φοβόμαστε ότι υπάρχει αποκλεισμός, της αμυντικής βιομηχανίας, λόγω του παρόντος εσωτερικού κανονισμού του Υπερταμείου, σύμφωνα με τον κανονισμό 11/57/2006, της Ευρωπαϊκής Ένωσης ισχύει;

Τώρα, όσον αφορά τον κ. Κωστάκο της ΟΣΥ, αν κατάλαβα καλά, οι προβληματισμοί σας βρίσκονται ως προς τις μετακινήσεις, θα θέλαμε κάποιες λεπτομέρειες γι’ αυτό από τον ΟΣΥ ή προς τον ΟΣΥ; Εδώ θα θέλαμε να γίνουν κάποιες διευκρινήσεις.

Για την κυρία Θεοτοκάτου, ανέφερε ότι αν κατάλαβα καλά από τα λεγόμενά της ό,τι υπάρχει κίνδυνος, ακόμα και απώλειας κεφαλαίου, μετά την αλλαγή στο καθεστώς του ελέγχου συμβάσεων. Εδώ θα ήθελα κάποιες περισσότερες λεπτομέρειες.

Σας ευχαριστώ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κύριε συνάδελφε. Τον λόγο έχει ο κύριος Ανδρέας Βορύλλας

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘ΝΙΚΗ΄):** Ευχαριστώ κύριε Πρόεδρε. Ευχαριστώ και εγώ με τη σειρά μου, τους φορείς για την ενημέρωση. Θα ήθελα να κάνω, μια ερώτηση στον κ. Δημητριάδη, Διευθύνοντα Σύμβουλο της Ελληνικής Εταιρείας Συμμετοχών και Περιουσίας. Δεδομένου ό,τι ο ρόλος του Υπερταμείου γίνεται περισσότερο αναπτυξιακός κατά την Κυβέρνηση, θα περιμένουμε να δούμε και την απορρόφηση της Εταιρείας Ακινήτων Δημοσίου ΕΤΑΔ Α.Ε. από το Υπερταμείο.

Για ποιους λόγους, κατά τη γνώμη σας, δεν περιλαμβάνεται η απορρόφηση της Εταιρείας Ακινήτων Δημοσίου Α.Ε. από το Υπερταμείο, στο παρόν πολυνομοσχέδιο;

Όσο για το πετυχημένο παράδειγμα της ΔΕΗ για την αναδιάρθρωση θυγατρικών εταιρειών, θα περιλαμβάνει και τη μετοχοποίηση, με την είσοδό της στο Χρηματιστήριο Αθηνών ή την είσοδο στρατηγικού επενδυτή ή κάποιου fund ή οποιαδήποτε άλλη μορφή η ιδιωτικοποίησή τους;

Και θέλω να κάνω και μια ερώτηση στον Διευθύνοντα Σύμβουλο κύριο Σκλήκα της εταιρείας Ελληνικά Ταχυδρομεία. Τα τελευταία χρόνια, ο κλάδος των ταχυμεταφορών παρουσιάζει μεγάλη άνθηση λόγω της αύξησης του ηλεκτρονικού εμπορίου, κατά την πανδημία του Covid. Γιατί τα ΕΛΤΑ δεν μπόρεσαν να προσαρμοστούν στη νέα πραγματικότητα; Στις οικονομικές καταστάσεις του 2022, ο Ορκωτός Ελεγκτής διαπίστωσε ουσιώδη αβεβαιότητα για την πορεία του Ομίλου ΕΛΤΑ και της μητρικής εταιρείας. Και αυτό γιατί παρουσίασε ζημίες, σε επίπεδο Ομίλου 27,9 εκατομμύρια ευρώ και σε εταιρικό επίπεδο 24,8 εκατομμύρια ευρώ. Επίσης, τα ιδία κεφάλαια ήταν αρνητικά -σε επίπεδο εταιρείας φτάνουν τα μείον 74,5 εκατομμύρια ευρώ και σε επίπεδο ομίλου τα 102 εκατομμύρια ευρώ. Ποια τα οικονομικά αποτελέσματα των ΕΛΤΑ σήμερα;

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κύριο Βορύλλα.

Τον λόγο έχει ο κ. Χαλκιάς από τους Σπαρτιάτες.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε.

Να καλωσορίσω και εγώ τους φορείς στην Επιτροπή μας.

Θα ήθελα να κάνω ένα ερώτημα προς τον κύριο Δημητριάδη για τις αποκρατικοποιήσεις, που έχουν γίνει μέχρι στιγμής, σε λιμάνια, αεροδρόμια, στη ΛΑΡΚΟ κτλ. Πώς αποτιμάται, κατά την άποψή σας, ότι είχε όφελος προς τον ελληνικό λαό; Ήταν μόνο άντληση κεφαλαίων προς πληρωμή του χρέους;

Προς τον κ. Σκλήκα. Πώς θα λειτουργήσει επακριβώς στην καλύτερη ανάπτυξη της εταιρείας σας το νέο νομοσχέδιο; Μιλήσατε για ότι έχετε πρόβλημα στη μείωση κόστους για την εταιρεία σας. Αυτό θέλω να μου το αναλύσετε λίγο καλύτερα πώς το σκέφτεστε. Και θα ήθελα να μάθω και ποιοι είναι οι όροι πρόσληψης των στελεχών σας, κυρίως αυτοί που είναι στα ανώτερα κλιμάκια.

Προς την κυρία Θεοτοκάτου. Πιστεύετε ότι μπορεί, στο άμεσο μέλλον, να έχουμε οποιοδήποτε πρόβλημα με το νομοσχέδιο και το ενωσιακό Δίκαιο;

Αυτά.

Σάς ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κύριο Χαλκιά.

Στο σημείο αυτό, περνάμε στον τρίτο κύκλο της συνεδρίασης, για να απαντήσουν οι φορείς στις ερωτήσεις που ετέθηκαν. Κύριε Δημητριάδη, έχετε τον λόγο.

**ΓΡΗΓΟΡΗΣ ΔΗΜΗΤΡΙΑΔΗΣ (Διευθύνων Σύμβουλος της Ελληνικής Εταιρείας Συμμετοχών και Περιουσίας (ΕΕΣΥΠ)/Υπερταμείο):** Ευχαριστώ πολύ, κύριε Πρόεδρε.

Χαίρομαι που είχαμε αρκετές ερωτήσεις, τις οποίες θα επιδιώξω να απαντήσω. Και σε κάθε περίπτωση είμαστε πάρα πολύ ανοιχτοί, και τις επόμενες μέρες και το επόμενο διάστημα, να έχουμε μια επικοινωνία μεταξύ μας, έτσι ώστε να έχουμε περισσότερες διευκρινήσεις και να βελτιώσουμε οτιδήποτε χρειάζεται.

Άλλωστε, με το νομοσχέδιο σήμερα, αυτό που γίνεται ξεκινάει και ψηφίζεται τώρα. Ειδικά για το κομμάτι της απορρόφησης του ΤΑΙΠΕΔ και του ΤΧΣ από το Υπερταμείο, δεν αλλάζει τίποτα μέχρι 31/12/2024. Αυτό σημαίνει ότι οι δύο φορείς κάνουν κανονικά τη δουλειά τους και τη συνεχίζουν. Και προετοιμαζόμαστε, αντίστοιχα, έτσι ώστε 1/1/2025 να έχουμε ένα ενιαίο Υπερταμείο, με τις δύο θυγατρικές απορροφημένες.

Στη συνέχεια, μάλιστα, υπάρχει και μία πρόβλεψη ότι, για τους επόμενους μέχρι 6 μήνες, πιστεύουμε - θα προσπαθήσουμε το συντομότερο δυνατόν- να διατηρηθούν κάπως τα καθεστώτα, έτσι ώστε να λυθούν οποιαδήποτε θέματα μπορεί να προκύψουν, κατά την υλοποίηση αυτής της συγχώνευσης. Σε κάθε περίπτωση, αυτό που θα κάνουμε θα είναι ότι δεν θα έχουμε ένα Υπερταμείο, το οποίο θα έχει μέσα 3 διαφορετικά «μαγαζιά». Θα είναι ένα ενιαίο Υπερταμείο. Και το κάνουμε αυτό με το σωστότερο τρόπο και με τις καλές πρακτικές που συμβαίνουν και στην ιδιωτική οικονομία αντίστοιχα, έτσι ώστε να μην έχουμε παραδείγματα, όπως αρκετοί αναφερθήκατε και στην ΕΤΑΔ.

Ένα από τα προβλήματα της ΕΤΑΔ ήταν ότι, ναι μεν συγχωνεύτηκαν 4 Οργανισμοί σε έναν, αλλά συγχωνεύτηκαν 4 αποτυχημένοι Οργανισμοί στο να κάνουν έναν μη πετυχημένο Οργανισμό.

Οπότε εδώ έχουμε το καλό ότι τόσο το ΤΑΙΠΕΔ όσο και το ΤΧΣ έχουν πετύχει το σκοπό τους. Στην ουσία δημιουργήθηκαν πριν από πολλά χρόνια και είχαν μικρή διάρκεια ζωής. Αυτή επεκτεινόταν για να ολοκληρώσουν τον σκοπό τους και φτάσαμε σήμερα στο σημείο να μπορούμε να πούμε ότι όντως τον ολοκλήρωσαν τον σκοπό τους και όλη αυτή η τεχνογνωσία θα έρθει στο Υπερταμείο για να το βοηθήσει και αυτό σαν εταιρεία μητρική αλλά και τις θυγατρικές του στο να προχωρήσουν μπροστά.

Θα αναφερθώ σιγά σιγά σε όλα τα ερωτήματα. Καταρχάς να πούμε για τους φορείς οι οποίοι τοποθετήθηκαν, στην περίπτωση της Ένωσης Ελληνικών Εταιρειών Επιχειρηματικών Κεφαλαίων στο νέο fund ο στόχος είναι, προφανώς, γι΄αυτό έχουμε δώσει ειδική προσέγγιση να μην είναι ανταγωνιστικό στα υπάρχοντα funds, αλλά ίσα ίσα να είναι συμπληρωματικό και να είναι μάλιστα και σε επίπεδο κεφαλαίων και projects τα οποία είναι πολύ μεγαλύτερα.

Επειδή αναφέρθηκε ότι θα δοθεί μία έμφαση στην πράσινη μετάβαση, αυτό συμβαίνει επειδή ακριβώς έχουμε ένα συγκεκριμένο budget έργων. Θα δούμε όμως και θα αξιολογήσουμε ποια είναι η καλύτερη δυνατή τοποθέτηση και αυτό θα γίνει από το ίδιο το fund. Συνεπώς, αν προσέξετε και στο νόμο δεν αποκλείει άλλους τομείς στους οποίους θα προκύψουν επενδυτικές ευκαιρίες. Στόχος μας άλλωστε θα ήταν κάποια στιγμή σιγά σιγά αυτό το fund να μεγαλώσει έτσι ώστε να μπορεί να έχει αποτέλεσμα και σε περισσότερους τομείς ανάλογα με αυτό το οποίο θα προσφέρουν.

Ο συνδυασμός, επειδή αναφερθήκαμε στο ότι θα είναι ο ρόλος του καταλυτικός, σημαίνει ότι δεν θα είναι ούτε να δίνουμε χρήματα σαν επιδοτήσεις ή χρηματοοικονική βοήθεια χωρίς να κοιτάμε κανένα όφελος, αλλά ούτε θα είμαστε σαν ένα τελείως ιδιωτικό fund που κοιτάει απλά και μόνο το όφελος και να βγει μετά από λίγα χρόνια. Οπότε θα είναι κάτι ενδιάμεσο ώστε να κινητοποιηθούν επενδύσεις και να υπάρχει μια μακροπρόθεσμη στόχευση. Ο στόχος ενός οποιουδήποτε sovereign fund επομένως και του Υπερταμείου θα είναι και για τις επόμενες γενιές.

Σε σχέση με την ανησυχία που εκφράστηκε τόσο από την Ομοσπονδία των ΕΛΤΑ όσο και από το Συνδικάτο του ΟΑΣΑ, αλλά και από τους μεταφορείς και αφορά και το κομμάτι του κανονισμού προσωπικού και πώς οι συλλογικές συμβάσεις αντίστοιχα εγκρίνονται κ.λπ.. Σε αυτό δεν αλλάζει κάτι πρακτικά, απλά παρέχει και ο μέτοχος μια σύμφωνη γνώμη σε αυτό που έχει αποφασίσει η διοίκηση. Δηλαδή η διαδικασία μεταξύ των εργαζομένων και της διοίκησης της κάθε θυγατρικής παραμένει αυτή που είναι σήμερα και θέλουμε και να γίνει έτσι ώστε να καταλήγει σε κάτι το οποίο θα είναι αποτελεσματικό. Απλά και εμείς ως μέτοχος που πρέπει να παρακολουθεί ότι επιτυγχάνονται όλοι οι στόχοι και όλα είναι σωστά θα έχουμε και μια σύμφωνη γνώμη αντίστοιχα.

Από εκεί και πέρα επειδή αναφερθήκατε και στην μετακίνηση προσωπικού. Είναι σαφές ότι στην ΟΣΥ είναι προτεραιότητά μας ως Υπερταμείο οι δημόσιες αστικές συγκοινωνίες στην Αθήνα. Θα γίνουν και πάρα πολλά πράγματα από δω και πέρα και πρέπει να στηριχτούν οι συγκοινωνίες γιατί εξυπηρετούν την καθημερινότητα όλων των πολιτών.

Σίγουρα όμως όλοι ξέρουμε ότι μέσα στην ΟΣΥ υπάρχουν και ελλείψεις και σίγουρα δεν είναι η μετακίνηση προσωπικού ότι θα πούμε θα πάρουμε οδηγούς για να τους κάνουμε κάτι άλλο ή να τους παρκάρουμε σε γραφεία. Ίσα ίσα ακριβώς το αντίθετο θέλουμε. Θέλουμε εκεί που θα πρέπει να στηριχθούν οι εταιρείες αυτές και αν μπορεί από άλλες εταιρείες να δοθεί κάποιο προσωπικό που θα βοηθήσει στις υποστηρικτικές υπηρεσίες αυτό να μπορέσει να γίνει. Ακόμη και στο ανθρώπινο δυναμικό χρειάζεται μια ενίσχυση και γι΄ αυτό και ως Υπερταμείο κοιτάμε να έχουμε και ομιλικές λειτουργίες όσο το δυνατόν έτσι ώστε οι καλές πρακτικές σε μία εταιρεία να μπορέσουν να προχωρήσουν σε όλους και να υπάρχει με αυτόν τον νέο τρόπο καλύτερη διαφάνεια στο τι γίνεται αλλά και καλύτερο αποτέλεσμα.

Σε σχέση με τη συμμετοχή στο πειθαρχικό εκπροσώπων των εργαζομένων. Αυτό είναι κάτι που το ανεξαρτητοποιούμε, ακριβώς για να εξασφαλιστεί ότι θα είναι κάτι σωστό και δίκαιο και δεν θα υπάρχουν επιρροές. Εκεί, επομένως, δεν θεωρούμε καν ότι χρειάζεται, με την έννοια ότι μέχρι τώρα - έχω παραστεί και εγώ σε πειθαρχικά της ΟΣΥ παλιότερα - εκεί στο τέλος καταλήγουμε περισσότερο ώστε να γίνεται ένας διακανονισμός παρά με οτιδήποτε το οποίο έχει να κάνει με την ουσία της υπόθεσης.

Οπότε, νομίζω ότι αυτό απελευθερώνεται. Όμως, δεν σημαίνει σε καμία περίπτωση ότι οι εργαζόμενοι δεν θα έχουν τη δυνατότητα και το δικαίωμα αντίστοιχα αν κάτι συμβαίνει το θέτουν υπόψη της διοίκησης, να το ανεβάζουν σε δευτεροβάθμιο όργανο ή να το θέτουν και σε εμάς. Υπάρχει άλλωστε σύστημα με καταγγελίες μέσα στο Υπερταμείο, όπου μπορεί κάποιος να το θέσει και σε εμάς και να διερευνηθεί μία περίπτωση, αν θεωρήσουμε ότι για οποιοδήποτε τρόπο μία διοίκηση μεροληπτεί εναντίον κάποιου εργαζομένου.

Στην τοποθέτηση που αφορούσε τον ΟΑΣΑ σχετικά με διευθυντές οι οποίοι μπορούν να έρθουν από την από την αγορά. Ίσα ίσα που αυτή τη στιγμή όλοι αναγνωρίζουμε ότι μέσα στο σύστημα των Αστικών Συγκοινωνιών χρειάζεται να έρθουν και κάποιοι άνθρωποι οι οποίοι θα εμπλουτίσουν τη γνώση την οποία ήδη υπάρχει μέσα σε αυτούς τους φορείς.

Δυστυχώς, το ξέρετε όλοι πάρα πολύ καλά και οι συνάδελφοί σας που το έθεσαν, για παράδειγμα στο κομμάτι του ΙΤ και της τεχνολογίας υπάρχει μια έλλειψη. Εκεί το να έρθουν κάποιοι άνθρωποι να βοηθήσουν, να σπρώξουν προς τα μπροστά, μια εταιρεία αυτού του μεγέθους που χρειάζεται πάρα πολύ την τεχνολογία, είναι κάτι το οποίο είναι σημαντικό να το έχουμε και μέσα μας εσωτερικά.

Προφανώς, θα «χτίσουμε» και εργαζόμενους έτσι ώστε να αποκτήσουν αυτή την εμπειρία, αλλά για να μπορέσουμε να προχωρήσουμε μπροστά είναι σημαντικό σε κρίσιμες θέσεις να έχουμε και άτομα τα οποία έχουν ήδη κάνει αυτή τη δουλειά και πετυχημένα αλλού.

Από εκεί και πέρα, τέθηκε το θέμα από την κυρία Θεοτοκάτου για την ΕΑΔΗΣΥ. Είναι προφανές και γι’ αυτό το αναφέρει ξεκάθαρα και ο νόμος, ότι υπάρχει πάντα η επιφύλαξη του Ευρωπαϊκού Δικαίου. Και αυτό είναι κάτι το οποίο κατά πάγια τακτική μπαίνει. Δεν δημιουργηθήκαμε φέτος. Σε όλα αυτά τα χρόνια υπάρχει αυτό. όλοι γνωρίζουμε ότι αυτοί είναι οι περιορισμοί και αυτοί τηρούνται. Οπότε, πιστεύουμε ότι δεν υπάρχει κάτι το οποίο στη συνέχεια ο κανονισμός που θα δημιουργήσουμε εμείς για τις προμήθειες, για να έχει και ενιαία στοιχεία ανάμεσα σε όλες τις θυγατρικές εταιρείες του Υπερταμείου, θα είναι εκτός Ευρωπαϊκού Δικαίου. Συνεπώς, όπως το έχουμε κάνει μέχρι τώρα αυτό θα συνεχίσουμε και δεν θεωρώ ότι υπάρχει κάποιο τέτοιο θέμα.

Σχετικά με τη δικαιοδοσία των πολιτικών δικαστηρίων, η σχετική ρύθμιση λαμβάνει υπόψη της ο κανονισμός προμηθειών θα συνταχθεί κατά παρέκκλιση του ν. 4412/2016, προκειμένου οι διαδικασίες των συγκεκριμένων εταιρειών να έχουν την ευελιξία και να προσαρμόζονται ταχύτερα στα δεδομένα της αγοράς των ιδιωτικών εταιρειών που λειτουργούν σε συνθήκες ανταγωνισμού και έχουν στόχο την επίτευξη της μείωσης του κόστους και την προσέλκυση περισσότερων ανταγωνιστικών προσφορών, σε διαδικασίες οι οποίες θα πρέπει να ολοκληρώνονται και με μία εύλογη ταχύτητα, για να μπορέσουν και περισσότερο να έρθουν διαγωνιζόμενοι σε αυτά τα έργα.

Δυστυχώς, πολλές φορές, έρχονται οι ίδιοι και οι ίδιοι. Ο λόγος είναι ότι είναι ένα τόσο περίεργο, δύσκολο και χρονοβόρο πλαίσιο, στο οποίο δεν μπορούμε να δημιουργήσουμε έναν πραγματικό ανταγωνισμό. Άρα, οι καθυστερήσεις οι οποίες υπάρχουν στο τέλος δημιουργούν ακριβώς το αντίθετο αποτέλεσμα από αυτό για το οποίο υπήρχε αυτή η ρύθμιση.

Στόχος, επομένως, είναι η προσαρμογή των κανονισμών και των διαδικασιών για την ταχύτερη ολοκλήρωση των έργων που σχετίζονται με την εφαρμογή νέων τεχνολογιών, οικονομίας κλίμακας σε ομιλικό επίπεδο, έτσι ώστε οι προμηθευτές να ξέρουν ότι δεν θα αυξηθεί ούτε καν το κόστος χρήματος που θα υπάρχει και συνεπώς να καταθέσουν προσφορές.

Άλλωστε, ο στόχος είναι η ευθυγράμμιση με τους κανόνες ιδιωτικής οικονομίας για να υπάρχει μια βελτίωση της ανταγωνιστικότητας και ταχύτερη εκτέλεση των έργων. Έχουμε πάρα πολλά έργα τα οποία είναι στα χαρτιά, όπως οι συγκοινωνίες που είναι πριν από 10 χρόνια και ακόμα κάποια έργα δεν έχουν γίνει. Συνεπώς, είναι μία ευθύνη μας να προχωρήσουν και προφανώς υπάρχει πάντα και μια λογοδοσία. Άμα δεν προχωρήσουμε τα έργα ή άμα κάτι δεν είναι σωστό, εδώ είμαστε και θα κριθούμε αντίστοιχα. Αλλά να έχουμε τουλάχιστον τη δυνατότητα να μπορέσουμε να κάνουμε τη δουλειά μας.

Στο κομμάτι των αποτιμήσεων των assets του ΤΑΙΠΕΔ υπάρχει λίστα. Θα το συμπληρώσει και ο Πάνος που άλλωστε είναι στο PPF, αλλά ήταν και ένα διάστημα και τέτοιο οπότε θα ανταπαντήσει. Στο κάτω κάτω της γραφής οι αποκρατικοποιήσεις έφεραν περίπου τα 9,5 δισεκατομμύρια ευρώ στη χώρα και αναμένεται να φέρουν άλλα 4,8 δισεκατομμύρια ευρώ τα οποία είναι από τα projects τα οποία έχουν ήδη ολοκληρωθεί. Δεν είναι μόνο ότι έβαλαν κάποια λεφτά ως προς στο ταμείο δηλαδή του κράτους για να μειωθεί το χρέος, αλλά είχαν και ένα όφελος, έτσι; Δηλαδή, υπάρχει μία ανάπτυξη την οποία έχουμε δει και από το λιμάνι του Πειραιά πού ήταν και πώς έγιναν επενδύσεις στη συνέχεια, αλλά και σε πάρα πολλά άλλα έργα, θα αναφερθεί σε αυτά και ο Πάνος, τα οποία έδειξαν ότι υπάρχει μια προστιθέμενη αξία. Άλλωστε, όπως τώρα είχε σχεδιαστεί αυτό και ολοκληρώνεται τώρα, στο νέο Υπερταμείο τα assets αποκτούν περισσότερο, όχι ότι θέλουμε ντε και καλά να φέρουμε ιδιώτες επενδυτές οι οποίοι θα αγοράσουν κάτι και θα πάμε μόνο με την καλύτερη οικονομική προσφορά, αλλά ίσα ίσα μπαίνει στη φιλοσοφία και το ΤΑΙΠΕΔ, πλέον, ως κομμάτι του Υπερταμείο, ότι ο σκοπός είναι η αξιοποίηση και η αύξηση της αξίας της δημόσιας περιουσίας που έχει μέσα και κριτήρια όχι μόνο οικονομικά, αλλά και περιβαλλοντικά. κοινωνικά και όλα αυτά, έτσι ώστε να έχουμε ένα impact όσο το δυνατόν μεγαλύτερο στην ελληνική οικονομία. Γι’ αυτό συνεργαζόμαστε και με τον ΙΟΒΕ έτσι ώστε να έχουμε μία εξασφάλιση όχι μόνο της οικονομικής που μπορούμε να δούμε πόσα λεφτά κινήθηκαν, αλλά πόσα λεφτά πήγαν τελικά στην υπόλοιπη οικονομία και ποιος ήταν κοινωνικός αντίκτυπος ο οποίος υπήρχε. Άρα, μπαίνουμε σε μια τελείως διαφορετική φιλοσοφία. Βγαίνουμε από αυτό που γνωρίζαμε μέχρι τώρα ότι απλά πάμε να κάνουμε μια αποκρατικοποίηση η οποία θα μας βγει δεν θα μας βγει, όπως και κάποιες δεν μας βγήκαν, αλλά θα πάει να γίνει με σωστά κριτήρια και κυρίως μακροπρόθεσμα.

Για το οικόπεδο Καραθώνα στο Ναύπλιο θα αναφερθείς εσύ Πάνο.

Να αναφερθώ και σε ερωτήματα που τέθηκαν επίσης από τους βουλευτές. Υπάρχουν όντως KPΙs τα οποία εφαρμόζουμε και μέσα σε αυτά είναι και η μελέτη τόσο της εμπιστοσύνης του κοινού προς το Υπερταμείο το οποίο αυξάνεται, όπως επίσης και η ικανοποίηση πελατών - πολιτών από την κάθε μία εταιρεία. Έχουμε πάρει μία χρονιά ως βάση και βλέπουμε χρόνο με το χρόνο πώς αυτό βελτιώνεται. Υπάρχει βελτίωση και έχουμε αυτά τα στοιχεία τα οποία μπορούμε να δώσουμε.

Στο ότι υπάρχουν σύμβουλοι στο Υπερταμείο. Προφανώς, υπάρχουν σύμβουλοι. Υπάρχουν σύμβουλοι και ο λόγος που υπήρχαν και περισσότεροι σύμβουλοι τα τελευταία ένα δύο χρόνια ήταν ακριβώς γιατί αναπτύχθηκε και κάναμε περισσότερη δουλειά με τις θυγατρικές και από εκεί που ήμασταν παρατηρητές λίγο του τι γίνεται στις θυγατρικές μπήκαμε μέσα στις θυγατρικές έτσι ώστε να εξασφαλίσουμε ότι θα προχωρήσουν τα πράγματα. Ταυτόχρονα, προφανώς χτίζουμε και μια δομή μέσα στο Υπερταμείο που να μπορεί να το υποστηρίξει καλύτερα όλο αυτό, αλλά είμαστε και ένας περιορισμένος αριθμός ατόμων, ενώ έχουμε να αντιμετωπίσουμε θέματα σε πολύ δύσκολες εταιρείες, πολύ μεγάλου όγκου. Συνεπώς, για να μπορέσουμε να τις εκσυγχρονίσουμε είναι σημαντικό να φέρνουμε συμβούλους. Άλλωστε, φέρνουμε από τους καλύτερους και με διαγωνιστικές διαδικασίες εξαιρετικά διαφανείς. Και προφανώς, όταν πάμε να ιδρύσουμε ένα Εθνικό Επενδυτικό Ταμείο ή να κάνουμε αυτή τη συγχώνευση δεν θα μπορούσαμε παρά να δουλέψουμε με τους καλύτερους συμβούλους σε διεθνές επίπεδο έτσι ώστε και να κάνουν μία σωστή δουλειά, αλλά και να είναι προφανές σε όλους μας να υπάρχει μια εμπιστοσύνη ότι η δουλειά η οποία γίνεται είναι αυτή η οποία πρέπει να γίνει.

Στο κομμάτι των ΕΛΤΑ θα αναφερθεί και ο Γρηγόρης Σκλήκας. Εκεί όντως είχαμε θέματα γιατί δεν μπορούν να προχωρούν όλα έτσι όπως θα θέλαμε και για αυτό όταν είδαμε ότι το πλάνο όπως είχε συμφωνηθεί μεταξύ των ΕΛΤΑ για της DG COMPETITION, για τη διάσωση των ΕΛΤΑ, γιατί μην ξεχνάτε ότι τα ΕΛΤΑ ήρθαν υπό κατάρρευση στο Υπερταμείο και τρέχαμε μήνα με το μήνα να δούμε αν θα πληρωθούν οι μισθοί και όλες οι υποχρεώσεις σε προμηθευτές κ.τλ., είδαμε ότι η αναδιοργάνωση δεν προχωρούσε, γι’ αυτό κάναμε και αλλαγές, μπήκε ένα στέλεχος του Υπερταμείου για κάποιο διάστημα και μπήκαμε φουλ μέσα έτσι ώστε να εξασφαλίσουμε πως προχωρούν τα πράγματα και στη συνέχεια, παράλληλα δηλαδή, κάναμε μια διαγωνιστική διαδικασία έτσι ώστε να φέρουμε την καλύτερη δυνατή διοίκηση και όντως φέραμε τον Γρηγόρη Σκλήκα CEO από το εξωτερικό που έχει κάνει transformation σε αντίστοιχα στο εξωτερικό και τώρα έχει θέσει σε υλοποίηση ένα σχέδιο για τα ΕΛΤΑ, το οποίο το περιέγραψε λίγο πριν και όντως θα έχουν σίγουρα μια καλή εξέλιξη και ενώ όντως έχαναν λεφτά -τοποθετήθηκε κάποιος από εσάς ότι δεν επετύγχαναν- ήδη βλέπουμε ότι φέτος αυτά έχουν μπει σε μία ισορροπία και επομένως αναμένουμε ότι και τον επόμενο χρόνο θα κινηθούν και θετικά και προφανώς σε αυτό το επίπεδο είναι που κοιτάμε αντίστοιχα αν υπάρχουν και κάποιοι στρατηγικοί επενδυτές είτε για μειοψηφία είτε για πλειοψηφία, οι οποίοι όμως δεν θα είναι απλά για να δώσουμε κάτι, αλλά για να δούμε ότι θα φέρουν ένα δίκτυο, μια τεχνογνωσία, θα μας συνδέσουν με αγορές του εξωτερικού και θα είχε μια αξία μια σύμπραξη μαζί τους, αυτό είναι κάτι το οποίο θα το εξετάσουμε αντίστοιχα.

Για την περίπτωση της ΕΤΑΔ, για την οποία τέθηκαν κάποια ερωτήματα, εντάξει, η ΕΤΑΔ είναι μια προβληματική εταιρεία και για δεκαετίες τώρα ποτέ δεν ξέραμε καν τι ακίνητα πραγματικά έχει. Το ότι έχει 72.000 εγγραφές στο μητρώο της με ακίνητα, αυτό δεν σημαίνει και πολλά πράγματα. Κάναμε ένα πιλοτικό για 500 ακίνητα, έβγαλε κάποια αποτελέσματα. Φανταστείτε ότι για πολλά από αυτά δεν βρίσκαμε ακριβώς τι συμβαίνει, αλλά σιγά-σιγά βγήκε ένα αποτέλεσμα. Βγήκε ότι από όλα αυτά στα 150 μπορούσαμε να ξέρουμε τι γίνεται. Στα άλλα υπήρχαν στοιχεία που έλειπαν, αλλά έτσι έχουμε κάνει αυτή τη στιγμή και τη διαδικασία με την οποία σε συνεργασία με τον ιδιωτικό τομέα, θα μπορέσουμε να πάμε 1000, 1000 ακίνητα σε 9 consortiums, τα οποία θα μας αξιολογούν αυτές τις εγγραφές, έτσι ώστε να δούμε τι πραγματικά είναι η αποτίμηση της αξίας. Το ότι αυτό δεν είχε γίνει για δεκαετίες, δείχνει ακριβώς ότι δεν μπορούσε ούτε η ΕΤΑΔ εσωτερικά να το κάνει, αλλά υπήρχαν και διάφοροι άλλοι λόγοι έξω από την ΕΤΑΔ που δεν την άφηναν να το κάνει.

Συνεπώς είμαστε τώρα σε μια κατάσταση όπου θα ξέρουμε τι έχουμε. Ο λόγος που κοιτάμε για 36.000 ακίνητα στην αρχή, είναι γιατί με βάση το πιλοτικό φάνηκε ότι τα υπόλοιπα είναι καταπατημένα, δηλαδή έχει πάει κάποιος και έχει στηθεί για δεκαετίες και αυτό εμπίπτει σε ένα ξεχωριστό νόμο του Υπουργείου Οικονομικών, οπότε το αφήνουμε για να δούμε ποια από αυτά μπορούν να περάσουν τις προβλέψεις αυτού του νόμου, συνεπώς και αυτά στη συνέχεια θα μπορέσουν να αποτιμηθούν όπως πρέπει. Και υπάρχει μάλιστα παράλληλα πρόβλεψη στη διαδικασία ότι ό,τι βλέπουμε ότι έχει μια αξία να μπορεί να ωριμάζει οικονομικά και τεχνικά, να μπαίνει στο Κτηματολόγιο και να μπορεί στη συνέχεια και γκρουπαρισμένο και ανεξάρτητα να αξιοποιείται όπως θα έκανε κάθε κανονική εταιρεία real estate.

Δεν προχώρησε η αναδιοργάνωση στην ΕΤΑΔ έτσι όπως θα θέλαμε, αλλά έχουμε φέρει μια καινούργια διοίκηση, η οποία ακριβώς προσπαθεί όπως είπα προηγουμένως, να βγάλει άκρη ανάμεσα στις 4 διαφορετικές εταιρείες που συγχωνεύτηκαν και σε περιπτώσεις υπαλλήλων, οι οποίοι μάλιστα όπως βλέπετε, μερικές φορές δρουν και εκτός των ορίων του νόμου.

Υπήρξε σήμερα και μία ανακοίνωση από την Ελληνική Αστυνομία και είμαστε αποφασισμένοι και ως Υπερταμείο- όπως και με την κατεύθυνση της πολιτικής ηγεσίας- να καθαρίσουμε την ΕΤΑΔ έτσι όπως πρέπει και από τη διαφθορά, έτσι ώστε να μπορεί να κάνει, με σωστό τρόπο, την αξιοποίηση της περιουσίας όλων μας.

Να αναφερθώ στην περίπτωση της ΓΑΙΑΟΣΕ. Εμείς κρίνουμε τις διοικήσεις, βλέπουμε τι προχωρά και τι δεν προχωράει και όταν τα πράγματα είναι δύσκολα, μπαίνουμε και ως Υπερταμείο. Το ότι πήγε ένα στέλεχος μας στην ΓΑΙΑΟΣΕ, θεωρώ ότι βοήθησε πολύ, βοήθησε στο να ξεμπλοκάρουν αρκετά πράγματα και στη συνέχεια, αντίστοιχα κάναμε μια διαδικασία, με βάση και τον νέο νόμο που θα έρθει για τους σιδηροδρόμους στην Ελλάδα, έναν καινούργιο διευθύνοντα σύμβουλο που θα αφοσιωθεί στο κομμάτι της αξιοποίησης των ακινήτων και μόνο. Συνεπώς αυτό είναι μία διαδικασία, εμείς έχουμε αλλάξει κάπου 10 διευθύνοντες συμβούλους, αν θυμάμαι καλά, τα τελευταία τρία χρόνια και θα το κάνουμε, γιατί όταν βλέπουμε ότι κάτι δεν πάει καλά, πρέπει να έχουμε την απαίτηση να κάνουμε τις απαιτούμενες αλλαγές για να φέρουμε τα άτομα τα οποία θα εκπληρώσουν τους στόχους τους οποίους έχουμε θέσει και παρακολουθούμε.

Από κει και πέρα, το ότι το «Sovereign wealth fund» πρέπει να είναι sovereign, ακριβώς αυτό. Όπως είπα και στην αρχή, θεωρώ ότι με το να έχουμε την μετατροπή του Εποπτικού Συμβούλιου σε ένα συμβούλιο εταιρικής διακυβέρνησης και να είναι έξω από το business, να μη χρειάζεται να συγκρίνει τις οικονομικές καταστάσεις και να μπαίνει στο business, ακριβώς αυτό δείχνει ότι υπάρχει πλέον η εμπιστοσύνη και στη χώρα, να το κάνουμε αυτό από μόνοι μας και νομίζω ότι αυτό παραμένει ότι είναι sovereign. Το ότι στο Συμβούλιο Εταιρικής Διακυβέρνησης παραμένουν δύο στους πέντε, που είναι από τους ευρωπαϊκούς Θεσμούς, αυτό είναι μια χαρά, με την έννοια ότι αυτοί θα κοιτάνε ακριβώς ότι τηρούνται οι διαδικασίες, τις οποίες έτσι κι αλλιώς εμείς οφείλουμε να τηρήσουμε. Συνεπώς, το να υπάρχει και αυτή η σφραγίδα, ότι τα κάνουμε σωστά και με διαφάνεια, είναι κάτι που περισσότερο μας βοηθά και θεωρώ, ότι ίσα-ίσα, η ανεξαρτησία του Υπερταμείου, έτσι όπως δομείται, είναι εξαιρετική και αντίστοιχη, όπως είναι και στα «Sovereign wealth funds» του εξωτερικού, που έχουν την καλύτερη δυνατή εταιρική διακυβέρνηση. Άλλωστε από αυτούς παίρνουμε τα παραδείγματα, με αυτούς μιλάμε και αυτούς αντιγράφουμε, αφού αυτοί ξέρουν και το κάνουν πολύ πετυχημένα όλα αυτά τα χρόνια.

Από την άλλη, προφανώς το ΤΑΙΠΕΔ και το ΤΧΣ έχουν τεχνογνωσία, αυτή η τεχνογνωσία θα είναι πολύτιμη για μας και ίσα-ίσα, όταν μεγαλώνουν και οι ευθύνες, έχουμε ένα καινούργιο fund να παρακολουθούμε, έχουμε το fund με το Άμυνας και θα έχουμε περισσότερες δραστηριότητες, είναι σημαντικό να έχουμε αυτή την τεχνογνωσία μαζί μας και να μεγαλώσουν οι δυνατότητες και να βελτιωθούν. Το ότι έχουμε κάνει κάποια βήματα μέχρι τώρα, δεν σημαίνει ότι δεν μπορούμε να κάνουμε ακόμα περισσότερα και σε αυτό θα μας βοηθήσουν σίγουρα τα στελέχη που θα έρθουν, τόσο από το ΤΧΣ, όσο και από το ΤΑΙΠΕΔ.

Νομίζω ότι αναφέρθηκα στα περισσότερα- η «Βιομηχανία Ζάχαρης» δεν είναι σε μας- και νομίζω ότι αυτό, σαν μια πρώτη προσέγγιση, είναι πλήρης. Το μόνο που θέλω να σας πω είναι, ότι είμαστε εδώ και έχουμε κάνει μια πολύ συγκεκριμένη δουλειά το τελευταίο διάστημα, δεν ήταν αυτονόητο ότι ακόμα και ο ISM θα δεχόταν τις δικές μας προτάσεις, έτσι ώστε να φτάσουμε στο σημείο να αποκτήσουμε και ανεξαρτησία και να γίνουμε ένα κανονικό Sovereign fund, αλλά αυτό συνέβη, ακριβώς λόγω της δουλειάς που έχει γίνει μέχρι τώρα και του πολύ συγκεκριμένου οράματος που έχουμε για τη συνέχεια και για τα επόμενα χρόνια. Άλλωστε θα καταρτήσουμε και ένα στρατηγικό σχέδιο για τα επόμενα τρία χρόνια, το οποίο ακριβώς θα δείξει, πώς θα εξελιχθούμε και θα είμαστε πραγματικά κάτι αναπτυξιακό για την ελληνική Οικονομία, όπως όλα τα αντίστοιχα Υπερταμεία στις υπόλοιπες χώρες.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Δημητριάδη και θα δώσω τον λόγο τώρα στον κ. Σταμπουλίδη.

**ΠΑΝΑΓΙΩΤΗΣ ΣΤΑΜΠΟΥΛΙΔΗΣ (Εντεταλμένος Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ):** Σας ευχαριστώ πολύ, κύριε Πρόεδρε και θα είμαι σύντομος. Κατ’ αρχήν ως προς τον Καραθώνα, νομίζω ότι είναι πάρα πολύ νωρίς για να ανησυχεί κάποιος, μάλιστα δεν χρειάζεται καν να ανησυχείτε, γιατί είμαστε φάση της ωρίμανσης και ψάχνουμε σύμβουλο για τις απαλλοτριώσεις.

Επίσης, υπάρχει ειδικό χωροταξικό, όπως γνωρίζετε και κάτι πολύ βασικό, όπως κάναμε και με όλα τα ακίνητα τα οποία απασχολούν τις τοπικές κοινωνίες: Θέτουμε σε δημόσια διαβούλευση τις προθέσεις μας και νομίζω ότι και σε αυτή την περίπτωση, όταν θα έρθει η ώρα, η τοπική κοινωνία και ο θεσμικός κόσμος θα ξέρει ακριβώς τις τάσεις της αγοράς τις οποίες πρέπει να παρακολουθούμε και να σχεδιάζουμε, ούτως ώστε να έχουμε μια επιτυχή αξιοποίηση. Βέβαια, θυμίζω ότι για μας παίζει μεγάλο ρόλο το κοινωνικό αποτύπωμα που αφήνουν οι επενδύσεις στις περιοχές και γι’ αυτό θέλουμε να είναι κάτι βιώσιμο, κάτι φιλικό προς το περιβάλλον και κάτι το οποίο να δημιουργεί προστιθέμενη αξία μέσα από τις θέσεις εργασίας. Άρα, λοιπόν, δεν υπάρχει κανένας λόγος να έχουν ανησυχίες οι πολίτες της περιοχής.

Το δεύτερο, όσον αφορά στους λιμένες. Θέλω να σας πω κύριε Υπουργέ ότι δεν έχουμε πουλήσει καμία υποδομή λιμένα. Υπάρχουν παραχωρήσεις στο μετοχικό κεφάλαιο των εταιρειών. Άρα, στη λήξη αυτής της παραχώρησης επιστρέφει στο ελληνικό δημόσιο.

Σωστά, λέτε, ότι θα μπορούσαμε και γίνονται και διαφορετικές προσεγγίσεις, ως προς τις χρήσεις. Το κάναμε ήδη στην Καβάλα, το κάνουμε και στην Κέρκυρα. Νομίζω ότι με βάση τις ανάγκες της κάθε περίπτωσης, σχεδιάζουμε αναλόγως τις στρατηγικές της αξιοποίησης.

Άρα, λοιπόν, δεν υπάρχει καμία αγωνία ως προς αυτό.

Το τρίτο, είναι ότι ως προς την αξία των ακινήτων που θα έρθουν από το ΤΑΙΠΕΔ προς το Υπερταμείο, ευτυχώς δεν γράφουμε αξίες στους καταλόγους, γιατί θα δίναμε και τις τιμές των ASSET, τα οποία θα θέλαμε να παραχωρήσουμε.

Άρα, λοιπόν, από το 2011 από το συστατικό νόμο του ΤΑΙΠΕΔ, δεν φαίνονται αξίες των ASSET που η πολιτεία δίνει στο ΤΑΙΠΕΔ, γιατί αλλιώς επί της ουσίας, θα έδειχνε και την τιμή στην αγορά.

Άρα, λοιπόν, δεν υπάρχει τέτοια περίπτωση.

Κατ’ αρχήν τα ASSET δεν ανήκουν στο ΤΑΙΠΕΔ, παρεμπιπτόντως, ανήκουν στην Ελληνική Δημοκρατία. Οπότε, επί της ουσίας, η όποια υπεραξία δημιουργείται, δημιουργείται μετά την παραχώρηση - μετά την αξιοποίηση.

Άρα, δεν υπάρχει κάτι το οποίο έχει να παρουσιαστεί.

Κλείνω, λέγοντας το εξής, επειδή ακούστηκε για τα έργα εθνικής στρατηγικής σημασίας. Τα έργα τα οποία διαχειρίζεται το ΤΑΙΠΕΔ μέσω του PPF, θα συνεχίσει να τα διαχειρίζεται με το ίδιο θεσμικό πλαίσιο που τα διακατέχει και σήμερα ως προς τις δημόσιες συμβάσεις. Δηλαδή, τα έργα των φορέων γίνονται με βάση το ν.4412 και ότι από αυτόν προβλέπεται και επίσης δεν αλλάζει σε τίποτα, όσον αφορά το πλαίσιο των προ-δικαστικών προσφυγών για αυτά τα έργα, αλλά θυμίζω ότι το ΤΑΙΠΕΔ έτσι κι αλλιώς εξαιρείται από το ν.4412 για τις προμήθειες τις οποίες διεξάγει για λογαριασμό του, έχει το δικό του νομοθετικό πλαίσιο, το οποίο και συνεχίζει να υπάρχει και την επόμενη μέρα.

Κύριε Πρόεδρε, κλείνω με αυτό, το γεγονός ότι βρισκόμαστε μπροστά σε μία απορρόφηση, θεωρούμε ότι -όπως είπα και στην πρωτολογία μου, ότι- θα ενδυναμώσει ακόμα περισσότερο τα χαρακτηριστικά που έχει το Υπερταμείο, για την αξιοποίηση της δημόσιας περιουσίας και είμαστε εδώ να κριθούμε όλοι, για τη δουλειά μας και τα αποτελέσματα, τα οποία επιφέρουμε μέσα από αυτήν.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της επιτροπής):** Σας ευχαριστούμε πολύ, κύριε Σταμπουλίδη.

Τον λόγο έχει ο κ. Ξηρουχάκης, Διευθύνων Σύμβουλος του Ταμείου Χρηματοπιστωτικής Σταθερότητας.

**ΗΛΙΑΣ ΞΗΡΟΥΧΑΚΗΣ (Διευθύνων Σύμβουλος Ταμείο Χρηματοπιστωτικής Σταθερότητας (ΤΧΣ):** Σας ευχαριστώ πολύ, κύριε Πρόεδρε, θα είμαι σύντομος για να αντισταθμίσω ίσως και το χρόνο της αρχικής μου τοποθέτησης.

Έχω σημειώσει τρεις ερωτήσεις, από τον κ. Γερουλάνου.

Η πρώτη, πόσα χρήματα έχει εισφέρει ο Έλληνας φορολογούμενος για τις ανακεφαλαιοποιήσεις των τραπεζών. Είπα στην αρχική μου τοποθέτηση, ότι ο κ. Υπουργός και ο κ. Διοικητής, αναφέρθηκαν εκτενώς πριν από περίπου τρεις μήνες σε αυτό το θέμα. Θα πω μερικά νούμερα, τα οποία νομίζω ότι είναι κατανοητά. 14,4 δισεκατομμύρια, αρχικά, ήταν για την εξυγίανση των μη συστημικών τραπεζικών ιδρυμάτων, των 12, τα οποία κρίθηκαν από τον επόπτη ως μη βιώσιμα. 30,9 δισεκατομμύρια για την ανακεφαλαιοποίηση των συστημικών τραπεζών, στα χρόνια 2013, 2014 και 2015 και 900 εκατ. σε αναπτυξιακές αυξήσεις μετοχικού κεφαλαίου.

Κατά συνέπεια, 46,2 δισεκατομμύρια εισφέρει το ΤΧΣ. Από αυτά πρέπει να αφαιρεθούν 7,5 δισεκατομμύρια, τα οποία έχει εισπράξει η ΣΕΤΗ από επενδύσεις και από ανακεφαλαιοποιήσεις. Μείον 2,6 δισεκατομμύρια, τα οποία όπως ανέφερα είναι η αξία της συμμετοχής και των απαιτήσεων υπό εκκαθάριση. Οπότε, συνολικά η ζημιά του ταμείου είναι 36,1 δισεκατομμύρια, όμως το ελληνικό δημόσιο έχει ωφεληθεί 38,3 από το PSI. Σε αυτά πρέπει να προστεθούν και τα μερίσματα της Τράπεζας της Ελλάδος τα οποία έχει δώσει το δημόσιο από τον ELA, 5,5. Αφαιρούμε από όλα αυτά τον αναβαλλόμενο φόρο που είναι 4 δισεκατομμύρια. Συνολικά, λοιπόν, κύριε Γερουλάνο, ο Έλληνας φορολογούμενος έχει ωφεληθεί 3,5 δισεκατομμύρια, αν κάνουμε αυτές τις γενικές πράξεις. Προφανώς, αυτά είναι στοιχεία και νούμερα τα οποία τηρούνται, όχι μόνο κάποια από αυτά, αλλά ιδιαίτερα στα βιβλία του ΤΧΣ, αλλά και στο γενικό λογιστήριο μπορούν να επιβεβαιωθούν.

Η δεύτερη ερώτηση αφορούσε τη μείωση των μη εξυπηρετούμενων δανείων και σε αυτό νομίζω ότι έκανα μια αναφορά. Το πρόγραμμα Ηρακλής βοήθησε τις συστημικές τράπεζες, γιατί αυτές έχουν συμμετάσχει προς το παρόν, για να μειώσουν 51 δισεκατομμύρια τα μη εξυπηρετούμενα δάνεια, συνολική μείωση από το 2016 είναι 96,1 δισεκατομμύρια, τα 51 όμως αφορούν τις κρατικές εγγυήσεις και πόσες ήταν αυτές. Ο Ηρακλής 1 και 2, 18 με 19 δισεκατομμύρια και ο Ηρακλής 3, 2 με 2,5 δισεκατομμύρια. Να τονίσω, βέβαια, τα χρήματα του Ηρακλή 3 ακόμα δεν έχουν αξιοποιηθεί, όμως υπάρχουν αιτήσεις για αξιοποίηση αυτών των χρημάτων.

Η τρίτη και τελευταία ερώτηση ήταν του κ. Φωτόπουλου, πότε εκδίδει το ταμείο αξιόπιστες οικονομικές καταστάσεις. Το ταμείο εκδίδει οικονομικές καταστάσεις σύμφωνα με το IFRS, ακολουθούμε τα διεθνή λογιστικά πρότυπα προφανώς. Βγάζουμε κάθε τρίμηνο, οι εξάμηνες και οι ετήσιες ελέγχονται από ορκωτούς λογιστές. Αντίγραφο μπορείτε να βρείτε όχι μόνο στο site του ταμείου, αλλά αυτά τα στέλνουμε και στη Βουλή κάθε φορά που κάθε φορά που εκδίδονται. Οι συμμετοχές του ταμείου αποτιμούνται, έτσι για να το έχετε υπόψη σας, στην εύλογη αξία, σύμφωνα πάλι με τα διεθνή λογιστικά πρότυπα. Ευχαριστώ, πολύ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Παπαδόπουλος.

**ΓΙΑΝΝΗΣ ΠΑΠΑΔΟΠΟΥΛΟΣ (Πρόεδρος της Ένωσης Ελληνικών Εταιρειών Επιχειρηματικών Κεφαλαίων (HVCA)):** Κύριε Γερουλάνο, σας ευχαριστώ για την ερώτηση. Η απάντηση είναι ότι στην αγορά αυτή του πρωτογενή τομέα έχουν γίνει πάρα πολλές επενδύσεις. Θυμίζω ότι πριν από λίγο καιρό ολοκληρώθηκε η πρώτη ιδιωτικοποίηση αγροτικού συνεταιρισμού με τεράστια επιτυχία η ΑΛΜΜΕ. Θυμίζω τις περιπτώσεις των mastiha shop, όπου ζουν από την επένδυση που έγινε από ελληνικό venture capital fund 5.000 συνεταιριστές. Η υπόθεση του συνεταιρισμού της ΑΛΜΜΕ αφορά 7.000 συνεταιριστές και υπάρχουν πάρα πολλές επενδύσεις, όπως και ο «Φρεσκούλης» και άλλες ελληνικές εταιρείες που έχουν γίνει στον τομέα της αγροδιατροφής, οι οποίες δίνουν ζωή και κυρίως αξιοπρεπή διαβίωση στον πρωτογενή τομέα και εξασφαλίζουν τη βιωσιμότητα και τη συνέχειά του. Είναι από τις αγορές πρώτης προτεραιότητας για τις ελληνικές εταιρείες η private venture capital η επένδυση όχι μόνο στον πρωτογενή τομέα ως παραγωγή, αλλά και στις τεχνολογίες που χρειαζόμαστε, προκειμένου να γίνουμε ακόμη πιο ανταγωνιστικοί στην ελληνική ή στον παγκόσμιο ανταγωνισμό ακολουθώντας το παράδειγμα του Ισραήλ, που είναι πολύ μπροστά σε αυτό, έχοντας μια … την οποία έχει μετατρέψει σε μια από τις πιο παραγωγικές βιομηχανίες στον κόσμο στην αγορά αυτή.

Σε ό,τι αφορά τους υπόλοιπους τομείς θα παραμείνω στη θέση της Ένωσης. Θεωρούμε, ότι το επενδυτικό ταμείο θα πρέπει να είναι αρωγός της αγοράς, όχι ανταγωνιστής της. Η ιδιωτική αγορά είναι ανεπτυγμένη, άρα οφείλουμε να κάνουμε βήματα μπροστά και όχι πίσω στην εξέλιξη των αγορών και αυτό σημαίνει ότι θα πρέπει να είναι συνεπενδυτής, κατ’ εμάς, είτε συνεπενδυτής σε επίπεδο funds είτε συνεπενδυτής σε επίπεδο εταιρειών από την ώρα που η αγορά αυτή έχει τα μεγέθη που σας ανέφερα, τα οποία είναι πραγματικά αξιοσημείωτα και μπορεί να λειτουργήσει με τρόπο ανταγωνιστικό, ώστε να έρχονται τα λεφτά αυτά, να επενδύονται εκεί που η ιδιωτική αγορά λειτουργεί σωστά και μπορεί και ξέρει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Σκλήκας.

**ΓΡΗΓΟΡΙΟΣ ΣΚΛΗΚΑΣ (Διευθύνων Σύμβουλος των Ελληνικών Ταχυδρομείων (ΕΛΤΑ))**: Θα προσπαθήσω να συνοψίσω τα ερωτήματα. Νομίζω, ότι η κεντρική ιδέα των ερωτημάτων είναι περί της βιωσιμότητας ή θα μου επιτρέψετε καλύτερα να πω εγώ της προοπτικής των ΕΛΤΑ στο πεδίο της αγοράς, τις μεθόδους, εργαλεία και πλαίσιο το οποίο χρειάζεται. Νομίζω, ότι ο κοινός παρονομαστής των ζητημάτων στα ΕΛΤΑ έγκειται σε δύο σημεία. Πρόκειται για μια επιχείρηση, η οποία δεν έχει αλλάξει δομές και λειτουργία επί 30 χρόνια. Η τελευταία φορά που έγινε οποιοδήποτε στρατηγικό σχέδιο και οποιαδήποτε μορφή σχεδιασμού λειτουργίας, ήταν το 1993. Αν λοιπόν το 1993 χρειαζόταν περίπου τρεις μέρες να πας στην Καλαμάτα ενώ σήμερα χρειάζεσαι τρεις ώρες, προφανώς κάτι πρέπει να αλλάξει και αυτό που θα πρέπει να προσαρμοστεί είναι η επικαιροποίηση των δομών. Χρησιμοποιώ την λέξη επικαιροποίηση όχι κατ’ ευφημισμό, αλλά γιατί πρακτικά δεν θέλουμε να πετύχουμε συρρίκνωση των ΕΛΤΑ. Είναι ο μεγαλύτερος λειτουργός υπηρεσιών σύνδεσης του πολίτη με πολίτη, σύνδεσης από σημείο σε σημείο, κάτι το οποίο νομίζω ότι θα έρθει προς όφελος της ελληνικής επικράτειας και της μικρομεσαίας οικονομίας, που είναι ο στόχος μας να εξυπηρετήσουμε.

Θέλουμε λοιπόν να επικαιροποιήσουμε αυτές τις δομές. Προφανώς όμως κάτι το οποίο ενδεχομένως είχε ζήτηση το 1993, είναι κάτι διαφορετικό όταν μιλάμε για το 2024. Σε αυτή την αλλαγή εστιάζουμε κατά κύριο λόγο, στο πρώτο κομμάτι. Έχουμε κάνει μία στρατηγική, η οποία πατάει σε τρεις πυλώνες. Η πρώτη είναι η μείωση κόστους. Η δεύτερη είναι οι εμπορικές λειτουργίες και η τρίτη είναι η αξιοποίηση της περιουσίας. Πολύ συνοπτικά, αυτά έχουν ως εξής. Μιλάμε για τη μείωση του κόστους, γιατί κακά τα ψέματα μιλάμε για μία χώρα που είναι η Ελλάδα, η οποία δεν έχει ούτε ανάπτυξη πληθυσμού και γενικότερα έχει μία στάσιμη ανακύκλωση και οικονομία. Αν θες να βελτιώσεις κάτι, αυτό ισχύει γενικότερα στην ευρωπαϊκή αγορά, πρέπει πρώτα να ελέγξεις τα πράγματα τα οποία μπορείς να ελέγξεις μόνος και έτσι λοιπόν το στρατηγικό μας σχέδιο πατάει πάνω στο 75% της αξίας του, πατάει πάνω στην επικαιροποίηση των δομών και κατά συνέπεια μείωση κόστους λειτουργίας. Πολύ απλά σήμερα δεν χρειάζεται να διατηρούμε 12 διαμετακομιστικούς σταθμούς. Με 4 διαμετακομιστικούς σταθμούς μπορεί να επιτευχθεί καλύτερο έργο, από αυτό το οποίο παράγεται σήμερα. Αντίθετα, θέλουμε να επενδύσουμε στην επέκταση του δικτύου, έτσι ώστε και να είμαστε κοντύτερα στον πολίτη και να μπορέσουμε να προσφέρουμε μεγαλύτερο φάσμα υπηρεσίας. Αυτό το πλάνο απλώνεται και έχει ήδη ξεκινήσει και βλέπουμε και τα αποτελέσματά του. Θα ήθελα με χαρά να σας πω, ότι ήδη από το 2023 που τα αποτελέσματα θα ανακοινωθούν σε λίγες μέρες, θα δείτε ότι η επιχείρηση σταθεροποιείται και το 2024 σε επίπεδο οργανικών αποτελεσμάτων βρισκόμαστε πάνω από το νεκρό σημείο. Δείχνει λοιπόν μια επιχείρηση, η οποία όντως μπορεί να ανακάμψει όταν κανείς στοχεύσει στις ίδιες δικές του δυνάμεις και να μπορέσει να δημιουργήσει αξία πίσω από αυτό.

Το δεύτερο κομμάτι που ανέφερα είναι οι εμπορικές αξίες, αλλά λένε στις επιχειρήσεις you cannot buy your way out of your problems, δηλαδή με την έννοια ότι δεν μπορείς να αγοράσεις με εμπορική επιτυχία τα προβλήματα που πρέπει να λύσεις μόνος σου. Έτσι λοιπόν μόνο το 25% αυτού του σχεδιασμού προέρχεται από εμπορικές αξίες, εμπορικές αξίες τις οποίες θέλουμε να πετύχουμε, όπως ανέφερα προηγουμένως μέσα από συνέργειες με το παγκόσμιο στερέωμα λειτουργών στο κομμάτι των ταχυμεταφορών και μεταφορών και ηλεκτρονικού εμπορίου.

Το τρίτο κομμάτι που έρχεται να δουλέψει ως δικλείδα ασφαλείας στο πλάνο - δεν έχουμε υπολογίσει την αξία του στο συνολικό στρατηγικό πλάνο - είναι η αξιοποίηση της ακίνητης περιουσίας. Σε μια επιχείρηση που δεν έχει γίνει τίποτα για 30 χρόνια, δεν θα ήταν έκπληξη να πει κανείς ότι δεν ξέρουμε ότι έχουμε μια περιουσία 130 εκατομμυρίων, από την οποία μπορούμε να δημιουργήσουμε αξίες.

Δεν το έχουμε υπολογίσει, όπως είπα στο πλάνο, και το χρησιμοποιούμε σαν δικλείδα ασφαλείας, έτσι ώστε να μπαλατζάρουμε τα απρόβλεπτα γεγονότα τα οποία έρχονται μπροστά μας. Είναι ένα πλάνο το οποίο λειτουργεί, όπως έχω πει και στις παρουσιάσεις που έχουν γίνει στους μετόχους, από κάτω προς τα πάνω και από πάνω προς τα κάτω. Δηλαδή, και όσον αφορά το κόστος και όσον αφορά τις εμπορικές αξίες.

Τώρα, όσον αφορά τις δομές και την υποστήριξη, θα ήθελα να πάρω αναλογίες αγοράς. Κάποιες φορές τείνουμε να συγκρίνουμε τον εαυτό μας με τον εαυτό μας. Δηλαδή, το να συγκρίνεις μια επιχείρηση όπως είναι τα ΕΛ.ΤΑ. με κάποια άλλη αντίστοιχου τύπου επιχείρηση που δεν έχει προοδεύσει κάτω από το πλαίσιο του δημοσίου, δεν είναι μια λειτουργική σύγκριση. Θα έλεγα ας πούμε ότι, όταν μιλάμε για τους ανθρώπους οι οποίοι δουλεύουν με την έννοια των εξωτερικών στελεχών, να δούμε πόσο είναι το ποσοστό αυτών των στελεχών στα ΕΛΤΑ. Μόλις 3%. Εάν δούμε το αντίστοιχο ποσοστό, το πόσο θα πρέπει να είναι στην ιδιωτική αγορά, ποια είναι η κινητικότητα των στελεχών που έρχονται για να προσθέσουν εμπειρία είναι 30%. Άρα, κατά συνέπεια, θα πρέπει να δημιουργηθεί το πλαίσιο, και νομίζω ότι είμαι πολύ χαρούμενος που αυτό το πλαίσιο που συζητιέται σήμερα, δημιουργεί τις προϋποθέσεις που μπορεί να έλξει 30% στελέχη που θα έχουν ενδιαφέρον να δουλέψουν σε μεγάλες επιχειρήσεις όπως τα ΕΛΤΑ, να προσφέρουν γνώση, να αποκτήσουν εμπειρία και μετά να κινηθούν στους επόμενους χώρους.

Δεν θέλω να καταχραστώ το χρόνο. Καταλαβαίνω το 17.00 η ώρα είναι δεσμευτικό. Είμαστε διαθέσιμοι, οτιδήποτε χρειάζεται να παρουσιάσουμε περισσότερα στοιχεία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ κύριε Σκλήκα. Kαι τώρα το λόγο έχει ο κύριος Νικόλαος Λιέας, Γραμματέας Οργανωτικού της Πανελλήνιας Ομοσπονδίας Σωματείων Ταχυδρομικών.

**ΝΙΚΟΛΑΟΣ ΛΙΕΑΣ (Γραμματέας Οργανωτικού της Πανελλήνιας Ομοσπονδίας Σωματείων Ταχυδρομικών):** Ευχαριστώ κύριε Πρόεδρε. Σε ότι αφορά τις συλλογικές συμβάσεις που έχουν υπογραφεί στα ΕΛ.ΤΑ. από το 2021 μέχρι σήμερα, έχουν υπογραφεί 9 συμβάσεις. Μία εξ αυτών περιελάβανε και μειώσεις μισθών, προκειμένου οι εργαζόμενοι να στηρίξουν την αναδιοργάνωση και διάσωση της εταιρείας, παρά ότι κάποιες από αυτές υπογράφηκαν με προηγούμενες διοικήσεις, οι οποίες με μεγάλη επιείκεια και ευγένεια, κρίνονται εκ του οικονομικού αποτελέσματος ως ανεπαρκείς.

Σε ό,τι αφορά το δεύτερο σκέλος του Κανονισμού Εργασίας, κρατάμε τις διευκρινίσεις και τη δέσμευση του κύριου Δημητριάδη ότι θα αποτυπωθεί με σωστό τρόπο, ώστε να ξεκαθαριστεί τι εννοεί το άρθρο 30 και αναμένουμε άμεσα να το δούμε αυτό στο νομοσχέδιο. Ευχαριστούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε. Και το λόγο το έχει ο κύριος Κυριάκος Κωστάκος, Πρόεδρος του Συνδικάτου Εργαζομένων ΟΑΣΑ.

**ΚΥΡΙΑΚΟΣ ΚΩΣΤΑΚΟΣ (Πρόεδρος του Συνδικάτου Εργαζομένων ΟΑΣΑ):** Θα ήθελα να δώσω μια διευκρίνιση ως προς το άρθρο 13. Εμείς, ως συνδικάτο, θέλουμε μόνιμες προσλήψεις αορίστου χρόνου. Να αναγνωρίζεται η προϋπηρεσία των νεοπροσλαμβανόμενων, ώστε να μην έχουμε συνεχώς αναπληρώσεις στην οποιαδήποτε προκήρυξη βγαίνει για μας. Άρα, προτιμάμε αυτό από τις μετακινήσεις εργαζομένων, οι οποίες γίνονται χωρίς τη σύμφωνη γνώμη, όπως λέει το νομοσχέδιο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε. Και τον κύριο Κωστάκο και τον κύριο Λιέα για την τήρηση του χρόνου. Γιατί είναι λίγο πιεσμένη η συνεδρίαση.

Τον λόγο έχει η κυρία Ανδρονίκη Θεοτοκάτου, Πρόεδρο της Ενιαίας Αρχής Δημοσίων Συμβάσεων.

**ΑΝΔΡΟΝΙΚΗ ΘΕΟΤΟΚΑΤΟΥ (Πρόεδρος της Ενιαίας Αρχής Δημοσίων Συμβάσεων):**  Πρώτα να απαντήσω στον Υπουργό, στον κύριο Θεοχάρη, ο οποίος έκανε μια ερώτηση σε σχέση με την γνώμη της Ε.Α.ΔΗ.ΣΥ. για τους κανονισμούς. Για το Γενικό Πλαίσιο Κανονισμού Έργων, Προμηθειών και Υπηρεσιών της Ε.Ε.ΣΥ.Π. και τους αντίστοιχους κανονισμούς των θυγατρικών της εταιρειών. Θέλω να πω ότι πράγματι αυτοί οι κανονισμοί θα υποβληθούν στην Ενιαία Αρχή Δημοσίων Συμβάσεων για την παροχή απλής γνώμης, αλλά εγώ ακριβώς δεν μίλησα γι’ αυτό το θέμα. Μίλησε περισσότερο για την επαναφορά του προγενέστερου καθεστώτος, το οποίο πραγματικά είχαν εκφραστεί πολύ αρνητικά σχόλια, κατ’ επανάληψη από παράγοντες της Ευρωπαϊκής Επιτροπής, ως προς την επάρκεια και την ποιότητα της δικαστικής προστασίας που παρεχόταν από τα Μονομελή Πρωτοδικεία, τα πολιτικά δικαστήρια δηλαδή κτλ.

Να μην πω με το ν. 3886 του 2010. Δηλαδή, μιλάμε για ένα νόμο πολύ προγενέστερο. Τώρα πάμε και σε προγενέστερο ακόμη στάδιο, πάμε πριν το ν. 2522 του 1997. Θα σας πω ότι με το νόμο 3886 του 2010 επιχειρήθηκε η ενοποίηση της δικαιοδοσίας όσον αφορά τα Διοικητικά Δικαστήρια και τα ένδικα βοηθήματα για τις δημόσιες συμβάσεις. Όλες τις δημόσιες συμβάσεις και με την μεταφορά της Οδηγίας που άργησε πάρα πολύ να μεταφερθεί στην εσωτερική έννομη τάξη, γιατί η Δικονομική Οδηγία είναι από το 1989 και ουσιαστικά μεταφέρθηκε με το ν. 4412 η Δικονομική Οδηγία του 2016, επελέγη από την από την ελληνική πολιτεία, από τον νομοθέτη, η ενοποίηση του πλαισίου παροχής έννομης προστασίας στο στάδιο της ανάθεσης και της αποφυγής η και η αποφυγή της υιοθέτησης αποσπασματικών ρυθμίσεων.

Η έννομη προστασία παρέχεται από τα Διοικητικά Δικαστήρια, τα Διοικητικά Εφετεία και το Συμβούλιο Επικρατείας αναλόγως του ύψους του ποσού. Η επαναφορά στο προγενέστερο καθεστώς και μάλιστα, χωρίς μεταβατικές διατάξεις, όπως είπα, ελλοχεύει κινδύνους ως προς τη μεταφορά της Οδηγίας, διότι, η όπως μεταφέρθηκε τέθηκε υπόψη της Ευρωπαϊκής Επιτροπής, επομένως οποιαδήποτε αλλαγή στη μεταφορά της πρέπει να τεθεί υπόψη της Ευρωπαϊκής Επιτροπής και κυρίως, όσον αφορά την προδικαστική προσφυγή ενώπιον της Ενιαίας Αρχής Δημοσίων Συμβάσεων, θα ήθελα να πω ότι πριν το ν. 4412 του 2016 με τον οποίο συστάθηκε η Ενιαία Αρχή Δημοσίων Συμβάσεων οι ενστάσεις και ας το πούμε εν είδει προδικαστικής προσφυγής οποιαδήποτε ένσταση ασκούνταν και εξετάζονταν από την αναθέτουσα αρχή.

Δηλαδή, η ίδια η αναθέτουσα αρχή εξέταζε τις ενστάσεις που ασκούσαν οι οικονομικοί φορείς στο πλαίσιο της διαγωνιστικής διαδικασίας. Αυτό, λοιπόν, θεωρήθηκε ότι δεν είναι ορθό και κυρίως δεν είναι συμβατό με το Ενωσιακό Δίκαιο και επομένως, έχουμε μια Ανεξάρτητη Αρχή να εξετάζει αυτές τις ενστάσεις με πολύ μικρό χρονικό διάστημα απόκρισης. Είναι μόλις δύο μήνες σε απόκριση. Δε νομίζω ότι παραβιάζεται κάτι σε σχέση με το δίμηνο της ΕΑΔΗΣΥ.

Όσον αφορά το γεγονός ότι δεν έχουμε μεγάλο ανταγωνιστικό ενδιαφέρον στις μεγάλες συμβάσεις και τα λοιπά, δε νομίζω ότι εξαρτάται από τον έλεγχο των δημοσίων συμβάσεων εκ μέρους της ΕΑΔΗΣΥ, αλλά κυρίως από τα κριτήρια επιλογής που τίθενται και τα κριτήρια ανάθεσης από τις αναθέτουσες αρχές. Γιατί, αν έχουμε εξαιρετικές προκηρύξεις δεν θα έχουμε τη σωρεία αυτή των προδικαστικών προσφυγών. Αυτό ήθελα να πω και κυρίως η επιστροφή στα πολιτικά δικαστήρια πιστεύω ότι είναι μια οπισθοδρόμηση, διότι, ας μου επιτραπεί να πω, ότι οι Πολιτικοί Δικαστές δεν έχουν την ίδια προσέγγιση με το διοικητικό δίκαιο που έχουν οι Διοικητικοί Δικαστές. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Αμπλάς

**ΘΕΜΙΣΤΟΚΛΗΣ ΑΜΠΛΑΣ (Πρόεδρος της Ομοσπονδίας Συνδικάτων Μεταφορών Ελλάδας (ΟΣΜΕ)):** Ευχαριστώ, κ. Πρόεδρε. Θέλω να απαντήσω στην ερώτηση του κ. Γαβρήλου. Είπαμε εξαρχής ότι οι επιπτώσεις στην περίπτωση ψήφισης του νομοσχεδίου που κατά πάσα πιθανότητα θα ψηφιστεί θα είναι αρνητικές για πολλούς λόγους που περιγράψαμε αναλυτικά στην πρώτη τοποθέτηση μου.

Επίσης, είπα ότι θίγονται τρεις βασικοί εργασιακοί άξονες που θεωρούμε απαραίτητους και έχουν σχέση με την ασφάλεια, με την αξιοπρέπεια και τις ισότιμες και δίκαιες συνθήκες που θα πρέπει να πούμε ότι δεν υπάρχουν ούτε αυτή τη στιγμή.

Αναφερθήκαμε, επίσης, στα δύο μέτρα και δύο σταθμά σχετικά με τις αμοιβές των διευθυντικών στελεχών, οι οποίοι θα αμείβονται με ιδιωτικοοικονομικά κριτήρια, ενώ οι φτωχοί συγγενείς, δηλαδή οι εργαζόμενοι, με το ενιαίο μισθολόγιο και τον ν. 4354/2015.

Επίσης, αναφερθήκαμε, στην παρέκκλιση από το ισχύον νομικό πλαίσιο που έχει σχέση με τον ΑΣΕΠ.

Ζητήματα, επίσης, προκύπτουν και έχουμε επιφύλαξη, για το πως θα υλοποιηθούν αυτές οι συμβάσεις ορισμένου χρόνου.

Θα υπάρχουν, δηλαδή, όροι διαφάνειας, θα υπάρχουν όροι αξιοκρατίας, θα υπάρχουν όροι ισότητας;

Τι ακριβώς θα εξυπηρετήσουν οι συμβάσεις ορισμένου χρόνου, από τη στιγμή που εμείς θέλουμε μόνιμες και σταθερές σχέσεις εργασίας και συμβάσεις αορίστου χρόνου;

Πώς θα ανταποκριθεί ένας εργαζόμενος με μια ελάχιστη σύμβαση εργασίας ορισμένου χρόνου και πότε θα κατανοήσει το αντικείμενο στο οποίο έχει έρθει για να δουλέψει;

Πόσο, μάλλον, όταν θα έρθει από μία άλλη εταιρεία, που είναι ένα άλλο ζήτημα. Αυτό το θίξαμε, σχετικά με την μεταφορά προσωπικού από εταιρεία σε άλλη εταιρεία χωρίς να έχει τις προϋποθέσεις, τις ικανότητες και την επάρκεια, για να ανταποκριθεί στο νέο αυτό έργο το οποίο θα του ανατεθεί.

Υπάρχουν αποφάσεις δικαστηρίων, υπάρχει νομολογία ότι θεωρείται βλαπτική μεταβολή εργασίας η μετακίνηση, είναι καταχρηστική σε πολλές περιπτώσεις και στην περίπτωση αυτή, να είστε σίγουροι, θα προκύψουν τέτοια ζητήματα βλαπτικών μεταβολών από την μετακίνηση του προσωπικού από εταιρεία σε άλλη εταιρεία.

Είπαμε για την άνιση μεταχείριση των εργαζομένων, η οποία αυτή τη στιγμή υφίσταται, διότι, εργαζόμενοι, αυτοί οι νεοπροσληφθέντες, στους οποίους δεν έχει αναγνωριστεί η προϋπηρεσία τους στον ιδιωτικό τομέα, με αποτέλεσμα οι αποδοχές τους να είναι πενιχρές, όπως και των άλλων βεβαίως, των παλιών εργαζομένων, αλλά εδώ υπάρχει η χειρότερη κατάσταση, με αποτέλεσμα οι εργαζόμενοι αυτοί να αναγκάζονται να βρουν άλλη δουλειά, να εγκαταλείπουν τη δημόσια συγκοινωνία, προκειμένου να μπορέσουν να ζήσουν τις οικογένειές τους.

Επίσης, υπάρχει και το ζήτημα των κανονισμών προσωπικού, ένα πολύ σημαντικό ζήτημα για εμάς. Οι κανονισμοί οι οποίοι γίνονται μονομερώς από τις εταιρείες, από τα διοικητικά τους συμβούλια ή από τις γενικές συνελεύσεις των εταιρειών, έχουν κριθεί νομολογιακά ότι δεν παρέχουν κανονιστική ισχύ παρά μόνο την συμβατική ισχύ, δηλαδή μόνο όταν γίνουν αποδεκτοί από τους εργαζόμενους.

Να είστε σίγουροι ότι θα εισηγηθούμε στα συνδικάτα και στους εργαζόμενους, τους οποίους εκπροσωπούμε, να μην κάνουν δεκτούς τους κανονισμούς αυτούς, οι οποίοι, κατά παρέκκλιση των διατάξεων του νομοθετικού διατάγματος 4789/1955 αλλά και των διεθνών συμβάσεων, θα γίνουν από τις συνελεύσεις και τα διοικητικά συμβούλια των εταιρειών, δε θα έχουν, όπως είπα, κανονιστική ισχύ. Δε θα ισχύουν, δηλαδή, δε θα είναι εφαρμοστέοι άμεσα, θα έχουν μόνο συμβατική ισχύ για όποιους το αποδεχτεί.

Είναι ένα ζήτημα, το οποίο έχουμε αντιμετωπίσει, κύριε Πρόεδρε, ως Ομοσπονδία. Το έχουμε αντιμετωπίζει το τελευταίο διάστημα, διότι είχε την ιδέα η Κυβέρνηση της Νέας Δημοκρατίας, το 2006, να καταργήσει το Προεδρικό Διάταγμα Γενικός Κανονισμός Προσωπικού των εργαζόμενων στα ΚΤΕΛ. Να απεμπολήσει, δηλαδή, την υποχρέωση της κατάρτισης των κανόνων ασφάλειας για τη δημόσια συγκοινωνία και για τα δικαιώματα των εργαζομένων και να αναθέσει κατάρτιση εσωτερικών κανονισμών λειτουργίας από τις συνελεύσεις των ΚΤΕΛ της χώρας.

Εκεί υπάρχει ένα απόλυτο μπάχαλο, ο καθένας έχει κάνει ότι ακριβώς θέλει ο ίδιος, παραβιάζοντας και τη νομοθεσία, την εργατική νομοθεσία, αλλά και την νομολογία, με αποτέλεσμα να υπάρχουν αυτή τη στιγμή σωρεία δικαστικών υποθέσεων, που θα σας πω και λυπάμαι για την έκφραση που θα χρησιμοποιήσω, οι κανονισμοί αυτοί οι οποίοι καταρτίστηκαν μονομερώς, κατά παράβαση της ισχύουσας νομοθεσίας, είναι για τα σκουπίδια.

Δε θέλουμε, λοιπόν, αντίστοιχοι κανονισμοί να καταρτιστούν στις εταιρείες της ΕΣΥΠ με αυτόν τον τρόπο παρά μόνο με διαβούλευση, όπως προβλέπει ο νόμος.

Επίσης, η κατάσταση, όπως σας είπα, είναι άσχημη, οι εργασιακές συνθήκες είναι πολύ άσχημες για την κοινωνία. Όπως ξέρετε, έχουν μπει ιδιώτες, ένα πολύ μεγάλο ποσοστό έχει ιδιωτικοποιηθεί, οι εργαζόμενοι που δουλεύουν σε αυτές τις επιχειρήσεις αμείβονται με τον κατώτατο μισθό, αναγκάζονται και εργάζονται όλες τις ημέρες του μήνα, αναγκάζονται και εργάζονται 12 ώρες ή 13 ώρες ή 10 ώρες, αναγκάζονται να πλένουν, να σφουγγαρίζουν τα λεωφορεία, να καθαρίζουν και να τα εφοδιάζουν με καύσιμα και λιπαντικά. Επίσης, το ίδιο ισχύει και για τους μόνιμους εργαζόμενους αλλά και τους προσληφθέντες στην ΟΣΥ, οι οποίοι, δεν ξέρω αν το ξέρει ο κ. Χατζηδάκης, ο οποίος έχει χρηματίσει Υπουργός Εργασίας, δουλεύουν όχι εξαήμερο αλλά επταήμερο.

Ξέρετε, κύριε Πρόεδρε, ότι η Κυβέρνηση πρόσφατα κατήργησε το πενθήμερο και καθιέρωσε το εξαήμερο. Ήρθε, δηλαδή, με αυτόν τον τρόπο να νομιμοποιήσει αυτό το οποίο ήδη γίνεται και στη δημόσια συγκοινωνία. Είναι απαράδεκτο.

Θεωρούμε ότι είναι απαράδεκτο το γεγονός οι εργαζόμενοι να εργάζονται 6 και 7 ημέρες την εβδομάδα, με ό,τι αυτό συνεπάγεται για την ασφάλεια της δημόσιας συγκοινωνίας.

Θα πρέπει, λοιπόν, η Κυβέρνηση να φροντίσει να προσλάβει προσωπικό, να προσλάβει οδηγούς, να προσλάβει τεχνίτες, αυτούς έχουν ανάγκη οι Οδικές Συγκοινωνίες Α.Ε. (Ο.ΣΥ. Α.Ε.) και όχι τα «golden goys», οι οποίοι να αμείβονται με ιδιωτικοοικονομικά κριτήρια και με αμοιβές, οι οποίες ξεπερνούν αυτά τα οποία γνωρίζουμε.

Δεν θέλω να προσθέσω τίποτα άλλο.

Σας ευχαριστώ και για την ερώτηση, αλλά και για τον χρόνο, τον οποίο μου διαθέσατε για να θέσω υπ’όψιν σας τις απόψεις της Ομοσπονδίας Συνδικάτων Μεταφορών Ελλάδας (Ο.Σ.Μ.Ε.).

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ, κύριε Αμπλά.

Στο σημείο αυτό, ολοκληρώθηκε η 2η συνεδρίαση, η ακρόαση εξωκοινοβουλευτικών προσώπων της Επιτροπής.

Να ευχαριστήσω τους εκπροσώπους των φορέων για την παρουσία τους.

Επόμενη συνεδρίαση, συζήτηση και επεξεργασία του νομοσχεδίου επί των άρθρων, αμέσως μετά, σε πέντε λεπτά, σε αυτή την Αίθουσα.

Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Κρητικός Νεοκλής, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπακογιάννη Θεοδώρα (Ντόρα), Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Γαβρήλος Γεώργιος, Γερουλάνος Παύλος, Κατρίνης Μιχαήλ,), Σταρακά Χριστίνα, Κτενά Αφροδίτη, Συντυχάκης Εμμανουήλ, Βιλιάρδος Βασίλειος, Φωτόπουλος Στυλιανός, , Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος και Αυγενάκης Ελευθέριος.

Τέλος και περί ώρα 17:20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**